
CAPITOLUL | 


Barca înainta prin ceața dimineţii în josul fluviului. După 
cum se mişcau cele două perechi de rame, îţi puteai da seama 
că vâslaşii erau oameni cu experienţă. Se strecurau pe lângă 
malul dinspre Surrey, încercând să rămână ascunşi în umbra 
şalupelor ancorate. 

Spre est, soarele începea să răsară. De-a lungul fluviului şi 
pe maluri se vedeau lumini arzând. Piaţa de peste faleză era 
înecată în lumină şi deasupra cheiurilor, unde se legănau 
cargouri în ancoră, strălucea lumina reflectoarelor. 

Fluviul se trezea. Cei din barcă auzeau limpede respiraţia 
motoarelor, zăngănitul macaralelor, duruitul stins al lanțurilor. 

Se aflau în dreptul unei şalupe lungi, cu prova orientată 
spre malul dinspre nord, când, pe fundalul întunecat se ivi 
conturul vag al unui obiect greu de definit. Primul dintre luntraşi 
îşi întoarse capul şi văzu o şalupă aşezată transversal pe direcţia 
apei. Omul lăsă vâslele şi mormăi: 

— Oh! E Wade! 

Din beznă se auzi o voce veselă: 

— Bună, iubiţelule! Vrei s-o iei din loc? 

Mânuită cu abilitate, şalupa poliţiei se lipi de barcă. Cineva 
făcu abordajul cu un harpon. 

— Sunt eu, d-le Wade. Duceam barca la Dorlin, ca să 
acostăm acolo, spuse unul din vâslaşi. Avea o voce profundă şi 
vorbele îi erau punctate în răstimpuri cu pufnituri involuntare. 

— Ce-mi văd ochii? Vocea din barca poliţiei părea să fie 
foarte surprinsă. Să fie chiar dl. Sughiţ în persoană? Cu ce ocazie 
pe aici, iubiţeilor? Faceţi sport de dimineaţă? 

O lumină puternică inundă barca. Cei doi vâslaşi îşi 
acoperiră ochii îndureraţi. 

— Se pare că avem o cutie, se auzi vocea nu tocmai 
prietenoasă a inspectorului John Wade. Cred c-o fi o cutie cu 
sticle de whisky şi să fiu al naibii dacă nu mai e încă una. 

— Noi le-am găsit, numai. Pluteau pe fluviu, spuse omul pe 
care inspectorul îl numise Sughiţ. Eu şi cu Harry le-am pescuit. 

— Le-aţi pescuit? Pot să pariez că da! la poftiţi puţin la noi, 
şi mai vioi, iubiţeilor! 

Cei doi hoţi au rămas tăcuţi tot timpul drumului până la 
sediul poliţiei. 

— Nu ţi-a trebuit prea multă inteligenţă să ne prinzi, nu-i 
aşa, Wade? Londra e plină de crime şi jafuri ai căror autori rămân 
nepedepsiţi şi tot ce ai reuşit tu să faci a fost să pui laba pe doi 
găinari. Mai bine te-ai gândi la femeia găsită cu gâtul tăiat în 
grădinile Cranston, sau la Oamenii de cauciuc. 

— Gura! mârâi celălalt hoţ. 

— Dă-i drumu', Sughiţel, spuse Wade curtenitor. Nu am 
deloc sensibilităţi la chestii din astea. Vorbeai de Oamenii de 
cauciuc. Imi reproşezi, de fapt doreşti să mă simt ca un om fără 
nici o importanţă. Şi pe lângă mine şi Poliţia metropolitană. Deci, 
dă-i drumu', iubiţel. Nu mă menaja, biciuieşte-mă cu scorpioni. 

— Ţine-ţi mă' pliscu', îi şopti din nou celălalt prizonier 
tovarăşului său, aşa că acesta rămase mut în pofida batjocurii şi 
a ironiei care nu întârziară să se reverse asupra lui. 

— Care era deci destinaţia acelui whisky? Asta să-mi 
spuneţi. Unde ar fi trebuit să ajungă sticlele? Asta mă 
interesează. Vreau să mă fac traficant. Hai, Sughiţ, toarnă-mi 
adevărul şi-l voi păstra închis în sufletul meu. 

Unicul răspuns fu un şir de pufnituri. 

— Hai, iubiţelu', spune-i lui papa. Cei doi prizonieri nu 
putură vedea grimasa de pe faţa smeadă şi netedă a lui Wade, 
dar simţiră satisfacția din glasul lui. Ar fi trebuit să înveselească 
el inimile bieţilor marinari de la Mecca? continuă Wade. Asta ar fi 
fost cu adevărat o faptă demnă de laudă; sărmanii băieţi care 
cutreieră mările au şi ei dreptul la bucăţica lor de confort, nu? 
Sau era, cumva, pentru dragul de Golly. 

Cel interpelat se răsuci brusc. 

— Ştii că nu ai dreptul să-mi pui încă aceste întrebări, 
Wade, ştii bine lucrul ăsta! Te-aş putea dezbrăca de uniformă 
pentru interogatoriul pe care vrei să mi-l iei. Şi dacă mai adaug 
vreo două-trei min ... ezită să-şi termine fraza. 

— Minciunele, interveni Wade în ajutorul lui. 

— Mă calomniezi, asta faci. 

Şalupa se opri lângă un pod plutitor. 

— Doar doi pescari, sergent, raportă Wade. 

— Pune-i la index! 

In aceeaşi zi, Wade făcu o vizită la clubul Mecca, unde o 
căută pe proprietăreasă, doamna Annabel Oaks. D-na Oaks 
fusese silită, ca urmare a intervenţiei autorităţilor, să-şi 
înregistreze „clubul”, ceea ce prezenta dezavantajul de a fi 
permanent sub observaţia poliţiei. Acum se plângea, din toată 
fiinţa ei, oaspeţilor. 

— Frumos! Clubul este destinat ofiţerilor, dar iată că orice 
sticlete cu cap pătrat poate să-şi vâre nasul peste tot! 

Mecca avea o poziţie excelentă pentru subofiţerii din Marina 
Comercială. Aici oamenii se aflau în imediata apropiere a 
birourilor diferitelor linii maritime, iar viaţa, chiar dacă nu 
strălucea, era ieftină. Alţi oaspeţi devotați ai clubului îl găseau 
avantajos şi din alte motive. D-na Oaks — alintată Mami — era 
foarte îndatoritoare, mai cu seamă dacă oamenii erau simpatici. 
In caz de nevoie, „cetăţenii” Meccăi primeau un ajutor fie de la 
dânsa, fie de la soţul ei, cu toate că acesta părea cu totul 
incapabil să o facă. Golly era un omuleţ blând, cu osatura fragilă. 
O mustață roşcată îi cădea peste bărbia necizelată. Fusese 
cândva steward pe un vas. În clipele lui de visare bahică se ridica 
până la rangul de şef de echipaj. Odată, când se afla într-o stare 
euforică deosebită, a pretins că fusese căpitan pe un 
transatlantic, dar după asta i-a fost foarte rău. Cânta balade cu o 
voce în falset şi aspira să ajungă la operă. Clienţii clubului 
obişnuiau să deschidă ferestrele făcând comentarii asupra vocii 
lui Golly pentru că, li se părea lor — cel mai bine cânta atunci 
când tăia lemne şi se pare că, de regulă, Golly tăia lemne! 

Mami nu era nici pe departe atât de mămoasă pe câto 
arăta porecla. 

Era slabă, asta ca să nu spunem uscăţivă. Părul care 
încărunţea încadra o faţă dură, aproape respingătoare. O parte 
din oaspeţi o numeau, în secret, Bătrâna Faţă de Fier, dar pentru 
cei mulţi ea era Mami. 

Clădirea clubului, jumătate din lemn, jumătate din că- 
rămidă, se învecina cu un şir de debarcadere năpădite de iarbă, 
pe care fuseseră instalate două bănci. Marginea rudimentarei 
construcţii putrezise, iar grămada străveche de lemne care 
sprijinea ceea ce Mami numea „faţada”, era crăpată şi chiar 
fărâmiţată. Priveliştea a fost întotdeauna frumoasă pentru că în 

acest loc rada portului era foarte întinsă, iar fluviul aglomerat de 
vase. |n apropiere se aflau şi danele de acostare ale vaselor 
germane. 

Lila Smith obişnuia să stea la fereastra sufrageriei privind 
fascinată vapoarele care pluteau încet. Ajunsese să cunoască 
foarte bine lumea încântătoare a fluviului. Chiriaşii clubului, 
reîntorşi din voiaj, începuseră să observe că Lila nu mai era un 
copil. Niciodată nu fusese lipsită de drăgălăşenie, dar acum 
căpătase şi un farmec pe care nimeni nu-l remarcase până 
atunci. Natura adăuga feţei ei de copil cu obraji rotunzi şi ochi 
mari o căldură abia ghicită. Din păcate îmbrăcămintea îi era 
neîngrijită, iar pantofii jerpeliţi. 

— Ala de la 7 vrea ceai, Lila, nu mai sta cu ochii căscaţi ca 
un porc înjunghiat. Intră-n priză mai repede! 

Cam aşa o încuraja Mami când intra în cameră şi o prindea 
cufundată în ocupaţia ei favorită, privitul pe geam. 

— Da, mătuşico, răspunse Lila apoi zbură la bucătărie. 

Vocea aspră a patroanei o îngrozise dintotdeauna. 

Uneori şi-ar fi dorit o altfel de viaţă; avea o vagă impresie 
că şi ştia cum ar arăta acea viaţă: cu pomi, spaţii largi şi oameni 
foarte respectuoşi. Visa mai tot timpul în vreme ce se uita pe 
geam. Afară dimineaţa era rece, soarele, cu obrazul ca petala 
unei flori, dantela apele râului cu şuviţe tremurătoare de aur 
palid. Brusc, fata îşi ridică ochii în sus. O privise un bărbat aflat 
pe debarcader. Faţa îi era bronzată şi frumoasă. Avea capul 
descoperit, iar părul castaniu se inela în bucle unduitoare. 

— Bună dimineaţa, prinţeso! 

Lila surâse puţin speriată; zâmbetul pieri apoi încet, lăsând 
pe faţa ei un aer de seriozitate. 

— Bună dimineaţa, domnule Wade! 

Aproape că i se oprise respiraţia. Polițistul era una dintre 
persoanele care o fascinau. Şi asta nu pentru că i-ar fi fost 
teamă. Fata intuia că el are o importanţă cu totul deosebită în 
viaţa ei, însă motivaţia acestui sentiment îi scăpa. Multă vreme îl 
considerase un om în etate, cam la fel de bătrân ca Golly. Apoi, 
într-o bună zi i s-a părut că sunt de-o vârstă. Niciodată nu-i 
pusese întrebări incomode, nici nu încercase să afle de la ea 
amănunte din viaţa intimă a familiei. Cât despre interogatoriile 

infernale la care era supusă Mami, ele nu puteau reprezenta un 
motiv de nelinişte pentru familia Oaks. 

— De ce ţi se spune „ocupatul”, d-le Wade? 

Pusese întrebarea fără să-şi fi dat seama cum, şi se 
înspăimântă încă înainte ca vorbele să-i fi scăpat. 

— Pentru că sunt ocupat, prinţeso, răspunse el grav. 
Niciodată nu ştia, atunci când i se adresa pe tonul acela potolit, 
dacă e serios sau glumeşte. Sunt atât de ocupat, încât probabil 
că existenţa mea este o adevărată ofensă pentru un pierde-vară. 
Hărnicia e punctul meu slab. 

Wade făcu o pauză şi o privi cu interes. 

— Hai să ne întoarcem la acea experienţă de care mi-ai mai 
vorbit, propuse el. 

Fata deveni dintr-odată foarte agitată. 

— AŞ fi fericită să uitaţi că am spus vreodată aşa ceva, 
răspunse ea privind înspăimântată spre uşă. A fost o prostie din 
partea mea ... De fapt, eu ... eu minţeam, d-le Wade. Incercam 
doar să fac senzaţie. 

— Tu nu poţi spune minciuni, o întrerupse el calm. De fapt 
încerci să-mi plasezi una acum, dar nu-ţi reuşeşte. Când ai 
afirmat: „Să nu crezi că îmi este aşa de rău — câteodată am 
chiar o experienţă minunată”, acela a fost adevărul. Işi ridică 
mâna cu un gest domnesc. Dar despre aşa ceva vom mai discuta 
poate. Cum îţi merge? 

Inainte de a-i răspunde, Lila auzi paşii greoi ai lui Mami şi se 
retrase cu un pas în spate. 

Privea peste el şi era conştientă de ipocrizia ei; Mami intră 
încruntată în cameră. 

— Bună, d-le Wade, chiar n-ai altceva mai bun de făcut 
decât să-mi ţii moştenitoarea de vorbă? 

Vocea ei era ascuţită şi vibrantă. Dintre toate feţele demne 
de ura ei, cea mai nesuferită îi era cea a lui John Wade. O 
expedie pe Lila din cameră cu un gest şi trânti uşa după ea. 

— Să nu vii aici să-mi chestionezi copiii. Fii bărbat şi bate la 
uşa din faţă. 

— Dar tu n-ai aşa ceva, răspunse Wade cu o undă de 
reproş. Şi de ce eşti atât de nervoasă, fetiţo? Am venit animat de 
cele mai amicale sentimente pentru a sta de vorbă cu Golly. 

— E pe debarcader. Şi nu îmi mai spune fetiţo! izbucni 
femeia, iritată. 

DI. Wade, care avea o adevărată slăbiciune pentru epitete 
îşi ridică umerii. 

— Am plecat, spuse el simplu. 

II văzuse pe Golly şi era sigur că şi acela îl văzuse pe el. 
Micuţul tăia lemne şi, în timp ce detectivul se apropia, lăsă de-o 
parte securea ridicându-şi faţa pe care arborase o mină 
îndurerată, care se accentuă la auzul întrebărilor poliţistului. 

— Whisky? Ce ştiu despre whisky? ... Da, îl cunosc pe 
Sughiţ, un târâie-brâu de pe aici, care n-are ce căuta la club. Un 
tip de calitate inferioară cu amici pe măsură. După cum spune 
proverbul: „spune-mi cu cine te însoţeşti ca să-ţi spun cine eşti”. 

— N-aş prea crede, răspunse dl. Wade. Ai auzit despre 
oamenii de cauciuc în ultima vreme? 

Domul Oaks îşi întinse mâinile cu gestul unui om plictisit. 

— Nu ştiu mai mult despre povestea asta decât ce 
împărtăşeşte opinia publică despre ea. Dar pentru amănunte 
avem poliţia, că de asta plătim taxe, de asta îi hrănim. 

— Şi ce bine hrăniţi sunt! îşi manifestă Wade aprobarea. 
Niciodată nu mă uit la un poliţist gras fără să mă gândesc la tine, 
Golly. 

Dar Golly o ţinea pe-a lui: 

— Oameni de cauciuc. Spărgători de bănci! Chiar trebuie 
să-i cunosc? Ce sunt eu? Depozit de date? Sau poate un safe? Mă 
tăvălesc eu în milioane? 

— Greu de dat un răspuns, murmură Wade revenind la 
băutura furată. 

lar când dl. Oaks închise ochii dând drumul unui discurs la 
adresa caracterului cinstit al tuturor asociaţilor clubului Mecca, 
omul cu faţa bronzată şi chipul tânăr ascultă în tăcere privindu-l 
pe orator, aşa cum s-ar fi holbat o bufniţă, dacă ea ar fi avut ochi 
albaştri! 

— Mai spune o dată! zise el când Golly îşi încheie oraţia. Tu 
ar fi trebuit să faci parte din Parlament, îngeraşule. 

Wade îşi înclină apoi capul şi porni spre şalupa poliţiei, 
ascunsă în spatele debarcaderului. 

CAPITOLUL II 


Trei nopţi mai târziu ... 

Ofiţerul cârmaci de la şalupa poliţiei remarcă faptul că era 
frig, chiar pentru acea perioadă a anului. Noaptea era plină de 
stele şi nu exista nici un semn că ceața se va lăsa peste oraş. 
Wade îşi petrecuse una din cele mai plicticoase seri urmărind 
vasele suspecte. 

Capacul peste toate aceste necazuri îl pusese ordinul de a 
se prezenta la Scotland Yard, deşi îşi dorise atât de mult să se 
vadă odată în pat. Era convins că motivul acestei chemări erau 
MAŞTILE MORŢII sau Oamenii de cauciuc. Ca ofiţer de poliţie 
desfăşurase câteva anchete în privinţa lor. In ultima săptămână, 
ele deveniseră o adevărată pacoste. Având atât de puţine date 
ar fi fost cea mai mare greşeală să formuleze o teorie. El o 
făcuse însă, şi acum suferea din pricina faptului că se 
amestecase. 

Oamenii de cauciuc erau nişte Jefuitori şi numele li se 
potrivea foarte bine. Erau, cu siguranţă, foarte elastici atât în 
planuri cât şi în mişcări. Dar porecla se născuse după vagile 
informaţii pe care autoritatea le deţinea despre aceşti spărgători 
de bănci. Se ştia, de pildă, că purtau măşti de gaze ce duceau cu 
gândul la capete de morţi, precum şi mănuşi din cauciuc şi 
pantofi cu talpă de cauciuc. Cei care fuseseră zăriţi aveau arme 
automate şi un fel de cilindri, pe care experţii îi considerau 
bombe cu gaz. Se pare că acestea constituiau principalul lor 
armament.  Fuseseră văzuţi când au devalizat prăvălia 
giuvaergiilor Colly & Moore, de pe Bond Street. Şi încă o dată, la 
sfârşitul săptămânii, când deschiseseră casa de bani a băncii 
Northen and Southern lăsând în urmă un paznic de noapte rănit, 
care a murit până la sosirea poliţiei. Motivul decesului era neclar. 
În mâinile încleştate ale cadavrului se găsise o bucată dintr-o 
mască de gaz, smulsă probabil de la hoţ. Victima văzuse astfel 
faţa unuia dintre ucigaşi şi plătise pentru curajul lui.| 

— Nu m-ar mira dacă în povestea asta ar fi implicaţi cei din 
banda din Wapping, spuse ofiţerul cârmaci. 

Privind înainte Wade întrezări ceva care s-ar fi putut să fie 
un corp omenesc, proiectat pe parapetul digului. Pentru că 
şalupa era la o distanţă mai mică de 20 de iarzi de dig, el 

înregistră şi grămada de privitori care se adunase. Abia atunci îşi 
dădu seama că omul pe care-l văzuse stătea în picioare pe 
parapet. În secunda următoare acesta dispăruse şi inspectorul 
mai văzu doar pata de spumă albă, unde necunoscutul plonjase 
în apă. Acelaşi lucru îl zărise şi cârmaciul. Barca lor vibră 
puternic în clipa când motoarele începură să dea înapoi. 

— Pe bune, domnule, îl puteţi prinde doar întinzând mâinile. 

Wade rămase în genunchi, aplecându-se peste bord, în timp 
ce cârmaciul se aşezase pe partea opusă, încercând să 
contrabalanseze şalupa. 

Preţ de o secundă micul obiect negru care plutea dispăru. 
Reapăru însă pe sub bordul şalupei. Aplecându-se mult, John 
Wade apucă un braţ şi trase trupul în barcă. Era o femeie. 

— Fetiţa mea, trebuie să te sinucizi chiar când sunt în drum 
spre o conferinţă atât de importantă? Luminează aici, domnule 
ofiţer! zise Wade. 

Se aprinse în grabă o lanternă. Wade văzu o pereche de 
ochi sălbatici, o femeie căruntă, a cărei faţă era foarte palidă şi 
plină de zbârcituri şi în ale cărei priviri ardea un foc nefiresc. 

— N-ai voie să mi-o iei. Trebuie s-o iau cu mine! gâfâi ea. 

Ţinea strâns în mână ceva ce semăna cu o bucată de hârtie 
îmbibată cu apă. 

— Nu-ţi iau nimic, încercă inspectorul s-o liniştească. 

Scoase apoi o pătură dintr-un cheson şi o aruncă peste 
sărmana fiinţă. In felul acesta reuşi să vadă şi obiectul pe care 
femeia îl ţinea în mână. Era fotografia unui copil. O văzu doar o 
clipă, în lumina lanternei, dar nu mai uită niciodată acel chip. 
Până atunci crezuse că toţi copiii sunt la fel, dar acum 
descoperea că fotografia reprezenta o fetiţă cu totul aparte, ce 
părea a fi însăşi copilăria cu ochi mari şi rotunzi. Recunoscu apoi 
trăsăturile din fotografie şi simţi pentru o clipă cum i se opreşte 
respiraţia. 

— Doamne! Dar asta ce mai e? 

Asemănarea era totală şi deasupra oricărei îndoieli. Era Lila 
Smith. Deşi chipul era al unui copil, era Lila Smith. 

— Cine e? repetă el întrebarea. 

— Nu ţi-o dau! Nu ţi-o dau! Femeia încercă să opună 
rezistenţă, dar era prea slăbită. Om ticălos ... 

Vocea femeii deveni un murmur, apoi degetele obosite se 
relaxară. 

— Grăbeşte-te să ajungem la debarcader, Toller, strigă 
Wade. 

Când încercă să-i scoată fotografia dintre degete, pumnul 
femeii se strânse, transformând-o într-un ghemotoc inform. 

Wade nu făcu nici o speculație cu privire la identitatea 
necunoscutei. În dimineaţa următoare, treburile îl chemară pe 
Wade la Scotland Yard; în drum trecu pe la spital să vadă ce s-a 
mai întâmplat cu presupusa sinucigaşă. Spre uimirea lui femeia 
părăsise spitalul. Dintr-o greşeală, care s-ar fi putut să aparţină 
ofițerului, împotriva femeii nu fusese formulată nici o acuzaţie, 
aşa că, atunci când şi-a exprimat dorinţa de a pleca, nimeni nu i 
s-a opus. 

— O făptură de o vitalitate neobişnuită, constatase medicul 
de serviciu. Când am văzut-o, am crezut că e moartă, dar în 24 
de ore mergea pe picioarele ei... încercare de sinucidere, 
spuneai? Nimeni nu a făcut nici o sesizare. Polițistul care a adus- 
o aici credea că a căzut în apă. Era convins că fusese un 
accident. Apropo, femeia părea că-şi pierduse minţile din pricina 
unei fotografii pe care o pierduse. 

— A pronunţat vreun nume? 

Tânărul medic dădu din cap afirmativ. 

— Anna. Nu ne-a spus însă numele de familie. 

Conferinţele se succedau cu repeziciune la Scotland Yard. 
Oamenii de cauciuc ocupau prima pagină a mai multor ziare. 
Interpelările în Parlament deveniseră inevitabile, se propusese 
chiar o comisie de investigare. 

intre timp, avusese loc un alt jaf. O făbricuţă aparţinând 
câtorva giuvaergii a fost spartă; o casă de bani, încastrată în zid, 
a fost forţată, şi bijuterii între 80.000 şi 100.000 de funzi 
dispăruseră fără urme. Prima sesizare făcută poliţiei a fost un 
telefon dat, în mod sigur, de unul din membrii bandei. Li se 
spusese că paznicul de noapte avea nevoie de ajutor. O maşină a 
poliţiei a gonit până la fabrică unde îl descoperise într-adevăr pe 
paznic zăcând, fără suflare, la pământ. Ulterior, nu a putut să 
ofere nici cel mai mic indiciu cu privire la eveniment. 

Nu văzuse pe nimeni, nu îşi amintea nimic, aşa că poliţiştii 
au fost nevoiţi să plece de la locul faptei fără nici un fir; tot ceea 
ce lăsaseră Oamenii de cauciuc în urma lor era o daltă. 

John Wade citi informarea cu privire la noul jaf fără să se 
simtă prea afectat. El făcea parte din poliţia fluvială şi numai din 
întâmplare fusese amestecat în furtul lăzilor de whisky. Se 
făcuse investigația obişnuită, dar poliţia fluvială nu a putut oferi 
prea multe detalii. Cu toate acestea, fusese invitat la aceste 
interminabile conferinţe care îi mâncau timpul, nelăsându-l să-şi 
satisfacă propria curiozitate. Dacă pe misterioasa Anna o uitase 
destul de repede, scena cu fotografia i se derula mereu în faţa 
ochilor. Abia după o săptămână de la comiterea furtului el reuşi 
să facă o vizită la Mecca. Mami era afară când el urcă pe 
debarcader, croindu-şi drum spre fereastra deschisă. Din 
magazia de lemne se auzea vocea melancolică a lui Golly şi 
muşcătura securii. Inspectorul găsi camera de serviciu goală, aşa 
că aşteptă răbdător, pregătit să vadă figura dezaprobatoare a lui 
Mami apărând în orice clipă. 

— Bună, Lady Jane! 

Lila intrase în cameră atât de uşor şi repede, încât Wade 
avu impresia că tânăra fată se întrupase din văzduh. 

— Doamna Oaks e afară, oferi ea singură informaţia. Şi, mai 
cu seamă, vă rog să nu întârziaţi prea mult, d-le Wade. Mătuşii 
nu-i place să vă vadă venind aici şi chiar că aţi fost nepoliticos cu 
Golly. Nici prin cap nu i-ar trece să cumpere lucruri furate. 

Wade zâmbi. 

— „Dacă îl vezi pe acel om, spune-i ca unchiul tău e un om 
cinstit şi onest”, o maimuţări polițistul pe Mami şi, după focul din 
obrajii fetei, înţelese că nimerise la fix. 

Apoi, fără a-i da timp să-şi revină din stânjeneală, o întrebă: 

— Cine e Anna? 

Ea îşi întoarse capul, privindu-l fix. 

— Anna? spuse ea încet. Nu ştiu. Ţi-am mai zis că nu ştiu 
nimic despre asta, nu-i aşa? 

— Aşa e. Wade avea o memorie excelentă şi era foarte 
sigur că Lila nu-i pomenise niciodată numele Annei. 

Uimirea de pe chipul ei se accentuase; acum privea prin el 
spre un remorcher care îşi croia drum împotriva curentului. 

— De mult timp tot încerc să aflu cine este Anna ... Nu ştiu 
pe nimeni cu numele ăsta. Şi totuşi ştiu foarte bine. Nu ţi se pare 
curios? Buzele ei frumoase schiţară un zâmbet abia vizibil. Cred 
că e un vis. 

— Ca experiența? aminti el, şi îi văzu gura deschizându-se a 
uimire. 

— Nu, aceea nu este un vis, răspunse ea grăbită. A fost o 
prostie să vă povestesc. N-ar fi trebuit. 

Fetei i se părea că discutaseră de mai multe ori despre 
„experienţă”, dar, de fapt, făcuse doar de două ori referire la 
aventura în care ea ocupase locul central. Nu avea cum să ştie 
că prima dată când făcuse menţiunea cu pricina, el se amuzase, 
fără să acorde prea multă importanţă faptului. Crezuse că 
exagerează, încercând să îmbrace banalul cu haina 
extraordinarului. A doua oară, însă, atenţia îi fusese atrasă de o 
anume notă a vocii ei, care îl determinase să încerce o 
investigare mai profundă. Şi, cu cât devenise ea mai zgârcită în 
amănunte, cu atât crescuse curiozitatea lui Wade. Era însă un 
anchetator mult prea experimentat ca să-şi continue cercetarea 
pe loc, aşa că, atunci când ea l-a întrebat dacă era într-adevăr un 
om foarte ocupat, el a acceptat să schimbe subiectul. 

— Nu cred că eşti aşa de prins, spuse ea. Pare mai curând o 
viaţă de huzur. Nu faci altceva decât să baţi fluviul în sus şi în 
jos. Eu te văd adesea. Ce face poliţia fluvială? 

— Bate fluviul în sus şi în jos şi duce o viaţă de huzur. 

— Şi totuşi, insistă ea. Se spune că ar fi hoţi pe fluviul ăsta, 
dar eu nu am văzut nici unul. Nimeni nu a furat nimic de la 
Mecca. Poate pentru că nu există valori aici. 

El începu să râdă, oferindu-i astfel un fel de compliment. 
Vizitele ocazionale pe care Wade le făcea la Mecca îşi pierdeau 
pentru Lila farmecul din cauza presimţirii acute că Mami va intra 
dintr-o clipă în alta, făcându-şi o apariţie nedorită, şi, de regulă, 
se ruga ca el să plece cât mai repede cu putinţă. De data 
aceasta însă, deşi se părea că nu există nici un motiv ca el să 
plece, Wade o părăsi totuşi foarte repede. O lăsă cu un acut 
sentiment de dezamăgire, care se alină destul de curând însă. 

Mami fusese în City de unde se întorsese împreună cu un 
musafir. Un domn pe care Lila nu-l putea suferi. Dl. Raggit Lane 
îşi făcea foarte rar apariţia la Mecca. Era un bărbat înalt, slab, cu 

o faţă subţire şi ascetică. Ar fi fost un tip bine, dar îi strica 
fasonul colţul buzei care se ridica mereu dând impresia unui 
rânjet. 

Era întotdeauna bine îmbrăcat. Avea manichiura făcută cu 
îngrijire, părul negru îi era pomădat şi parfumat. Mami păstra o 
mare discreţie cu privire la profesia lui, dar Lila credea că era 
marinar pentru că, odată, plin de condescendenţă, i-a oferit un 
şal brodat pe care îl adusese din China. 

De îndată ce d-na Oaks ajunse acasă o şi chemă pe Lila în 
camera ei, un fel de loc sacru în care numai puţini dintre 
privilegiați puteau să intre. Era o cameră mare cu două ferestre 
opace. Pereţii îi erau zugrăviți şi avea parchet pe jos. Lila intră 
ştergându-şi mâinile de şort, întâlnind imediat privirea 
scrutătoare a lui Raggit Lane. 

— Bună! zise el plin de admiraţie. Nu o văzuse de un an, 
timp în care Lila se schimbase mult. 

— Oaks, s-a făcut într-adevăr frumoasă. 

Intotdeauna îi spunea lui Mami, „Oaks” fără ca ea să 
manifeste nici cel mai mic resentiment. 

— la să te examinăm puţin ... 

O prinse de umăr, încercând s-o răsucească spre lumină. 
Lila îşi simţi trupul zguduit de ură şi se smulse din mâna lui cu un 
gest violent. 

— Să nu pui mâna pe mine! Cum îndrăzneşti să mă atingi? 

Vocea i se schimbase. Mami se holba la ea uimită. 

— Cum aşa, Lila, începu ea... 

— Fata are dreptate. Te rog să mă scuzi, Lila, zise Lane. Am 
uitat că ai crescut. 

Copila nu-i acordă nici o atenţie. Se întoarse în grabă şi 
părăsi camera. Era prima ei manifestare de independenţă la care 
era martoră Mami, rămasă mută de uimire. 

— Ce s-o fi întâmplat cu fata asta? întrebă ea cu o voce 
ascuţită. N-am mai văzut-o niciodată în halul ăsta! Dacă începe 
cu asemenea aere faţă de mine, o să vadă ea! 

Raggit Lane râse scurt, îşi scoase o ţigară dintr-o tabacheră 
de argint şi o aprinse. 

— Nu mai e un copil, asta e. N-are nici un rost să mai facem 
discuţii. Nu te-am crezut când mi-ai spus că s-a făcut frumoasă. 
Dar ai avut dreptate. 

— Ultima dată când ai fost aici, ţi-am spus: vino să te uiţi la 
ea, dar n-ai vrut să mă crezi, continuă Mami cu satisfacția celui 
ale cărui profeţii se împlinesc. 

DI. Lane trimise un nor de fum spre tavan. 

— Ultima dată când am fost în Londra am avut suficiente 
motive care m-au împiedicat să mai vin, spuse el încet. 

— Unde e Golly? reluă el după o pauză. 

Ea ascultă o clipă. 

— Taie lemne. 

Urmă o altă pauză. Apoi Lane rosti cu o voce slabă: 

— Ei, ce zici de afacere, Oaks? 

Mami se sculă de pe scaunul pe care stătea. 

Reveni după câteva minute, împingând uşa pe care o şi 
încuie. Apoi merse la cămin şi făcu sul un covoraş de acolo. 
Scoase cu o andrea o parte din parchet. Dedesubt era o bucată 
de pâslă pe care o ridică descoperind an chepeng din oţel tăiat în 
podea. Era prins cu lacăt; Mami îl deschise cu o cheie. Apoi ridică 
cu efort capacul. Spaţiul de dedesubt era mult mai larg decât s- 
ar fi crezut. Bâjbâind, femeia aduse la lumină şase saci mici din 
pânză, pe care îi trecu bărbatului unul câte unul. El îi aşeză pe o 
măsuţă în apropierea ferestrei mate, şi îi deschise cu atenţie. 

— Cam slabă recolta, zise el în timp ce desfăcea legăturile, 
lăsând la vedere un amalgam de obiecte, de la cercei ieftini, 
până la broşe viu colorate, masive, dintr-un aur slab. 

Lane privi dispreţuitor adunătura din faţa sa până când 
ajunse la un pachet legat cu o panglică roşie. Aici erau câteva 
piese interesante: un smarald de 10 carate, un inel cu diamant în 
formă de perniţă, un colier, un breloc şi cinci perle mari. 

— Bănuiesc că şnurul s-a rupt când au tras în el? 

Doamna Oaks aprobă cu o mişcare a capului, apoi îşi muşcă 
buzele cu nemulţumire. 

— Nu pun întrebări, zise ea. Nu ştiu de unde provin. Mi se 
propune un târg, cumpăr. Eu am o vorbă: dacă nu pui întrebări, 
n-ai să auzi minciuni. 

Lane începu să examineze una dintre perle cu o lupă. 

— Pe asta poţi s-o arunci, zise el, fluturându-i perla prin faţa 
ochilor. E marcată şi poate fi oricând recunoscută. 

Mami o luă şi fără o vorbă o azvârli în foc, deşi perla putea 
să fi valorat în jur de 700 de lire. Nu-l contrazicea niciodată pe dl. 

Lane, ştiind din experienţă că ar fi fost inutil să-i pună la îndoială 
cuvintele. 

Până la urmă acesta se decise asupra câtorva obiecte pe 
care le puse în buzunar, pe celelalte înapoindu-le femeii. 

— Aurul nu e prea valoros, zise el. Ar trebui să arunc 
chestiile astea în fluviu. 

Doamna Oaks oftă prelung. 

— Ar fi o adevărată pagubă, spuse ea cuprinsă de jale, dar 
tu ştii mai bine. 

Deodată cineva ciocăni tare în geam; doamna Oaks privi 
mirată în sus. 

— Cine-i acolo, întrebă ea cu o voce ascuţită. 

— Aş vrea să schimbăm două vorbe, doamnă Oaks. 

Era vocea lui Wade. 

Nici un muşchi de pe obrazul femeii nu tresări. 

— Dar cine eşti dumneata? întrebă ea autoritar. 

— Inspectorul Wade. 

— Imediat. 

Cu o mare iuţeală Mami duse pachetele la locul lor, lăsă 
chepengul pe care îl şi ferecă în grabă, readuse apoi parchetul la 
locul lui, întinzând covoraşul peste locul ascuns. În acest timp 
Lane deschisese uşa şifonierului suficient de încăpător, aflat în 
partea opusă a camerei, şi intrase în el închizând cu grijă uşa. 
Doamna Oaks mai aruncă o privire spre cămin şi, cu un vătrai 
cufundă în jar mica globulă incandescentă care cu câteva clipe 
mai înainte fusese o perlă. Apoi descuie uşa. 

— Intră, domnule Wade, zise ea rece. 

Inspectorul îşi făcu apariţia aruncând o privire împrejur. 

— Scuze că am întrerupt întrunirea pentru rugăciune, zise 
el. 

— îmi schimbam ciorapii, dacă te interesează, replică acră 
Mami. 

— Indiscreţiile de felul acesta, stimată doamnă, nu sunt pe 
placul meu. 

Mami pufni ţâfnoasă. Wade continuă însă imperturbabil: 

— Te delectai în linişte cu o ţigară. Drăguţ, drăguţ, să ştii că 
îmbătrâneşti destul de repede. 

Doamna Oaks nu-şi mai ţinu nervii în frâu. 

— Ce vrei, izbucni ea. 

În loc de răspuns Wade continua să privească odaia plin de 
admiraţie. 

— Incântătoare cameră, zise el. E budoarul domniei tale, 
cumva? Şi fumezi ţigări egiptene! Nu fac bine la inimă, copilu'. 

— Ce vrei? reveni femeia, pe acelaşi ton imperativ. 

Spre îngrijorarea ei, ochii lui Wade rămăseseră lipiţi de 
şifonier. 

— Am venit să te întreb ceva, dar mi se pare că am picat 
într-un moment al naibii de nepotrivit. O întrebare lipsită de 
importanţă — ceva care n-are nici o legătură cu obligaţiile mele 
profesionale, dar nu voi mai întârzia. 

Wade se îndreptă agale către uşă şi de acolo îi aruncă 
gazdei o privire surâzătoare. 

— Mi-e teamă că prietenul tău se va sufoca dacă îl mai ţii 
mult acolo, zise el. 

leşi apoi închizând uşa cu o grijă exagerată. 

Doamna Oaks îl conduse furioasă până la intrarea în Mecca. 
Wade îşi păstrase pentru acest moment ultima şi cea mai grea 
insultă. Se înclină spre ea murmurând plin de înţelegere: 

— Nu-i suflu o vorbă lui Golly! apoi dispăru în grabă. 

Doamna Oaks se întoarse în camera ei şi încuie uşa. 

— Poţi să ieşi, Domnule Lane, spuse ea; vocea îi tremura de 
furie. Era doar polițistul ăla care se crede dat dracului. 

Domnul Lane păşi în cameră puţin cam şifonat. 

Işi potrivi părul afişând o figură de om mai curând curios 
decât furios. 

— Ştia că sunt aici. Ştie şi cine sunt? j 

— Dar cine mai ştie ce ştie el? izbucni femeia. Intr-o bună zi 
va fi pescuit din Tamisa cu capul ţăndări. Şi când se va întâmpla 
asta voi merge la biserică prima oară după 25 de ani. 

— Wade, hm! 

Lane îşi frământa gânditor bărbia. Apoi începu să-şi 
golească buzunarele. 

— Pune-le la loc. O să le iau altă dată. 

— Dar nu e nici un pericol, obiectă doamna Oaks. 

Raggit Lane zâmbi acru: 

— Nu risc. Trimite-mi un băiat cu ele ... ştii tu unde ... Aşa o 
să le iau. 


17 


- EDGAR WALLACE - 


Îşi aranjă cravata, apoi îşi luă pălăria din şifonier şi după ce 
doamna Oaks îl anunţă că nu mai există nici o primejdie, părăsi 
clubul fără să se grăbească, îndreptându-se către artera 
principală unde îl aştepta taxiul. O dată sau de două ori privi în 
jur, dar nu descoperi nimic care să-l alarmeze. Şi totuşi, nici 
atunci când taxiul intră în City, Lane nu reuşi să se elibereze de 
sentimentul neplăcut care pusese stăpânire pe el. 

In aceeaşi după-amiază, Wade trecu în grabă pe la Scotland 
Yard. Restul zilei i-a aparţinut în întregime şi detectivul profită de 
ea într-o manieră specifică. De fapt, John Wade nu avea 
niciodată timp liber. Işi iubea profesia, trăia pentru ea şi nu-l 
interesa nimic ce nu avea cel puţin o legătură tangenţială cu 
activitatea de investigaţie. Cea mai mare parte a timpului 
hoinărea pe străzile aglomerate din West End, observând 
oamenii. Studiul personalităţii umane era hobby-ul său preferat: 
era fascinat de gesturi, de expresia feţelor. Ar fi stat ore întregi 
într-o cafenea pentru a urmări doi oameni discutând, notându-şi 
pe o bucată de hârtie gesturile mai deosebite. Le cunoştea pe 
cele care însoțeau o minciună, şi ar fi putut să precizeze de la o 
distanţă de 12 iarzi dacă o persoană vorbea despre sine sau 
despre altcineva. Spre seară a început să plouă. Era mai mult o 
burniţă rece şi sâcâitoare. Wade o pornise, fără nici o ţintă 
precisă, spre Shaftesbury, intenţionând să se întoarcă apoi pe jos 
la căsuţa lui din Wapping. Traversă deci bulevardul şi, străbătând 
piaţa Leicester, ajunse pe una din străzile care duc spre Strand. 
Se afla acolo un nou restaurant — un loc discret descoperit abia 
în ultima vreme de gurmanzi. In Londra faima restaurantelor 
creşte şi se veştejeşte în mod inexplicabil. Lane hoinărea pe 
trotuarul muiat în ploaie când o maşină venită din partea opusă 
gară chiar în faţa localului. Inspectorul se opri şi el. Nu-l 
interesau persoanele care traversau strada urmărite de privirea 
atentă a portarului solid aflat în uşa localului. Singura lui dorinţă 
era să nu se lovească de ei. Omul care ieşise din automobil era 
înalt şi bine făcut. Avea chelie şi faţa lui dură era acoperită de o 
reţea deasă de riduri. 

— Haide, draga mea! spuse el nerăbdător. 

Avea o voce de stentor care atrase atenţia detectivului. 
Bătrânul întinse mâna ajutându-şi însoţitoarea să coboare. 
îmbrăcată în alb, cu o siluetă fină care iradia tinereţe, blondă, 


18 


- MĂŞTILE MORŢII - 


această apariţie era drăgălăşenia în persoană. Wade nu îi văzuse 
faţa, dar în clipa când cei doi treceau pe sub lampion, fata îşi 
întoarse capul. Nu-l zări însă pe Wade. Protejat de întuneric, 
acesta rămăsese pur şi simplu cu gura căscată pentru că în faţa 
lui se afla Lila Smith. Cei doi intraseră în local înainte ca 
inspectorul să fi reuşit să se clintească din loc. Gândul întoarcerii 
acasă îi dispăru într-o clipă. Wade aşteptă până în momentul în 
care portarul cel slugarnic reveni la locul lui de lângă uşă, apoi se 
apropie de el. 

— Cel care a intrat a fost cumva colonelul Martin? întrebă 
el. 

Portarul îl privi cu neîncredere. Nu era prima oară când 
străini dubioşi încercau să afle câte ceva despre identitatea celor 
care cinau în restaurant. 

— Nu, răspunse el scurt. 

— Ciudat. Aş fi putut să jur că el a fost, zise Wade încercând 
să intre. 

Dar drumul îi fu barat de portar. 

— Nu pe aici, domnule. Aici sunt separeurile şi sălile de 
banchet. Intrarea în local se face prin cealaltă stradă. 

Wade observă cum bărbatul şi Lila dispăreau printr-o uşă de 
sticlă, îndreptându-se spre stânga, către o scară; apoi se întoarse 
către portar. 

— Şi acum o să-mi spui ceva care mă interesează. Vocea îi 
devenise autoritară. Mă numesc Wade şi sunt inspector la 
Scotland Yard. Poţi să-l chemi pe polițistul de la colţul străzii. Mă 
va recunoaşte. 

— E în ordine, domnule Wade. Portarul aproape că-şi cerea 
scuze. V-am recunoscut. V-am văzut prin ziare. Vă daţi seama că 
nu am putut să răspund la întrebări. 

— Nici o problemă, a răspuns Wade împăciuitor. Cine e 
tipul? 

Omul dădu din cap. 

— Habar nu am, domnule. El şi tânăra care îl însoţeşte iau 
masa la noi doar o dată pe an. Ultima dată când a fost aici era un 
copil. Cred că e tatăl ei. Unul dintre chelneri a spus că tipul ar fi 
ofiţer în armata Indiilor şi vine acasă în fiecare an. 

— Intotdeauna o aduce aici? 


19 


- EDGAR WALLACE - 


— Poate merg şi în altă parte, dar aici i-am văzut venind 
împreună. 

— Şi ea e întotdeauna bine îmbrăcată? 

— Sigur că da, răspunse portarul surprins, doar e o 
domnişoară. Cred că e elevă pe undeva. 

Wade evaluă situaţia rapid. 

— Ce cameră au? 

— 18. Dar staţi, mi-am amintit. Vă pot spune şi cum îl 
cheamă. l-am trecut numele în registru. 

Omul dispăru pentru câteva clipe revenind apoi în grabă. 

— Brown. Domnul Brown. După părerea chelnerului şef este 
un om bogat. S-a întâmplat ceva cu ei? întrebă nerăbdător. 

Probabil că era ceva în neregulă cu o mulţime dintre cei 
care luau masa la Lydbrake. 

— Incă nu ştiu, răspunse Wade scurt. Bănuiesc că nu există 
nici o posibilitate să îi pot vedea. Nu vreau să-l văd pe ospătarul 
şef, sau să fac prea mult zgomot în jurul acestei afaceri, ca 
oamenii să aibă ce cleveti. 

Portarul rămase pe gânduri. 

— Numărul 19 nu este ocupată. Aţi putea intra acolo, 
domnule Wade. Pot spune şefului că vreţi să scrieţi o scrisoare. 
Dar mă înţelegeţi, domnule, nu vă cunosc, altfel sunt în pericol 
să-mi pierd slujba. 

Wade tocmai îi dădea toate asigurările, când pe scenă îşi 
făcu apariţia un tip pe care inspectorul avea să-l reîntâlnească în 
circumstanţe mult mai puţin plăcute. Wade îi remarcase figura în 
spatele fâşiei de lumină aruncată de felinar, în timp ce se 
îndrepta spre intrare. 

— Ascultă, zise noul venit, e aici o fată drăguță! O 
frumuseţe!. 

Tânărul îndesat, cu faţa aprinsă şi cu o mustăcioară roşie, 
se legăna luminat din plin de lampadar. Ochii lui albaştri-spălăciţi 
se holbau de-a lungul coridorului. 

— Cine e ea, Bonnet? 

— Nu ştiu cum o cheamă, dom'le, răspunse portarul. 

Tânărul era cam băut. Wade îi aruncă o privire înainte de a 
intra în local, apoi, după câteva secunde urcă treptele acoperite 
de un covor moale. Deschise uşa de la 19 şi intră cu grijă în 
încăpere. Se afla într-o sufragerie destul de mică, ai cărei pereţi 

erau acoperiţi cu lambriuri din lemn roşu de trandafir. În partea 
opusă, lângă o fereastră, se afla o uşă care, în mod sigur, ducea 
în camera 18. Inspectorul se apropie tiptil de ea. Nu se auzea 
nimic şi de aceea, cu mari precauţiuni apasă clanţa. Aşa des- 
coperi că, în spatele primei uşi, se afla o a doua. Vocile abia dacă 
se auzeau: cea profundă a bărbatului şi vocea subţire a Lilei. 
Deci aceasta era „experienţa”. In fiecare an, aidoma unei 
Cenuşărese moderne, fata îşi lepăda hainele ei uzate şi, 
îmbrăcată într-un lux orbitor, cina cu bătrânul. Luni întregi de 
pregătire, de probe, toate făcute în secret, sub supravegherea lui 
Mami. 

Wade nu reuşea să prindă nimic din discuţia celor doi. Cu 
mare curaj apăsă pe clanţă, dar uşa era încuiată. După ce stinse 
lumina, inspectorul reveni în vârful picioarelor la uşă. Intins pe 
podea, cu urechea lipită de un mic spaţiu aflat între parchet şi 
uşă, el prinse câteva fragmente din conversaţie: 

— ... nu, domnule Brown, e foarte bună cu mine ... 

Il mai auzi pe bătrân spunând ceva despre educaţie şi 
Franţa. Cei doi discutau totuşi surprinzător de puţin. In răstimpuri 
se auzea uşa deschizându-se pentru a permite chelnerilor să 
aducă noi feluri de mâncare. Apoi, bătrânul spuse ceva despre 
Istambul. li descria fetei oraşul. Wade nu auzi însă nimic care să-i 
fi desluşit natura relaţiilor dintre cei doi. Fata i se adresa 
interlocutorului ei numai cu „domnule Brown”. Nimic nu lăsa să 
se înţeleagă că ar fi fost tată şi fiică. In cele din urmă bătrânul 
ceru nota. Detectivul se ridică, ştergându-şi pantalonii de praf, se 
strecură afară din cameră, aflându-se deja într-un taxi în 
momentul când limuzina trase în dreptul uşii pentru a-i primi pe 
bătrân şi pe însoţitoarea lui la ieşirea din local. 

Wade se opri câteva secunde şi strecură ceva în mâna 
portarului, apoi maşina porni în urma limuzinei. 

Trecură astfel de Aldgate şi se apropiau de Wapping, când 
maşina din faţă intră pe o stradă laterală şi se opri. Din fericire, 
Wade reuşi să ajungă la timp în capătul străzii pentru a o vedea 
pe Lila intrând într-un imobil elegant. Aproape în acelaşi timp 
limuzina dispăru după al doilea colţ şi Wade se îndreptă 
nestingherit spre casa în care spera să descopere taina tinerei 
fete. 

Era o vilă cu două etaje; ferestrele erau întunecate. După 
un timp, un al doilea taxi opri în dreptul uşii. Detectivul se 
întoarse în locul de unde putea să supravegheze intrarea. După 
cinci minute uşa casei se deschise şi Lila îşi făcu apariţia însoţită 
de o femeie. Purta un fulgarin de culoare închisă; Wade intui că 
fata îşi reluase vechile ei haine. In ceea ce o priveşte pe femeie, 
nu i-a fost greu s-o recunoască pe Mami, chiar fără să-i fi auzit 
vocea ca un sfredel dând ordine şoferului. 

După ce plecară, Wade traversă din nou strada, apoi 
deschise mica poartă de fier a vilei şi se opri la uşă. Găsi la 
lumina  lanternei soneria; apăsând pe buton auzi ecoul 
clopoţelului din interior. Uşa era asigurată cu o yală. Detectivul 
cobori în grădiniţa din faţa casei; ferestrele erau bine închise. 
Prin laterala clădirii trecea o potecă ce conducea în spatele casei. 
Urmând-o, Wade descoperi că lacătul de la uşa de aici fusese 
forţat cu un briceag. Apoi găsi uşa bucătăriei. Era încuiată, dar 
avu noroc cu geamul de la bucătărie pe care îl deschise în câteva 
minute. Tocul ferestrei scârţâi cam tare; dacă s-ar fi aflat cineva 
în casă, în mod sigur ar fi auzit zgomotul, dar tăcerea nu fu 
tulburată de nimic. 

Nimeni nu ştia mai bine ca el că îşi satisfăcea curiozitatea 
pe socoteala legii pe care o încălca într-un mod grosolan. Dar 
faptul în sine nu îl tulbura. Bucătăria era aproape nemobilată. 
Dulapul fixat în perete era acoperit cu praf. Wade deschise uşa şi 
intră într-un dormitor; abia aici avu dovada că vila era locuită 
pentru că simţi sub picioare un covor gros pe care nimeni nu se 
îngrijise vreodată să-l măture. Pe pereţi atârnau câteva tablouri 
— gravuri fără valoare care abia se vedeau prin stratul de 
murdărie ce invadase geamul. Cu grijă, detectivul deschise uşa 
camerei din spate. Afară de un pat acoperit cu o cuvertură 
încărcată şi ea de praf, în încăpere mai erau câteva piese ieftine 
de mobilier. In camera din faţă storurile erau trase. Cândva acolo 
fusese un salon modest. Wade urcă scările acoperite de un covor 
pentru a ajunge la un palier din care se deschideau trei uşi. Una 
ducea în baie. Aceasta fusese folosită de curând. Era evident, 
datorită unei suave arome de parfum fin ce persista încă în aer. 
Pardoseala băii era curată. Prosoapele care atârnau pe suport 
erau umede. Marea oglindă fusese şi ea bine curățată şi, pe 
măsuţa din faţa ei, cineva lăsase un beţigaş portocaliu. Exista şi 

o pungă de hârtie cu săruri de baie. Săpunul era de o calitate 
specială şi abia dacă fusese folosit. Deci aici îşi pregătise 
Cenuşăreasa toaleta ei. 

Wade intră apoi în camera din faţă. Era foarte curată; pe 
pat stăteau întinse hainele pe care Lila le purtase în seara aceea, 
împreună cu pantofii argintii. Ciorapii nu se vedeau. Probabil că 
fata plecase încălţată cu ei; Wade cercetă camera cu o atenţie 
sporită. Ferestrele erau acoperite cu o pâslă groasă care nu filtra 
nici un strop de lumină. 

Aproape de pat, într-o nişă din perete, se afla un bufet; uşa, 
care era foarte solidă, era închisă cu un lacăt. O masă, două 
scaune, dintre care unul era foarte confortabil, o oglindă 
sprijinită de un perete — erau singurele mobile aflate acolo. 
Detectivul stinse lumina şi trecu în camera din spate, care purta 
amprenta aceleiaşi părăsiri ca şi celelalte încăperi. Era acolo un 
pat nefăcut, acoperit cu cearşafuri murdare. Wade cobori 
precaut scara. Casa îl uimise. Ţineau Brown sau Mami o 
asemenea locuinţă neocupată tot anul, doar pentru a-i asigura 
Lilei un loc unde să se schimbe? Şi dacă da... 

Wade ajunsese la parter când auzi zgomotul unei chei 
vârâte în broască. Fulgerător, detectivul se întoarse în bucătărie 
cu paşi abia auziţi. Uşa de la intrare se deschise. Se auzi un om 
şoptind ceva, apoi uşa se închise. Paşii veneau direct spre el. Un 
fior îl scutură pe detectiv până în tălpi. Nu era slab de înger, dar 
aceasta era cu adevărat o experienţă neobişnuită. Cineva se opri 
în camera din fund, deschise uşa şi intră. Nimeni nu făcu lumină, 
dar Wade zări un licăr galben. Apoi auzi zvonul unor voci şi putu 
constata că oamenii care intraseră erau chinezi. In timp ce 
asculta, auzi paşi grăbiţi ritmic pe dalele din curte. Un al treilea 
personaj intră pe uşa din faţă. Intrebă ceva în chineză, apoi uşa 
se deschise şi cineva ieşi. Wade nu văzu faţa noului venit, dar 
acesta era cu certitudine european şi purta un pardesiu negru cu 
gulerul ridicat până peste urechi. Apoi şi acesta dispăru în 
cameră. Uşa fu închisă şi încuiată. 

După câteva clipe cei trei ieşiră. Ultimul închise uşa încet; 
Wade îi urma îndeaproape. Cei trei discutau în timp ce traversau 
strada. Apoi intrară pe o străduţă. Continuară să meargă până ce 
au ajuns la una din arterele care dădeau spre fluviu, pe care se 
aflau depozite. Strada se termina cu scări; uzate şi alunecoase, 

ele coborau până în apele Tamisei. Cei trei s-au oprit un timp, 
discutând. Mai târziu, unul dintre ei se aşeză pe jos, cu spatele 
sprijinit de un zid. Era dificil să vezi în lumina săracă care dintre 
cei trei era. Dar imediat după aceea ceilalţi plecară, topindu-se în 
noapte. 

Wade nu ştia prea bine ce să facă. Simţiseră oare 
necunoscuţii că sunt urmăriţi? Fusese lăsat omul rămas drept 
momeală? Wade se apropie precaut de cel sprijinit de zid. Era 
unul dintre chinezi. Asfaltul era strălucitor din cauza ploii, dar, 
acolo unde se afla chinezul, strălucirea era şi mai intensă din 
cauza a trei pârâiaşe de sânge care se scurgeau spre rigolă. 
Fluierul poliţistului răsună ascuţit în tăcerea nopţii. Wade 
continuă să fluiere în timp ce alerga după ceilalţi doi. Astfel că se 
ciocni de un poliţist care venea în goană spre el. Acesta nu se 
întâlnise cu nimeni. In câteva minute o duzină de poliţişti 
cercetau împrejurimile, dar chinezul şi europeanul cel înalt erau 
de negăsit. 


CAPITOLUL III 


În aceeaşi noapte Wade raportă situaţia şefului său. 

— S-au găsit în bluza lui cam şase uncii de platină. S-ar 
putea să fie o parte din prada rezultată din jaf. 

— Partea curioasă este că omul era mut, cel puţin aşa 
susţine medicul. Nu există nici un semn de identificare. 

Era trecut de miezul nopţii când Wade ajunse la Mecca. De 
data aceasta nu venise singur. Golly, echipat de culcare, stătea 
în camera de serviciu şi îşi fuma pipa. 

— Bănuiesc că Mami este în pat? întrebă inspectorul. 

— N-a fost acasă toată seara. 

— Ştiu, i-o tăie scurt Wade. In legătură cu asta vreau s-o 
văd. 

Golly cobori de pe masa pe care stătuse până atunci, 
aruncă o privire severă celor doi poliţişti şi dispăru. Când reveni îi 
anunţă pe cei doi că Mami poate să-i primească. Era în camera 
ei, cu o figură înţepată. 

— Ce înseamnă asta? întrebă ea cu o voce ascuţită. 

— Pentru moment, răspunse John am ideea că e vorba deo 
crimă. 

Pe chipul femeii se aşternu uimirea. 

— Crimă? spuse ea neîncrezătoare. 

— Un chinez a fost ucis de unul dintre cei care îl însoțeau şi 
înaintea crimei se strecuraseră într-o casă din Langras Road, 
acolo unde te-ai aflat ceva mai devreme dumneata împreună cu 
Lila. 

Nu juca teatru — uimirea ei era reală. Nu era însă suficient 
de uluită ca să se autotrădeze. Mami îşi reveni aproape 
instantaneu. A 

— E foarte adevărat. In seara asta am fost în casa din 
Langras Road. Aparține cumnatei mele. De ani de zile tot 
încercăm s-o închiriem. 

— Ai fost cu Lila, încercă Wade să pluseze. 

— Am spus eu că nu? întrebă ea acră. Am luat-o să-i schimb 
ţoalele. Trebuia să se întâlnească — urmă o pauză — cu tatăl ei. 
Chiar vrei să ştii cine e? Domnu „Ocupatu”, pentru că dacă vrei, 
s-ar putea să fii decepţionat. 

Privirea lui Wade se ascuţi ca o lamă. 

— Fii cât mai civilizată, doamnă Oaks; dacă ai chef să fii 
implicată într-o crimă, te priveşte. Nu te ameninţ. Dacă nu pot să 
obţin toate informaţiile care mă interesează te duc la secţie. E 
clar? 

Văzu furia strălucind în ochii ei, dar vocea i se catifelă 
imediat. 

— Te rog să mă scuzi, domnule Wade, dar trebuie să mă 
înţelegi! Sunt tulburată. Unde a fost ucis? In casă? 

— Ştiai că galbenii obişnuiesc să frecventeze casa? 

Işi scutură capul energic. 

— Am ştiut întotdeauna că o frecventez doar eu. Merg acolo 
odată la câteva luni ca să fac curat. Eu şi cu Lila. 

— Cine e tatăl Lilei? 

La acest punct se dovedi de stâncă. 


— N-am chef să provoc nici un scandal — cred că-ţi dai 
seama. Domnul îşi are o familie a lui acum. 
— Lila ştie? 


Doamna Oaks avu o ezitare. 

— Nu, nu ştie. Crede că e doar un prieten care manifestă 
interes pentru ea. Imi plăteşte pentru întreţinerea fetei, şi când e 
în ţară îmi trimite bani ca să o îmbrac în vederea ieşirii la un 
restaurant. 

— E englez? 

— American. 

Răspunsul a venit puţin cam în pripă. 

— Stă în Long Island, sau New-York, sau cam aşa ceva. Un 
gentleman american. Cât despre chinezi, în viaţa mea nu am 
văzut aşa ceva în casă. Pot să jur. Dacă a fost vreunul în seara 
asta, habar n-am. Oricum, chinezii mă înspăimântă; sper că nu ai 
de gând să sperii copilul cu întrebări? Abia s-a dus la culcare. 

— Câte perechi de chei există? Mă refer la casa aceea din 
Langras Road. 

Femeia se gândi o clipă. 

— Am văzut doar o pereche. 

— O ţii la tine tot timpul? 

A făcut semn că da. 

— Mai ştii pe cineva care ar putea să mai aibă o pereche de 
chei? 

Fu la fel de hotărâtă asupra acestui punct. 

Wade era convins de sinceritatea ei. Nu încerca sub nici o 
formă să-i ascundă ceea ce se întâmplase în acea seară. li părea 
doar foarte rău pentru Lila, o slăbiciune contraindicată în meseria 
lui. Explicaţia privind „experienţa” era cât se poate de plauzibilă. 
Nu avea nimic de câştigat dintr-o discuţie cu fata — Mami Oaks 
fusese foarte generoasă cu informaţiile. 

— Domnul Brown are cheile casei? 

A fost surprinsă când a auzit numele bătrânului. 

— Din câte ştiu, nu are chei. Şi nu văd de ce ar avea. Nu i- 
am spus niciodată despre casa din Langras Road. 

Wade reflectă o clipă. 

— Dă-mi cheile. 

Femeia căută într-o geantă aflată pe masă şi scoase apoi o 
cheie aflată pe un inel. Wade o urmări cu atenţie. 

— Şi cheia de la dulap. 

O secundă i-a citit spaima din ochi. 

— Dulap? Care dulap? 

— Acela din camera în care s-a schimbat Lila. 

Mami îşi scutură capul. 

— Habar nu am de asta. E singura cheie pe care o am. 

Inspectorul zâmbi. 

— Mă tem că în cazul ăsta va trebui să forţăm niţel dulapul. 

Femeia îşi reveni în clipa următoare. 

— Mă tem că aşa va trebui să faci, spuse ea cu răceală. 
După care izbucni: De fapt, ce vrei? 

John îşi întoarse brusc capul. Lila stătea în pragul uşii, 
înfăşurată într-un capot jerpelit. Eleganţa coafurii şi albeaţa 
mâinilor manichiurate contrastau cu restul. Fata privea uluită 
când spre Mami, când spre Wade. 
lapte. 

— Poţi să te întorci în camera ta, răspunse femeia cu 
asprime. 

— Crezi că ea l-a ucis pe chinez? întrebă Mami ironică. Chiar 
că arată a criminal, nu-i aşa? 

Wade nu-i luă în seamă sarcasmul. 

— Vreau numele şi adresa tatălui Lilei — bărbatul cu care a 
cinat seara asta. 

— Nu se poate, răspunse hotărâtă femeia. Nu am habar de 
aşa ceva, poţi să mă crezi. |ţi spun tot ce ştiu. E un domn Brown. 
Nu ştiu ce adresă are. De regulă îmi trimite o telegramă înainte 
de a veni. 

— Şi spui că nu ştie de casa din Langras Road. Atunci cum 
se întâlnesc? O clipă a rămas surprinsă. 

— De regulă o ia o maşină închiriată şi eu o conduc până la 
cimitirul St. Paul, dacă vrei să ştii. Acolo eu ies şi el intră. 

— Şi totuşi el a condus-o pe fată până la Langras Road, 
insistă Wade. Te încurci în propriile-ţi minciuni, doamnă Oaks. 

Ea însă continua să susţină cu îndărătnicie că misteriosul 
domn Brown nu intrase niciodată în vilă. 

Părăsind în cele din urmă clubul, Wade reveni la vilă, intră 
cu cheia luată de la Mami şi efectuă un control minuţios. Spre 
uimirea lui dulapul era deschis şi gol. Cineva fusese în casă în 
timpul în care el lipsise. Lucrurile Lilei fuseseră aruncate pentru a 
face loc obiectelor din dulap. Camera în care discutaseră cei trei 
chinezi şi europeanul oferea un alt amănunt interesant. Exista în 

ea o anumită umezeală. Pe podea erau pete de apă şi unul din 
scaune era ud de-a binelea. 

Plouase mult şi o aversă puternică a urmat imediat după 
descoperirea crimei, aşa că, atunci când victima fusese ridicată, 
hainele îi erau îmbibate cu apă. Exista un motiv pentru european 
să nu fie ud. Purta un fulgarin lung. Dar al doilea chinez... avea 
pe el doar bluza şi totuşi nu lăsase nici un semn al prezenţei sale 
acolo. Cum au ajuns până la vilă? Au mers pe jos? Nimeni nu-i 
văzuse, nici chiar şoferul taxiului care îl aştepta pe John Wade la 
capătul străzii. In bluza celui ucis fusese găsită o bucăţică de 
hârtie pe care scria ceva în chineză. 

Când Wade reveni la secţia de poliţie, biletul fusese 
descifrat. Sergentul de la birou îi întinse traducerea cu un 
zâmbet. 

— Nu avem nici un indiciu, domnule Wade. E doar o 
indicație pentru a găsi această secţie de poliţie. John citi şi se 
încruntă. 

— Voia să vină la noi şi ei au descoperit asta. 

— Incerca să-i toarne pe ceilalţi? a întrebat sergentul. 

— Aşa se pare, răspunse Wade. 

Apoi intră în biroul lui, unde se aflau bijuteriile găsite asupra 
chinezului. Cele mai multe erau monturi din care pietrele 
preţioase fuseseră smulse şi, cu excepţia unei singure piese, 
toate erau din platină. Excepţia era un inel bărbătesc de aur 
marcat şi foarte uzat. Pe partea plată a sigiliului abia dacă se mai 
putea distinge un personaj în robă antică. Pe partea interioară a 
inelului, cu litere care se distingeau greu, era scris „Lil pentru 
Larry”. 

Camera pe care Wade o folosea drept birou era destul de 
mică; într-o parte dădea spre oficiul de cercetări penale, iar în 
cealaltă parte ducea în spatele biroului ofițerului de serviciu. Se 
mai afla o fereastră solid închisă, şi o a doua uşă care dădea spre 
curte. Aplecat, împreună cu sergentul, peste biroul aflat sub 
fereastra zăbrelită pentru a studia monturile de platină, John 
simţi la un moment dat un curent de aer destul de puternic. De 
obicei trăgea în camera aceea, dar acum fenomenul i se părea 
neobişnuit. Incepu să caute fără chef cauza care provocase 
curentul, apoi se întoarse şi tresări puternic ... 

— Nu vă mişcaţi, se auzi o voce înfundată din spatele măştii 
de cauciuc. Dacă strigaţi, vă ia dracu'. 

In cameră se aflau doi bărbaţi. Purtau salopete negre; feţele 
le erau ascunse de măşti de gaz. Pe mâini purtau mănuşi roşii de 
cauciuc. Două automate de calibru mare erau îndreptate 
împotriva poliţiştilor. 

— Staţi la perete, spuse omul de la uşă. Cei doi se 
supuseră. Mâinile sus. Ştiţi că ne-ar fi mai uşor să tragem şi apoi 
s-o ştergem. 

Cel aflat mai aproape de masă făcu doi paşi uşori până la 
birou, se uită cu atenţie la bijuterii, alese ceva, apoi reveni la 
uşă. 

Wade nu era nebun să intervină. Era neînarmat, revolverul 
se afla în sertarul biroului. În plus, pe lângă faptul că şi-ar fi 
riscat inutil viaţa, ar fi semnat şi condamnarea la moarte a 
sergentului. 

Cei doi se mişcau într-o linişte absolută. Peste pantofi 
purtau un fel de galoşi despre care inspectorul bănuia că au 
talpa din acelaşi cauciuc gros. leşiră din cameră şi încuiară uşa 
pe dinafară. 

John se repezi la birou, scoase arma din sertar, apoi năvăli 
pe uşa cealaltă în oficiul de cercetări penale, aproape trântindu-l 
pe polițistul care stătea de pază. Văzu două siluete zburând de-a 
lungul străzii, dar maşina care venea lent în spatele lor a 
observat-o doar în ultima clipă. Cei doi săriră în ea; a urmat apoi 
accelerarea zgomotoasă a motorului, urmată de dispariţia în 
trombă a automobilului. Nu mai avea cum să-i ajungă. Când 
reveni în secţie, sergentul luase deja toate măsurile. 

— Nemaiavând cum să-i ajungem, am alertat toate celelalte 
staţii de poliţie, spuse el. 

John reveni în oficiul de cercetare penală. Din prima ochire 
descoperi că lipsea inelul de aur. Nu mai avea cum să refacă 
istoria morţii chinezului. Omul venise să-şi trădeze stăpânii şi 
adusese cu el acel obiect ca o mărturie. Era mut şi nu se putea 
face înţeles, inelul făcea dovada identităţii cuiva, sau era furat, 
din răzbunare. A doua variantă i se părea mai plauzibilă. Oamenii 
de cauciuc nu ar fi riscat recuperarea inelului dacă nu ar fi avut o 
semnificaţie cu totul aparte. Poate chiar una sentimentală. Dar 

lucrurile începeau să prindă contur. Crima avea, oricum, legătură 
cu banda. 

Dimineaţa următoare poliţia întreprinse o anchetă amplă. 
Orice chinez suspect era adus la secţie pentru cercetare. Cu 
toate acestea nici o informaţie utilă nu a ajuns la cartierul 
general al poliţiei. Mami Oaks fusese de două ori la poliţie şi, deşi 
fusese interogată, nu reuşi să ofere nimic în plus. După cea de-a 
doua şi ultimă vizită la poliţie, ofiţerul a condus-o până la 
Scotland Yard. 

— Ingeraş, (Wade devenise puţin extravagant), faci o mare 
prostie. De ce dracu' nu vrei tu să-i spui lu' tati tot ce ştii? 

Femeia se albi de furie. Pe măsură ce timpul trecea fără ca 
temerile ei să se fi dovedit motivate şi pe măsură ce constata 
limitele în activitatea poliţiei, siguranţa şi impertinenţa ei erau în 
creştere. 

— Asta e tot ce vrei de la mine? 

Golly, care o aştepta afară, veni timid spre ei abordând o 
figură patetică. 

— Sărmana şi persecutata mea soţie, începu el. 

— Tu să-ţi ţii gura, se răsti ea. Mai ai ceva să-mi spui? 

— Nimic, copilu' răspunse Wade morocănos, afară doar că 
atunci când i-oi prinde pe cauciucaţii ăia ... 

— Oamenii de cauciuc, mârâi ea. Mare brânză o să faci tu în 
privinţa lor. N-au intrat chiar şi în sediul poliţiei şi v-au suflat un 
inel? 

Vorbise prea mult. Buzele ei se închiseră ermetic, dar era 
prea târziu. 

— Pe asta cum ai aflat-o, doamnă Oaks? Vocea lui Wade era 
ca de mătase. Cine ţi-a povestit ţie despre inel? 

Ea nu dădu nici un răspuns. 

— Nimeni nu ştie de povestea asta cu excepţia a patru 
oameni. Eu sunt unul, sergentul Crewe altul şi ceilalţi doi sunt 
domnii care ne-au vizitat. 

Inspectorul aşteptă răspunsul. 

— Dar ştie toată Londra, răspunse ea după un timp. Doar 
nu-ţi imaginezi că o să se întâmple una ca asta fără să afle toată 
lumea. 

Mami Oaks se aştepta să fie reţinută pentru cercetări. Şi 
totuşi, spre surprinderea şi uşurarea ei, inspectorul făcu un semn 
spre arcada de la intrarea în Yard. 

— Eşti liberă, zise el, bine dispus. 

Apoi adăugă ironic: 

— Să-mi aminteşti de amicul din şifonier. 

Când, după aceste cuvinte, i-a mai făcut şi cu ochiul, Mami 
Oaks a simţit că-i vine să-l omoare. Printr-un ciudat joc al sorții, 
inspectorul Wade avea să fie faţă în faţă cu amicul din dulap în 
mai puţin de 24 de ore. 

Ceea ce poliţia a numit incidentul din Piaţa Haymarket, s-a 
petrecut seara, în jurul orei 10. Doi oameni au traversat tacticos 
strada, apoi s au întors spre St. James's Square. Ei discutau fără 
să o fi observat pe femeia aflată la unul din colţurile pieţei. Un 
poliţist, care mergea în aceeaşi direcţie, urmărindu-i la o 
distanţă, a văzut-o pe femeie ţâşnind spre unul din bărbaţi pe 
care l-a apucat de haină. Polițistul a văzut altercaţia, a auzit 
ţipătul atacatoarei şi, fugind spre ei, a imobilizat-o. 

— Te cunosc, a ţipat ea. 

In acelaşi timp alţi doi ofiţeri s-au apropiat în fugă de cele 
patru persoane şi, surprinzător de repede, în jurul lor s-a format 
un adevărat grup de curioşi. 

— Nu, nu o cunosc, a spus bărbatul mai înalt. Pur şi simplu 
s-a repezit la mine. Lăsaţi-o să plece. Cred că e beată. 

— Nu-i adevărat. Nu sunt beată, Starey, aşa te cheamă, 
Starey! 

Femeia s-a zbătut furioasă încercând să scape din 
strânsoarea celor doi poliţişti. 

— Mă tem că va trebui să depuneţi o plângere împotriva ei, 
domnule, a spus polițistul care ajunsese la locul faptei. 

Cel atacat ar fi vrut să se facă nevăzut, dar acum lucrul 
devenise imposibil. 

— Nu o voi da în judecată. Uitaţi, asta e cartea mea de 
vizită ... nu, nu mă cheamă Starey. Nu am văzut-o niciodată pe 
femeia asta. 

Apoi spuse ceva în şoaptă poliţistului, dar acesta dădu din 
cap. 

— Nu se poate, domnule, spuse el. 

Apoi încă un personaj îşi făcu apariţia în această mică şi 
stranie dramă. Un tip solid, cu obrajii roşii îşi croia drum prin 
mulţime. Omul era puţin cu chef şi în mod sigur cunoscut de 
polițistul care-l salută. 

— Bună seara, domnule. 

— Ce s-a întâmplat? A ieşit cu scandal? 

— Nu-i nimic, Lord Siniford, a fost o uşoară altercaţie. Nu 
cred că mi-aş pierde timpul în locul dvs. 

Femeia, cu faţa cât un fir de aţă, ţinută de cei doi poliţişti, 
făcu un pas înainte, privindu-l fix pe lordul cel nepoftit. 

— Tommy, exclamă ea. Ţi-o mai aminteşti pe Anna? Cândva 
îti dădeam prăjituri, Tommy. Ţi-o mai aminteşti pe Anna? 

Noul venit rămase stupefiat. 

— Doamne, şopti el. Cum?! Anna!... 

Femeia se smulse din strânsoarea poliţiştilor cu o mişcare 
neaşteptată, îl prinse pe lord de umăr şi începu să-i vorbească 
repede aproape în şoaptă. 

— Ei, ce s-a întâmplat? adresându-se oamenilor de ordine, 
vocea Lordului Siniford deveni ca un sfredel: Ce păziţi? 

Poliţiştii o traseră înapoi pe femeie şi începură să se 
strecoare cu ea prin mulţime. Lordul Siniford rămase locului, 
privind uluit după ei. 

După câteva momente se urni din loc şi mormăind o 
înjurătură se luă după poliţişti şi prizoniera lor. 


CAPITOLUL IV 


Inspectorul Wade avea o căsuţă în Wapping la capătul unei 
străduţe murdare. Clădirea avea un aspect rural, accentuat în 
special de grădiniţa care o înconjura şi în care se aflau cel puţin 
trei tei. Wade avea drept valet şi îngrijitor un fost poliţist. Fusese 
o alegere fericită, pentru că impopularitatea detectivului s-ar fi 
putut să-i provoace neplăceri. De altfel existau deja două în- 
cercări ale celor din Wapping de a da buzna în casă. O dată a 
izbucnit un foc în clădirea auxiliară; altădată, când au dus-o la 
eşafod pe Liddy Colos, i-au fost sparte geamurile şi s-a găsit în 
peretele camerei un glonte. Wade adormise când a sunat 
telefonul. Vocea metalică a inspectorului Elk s-a auzit în receptor. 

— Îţi aminteşti de sinucigaşa pe care ai pescuit-o din apele 
fluviului? 

— Anna? a întrebat Wade cu o voce somnoroasă. 

In clipa aceea nu simţea nici un interes pentru presupuşii 
sinucigaşi. 

— Chiar aşa. A fost săltată azi pentru că l-a atacat pe 
căpitanul Aikness de pe „Seal of Troy”. 

— Senzaţional, inspectore, spuse John sarcastic. Dar ştii că 
mă scoţi dintr-un pat cald? 

— Ţine-te bine, îi spuse Elk. A fost scoasă pe cauţiune de 
lord Siniford, o sugativă care are un apartament în James Street. 
Te interesează? 

— Palpit, mârâi Wade. 

— Stai numai puţin. Inelul ăla de aur care v-a fost furat a 
fost găsit pe mâna ei când a fost adusă la secţie. Nu a putut să 
explice de unde îl are. A suferit o criză de nervi, aşa că a trebuit 
s-o ducem la infirmerie. Când i-au descleştat degetele au găsit 
inelul. 

Wade se trezise de-a binelea. 

— A fost eliberată pe banii lui Siniford? Da, am auzit de el. O 
cunoştea? 

— Se pare că da. Ea, în tot cazul, îl cunoştea. l-a spus 
Tommy, sau cam aşa ceva. Nu te-aş fi deranjat dacă nu era 
povestea asta cu inelul. 

— Vin într-un sfert de oră, promise Wade. 

Se îmbrăcă, scoase maşina şi goni prin burniţă până la 
Scotland Yard. Faptul că Elk se afla acolo la două dimineaţa nu 
era ceva deosebit. Rareori pleca mai devreme. Ce făcea nu ştia 
nimeni. Calomniatorii lui avuseseră ideea că nu are casă, dar 
asta era o minciună. 

Inelul fusese trimis la Scotland Yard şi se afla pe masa lui 
Elk, aşezat pe o bucată de hârtie albă. 

— De ce i-au acceptat cauţiunea? 

— Inelul nu a fost recunoscut decât după plecarea ei. Din 
întâmplare sergentul s-a uitat înăuntru şi şi-a amintit de raport. 
Inspectorul principal a trimis pe cineva la adresa lordului Siniford 
ca să o ridice, dar lordul nu era acasă, şi nici femeia. 

Wade auzise de reputaţia lui Siniford. Ocupa un apartament 
scump şi era membru la câteva cluburi. 

Siniford era urmaşul unor pairi scăpătaţi. Nu avea nici 
pământ, nici bani. Mariajul său american se dovedise un 
insucces, aşa că în final divorțase. Şi-a făcut apariţia în nişte 
companii destul de ciudate. A fost un timp când ajunsese să 
doarmă chiar pe digul Tamisei. Apoi, în mod neaşteptat, au 
început să-i curgă banii, fără ca cineva îi ştie de unde. Datoriile îi 
fuseseră plătite şi, în general ştia despre el că, deşi nu era 
proprietarul unei averi deosebite, avea un venit care îi permitea 
să trăiască în lux. 

Se mai credea că decedata lui soţie ar fi fost sursa 
bunăstării sale, dar raţionamentul s-a dovedit a fi fals, pentru că 
tatăl ei l-a dat în judecată pentru o sumă de bani pe care o 
împrumutase pe vremea când era căsătorit. 

Era un client al barurilor şi, ocazional, mergea la curse. 
Poliţia îl ştia ca pe un om aşezat. Şi totuşi această imagine era 
uneori întunecată de anumite informaţii privind viaţa lui intimă. 

Lordul nu se întorsese încă acasă când John Wade se 
prezentase la apartamentul său unde valetul nu îi putea oferi nici 
o informaţie precisă. 

— Domnia sa vine când are chef, spunea servitorul. Sunteţi 
de la poliţie? Da, au mai fost pe aici. Da, domnul a scos femeia 
pe cauţiune, dar nu a venit cu ea aici. 

— Are maşină? întrebă Wade. 

— Da, o ţine în garaj. Dar nu prea ştiu pe ce stradă se află. 

— la încearcă să-ţi aminteşti, îl somă imperativ inspectorul. 

Cu un efort memoria valetului reveni după câteva momente 
şi John plecă în Dean Street unde avu ocazia să descopere că 
automobilul fusese scos în seara aceea din garaj. Tocmai îşi 
terminase cercetările şi se pregătea să plece când văzu o maşină 
care se apropia încetinind, apoi opri în faţa garajului. Un bărbat 
ieşi din maşină; John îl recunoscu cu uşurinţă pe lord Siniford; 
nimeni altul decât tipul pe care îl văzuse la intrarea în 
restaurantul în care Lila Smith cinase împreună cu protectorul ei 
misterios. Inspectorul nu mai pierdu timp cu introducerile. 

— Sunt ofiţer de poliţie, lord Siniford. Mă numesc Wade. 

Lordul se zgâi la el cu ochi de miop. 

— A, te cunosc. Eşti tipul pe care l-am văzut seara trecută. 
Portarul mi-a spus cine eşti. Ce vrei? 

— Vreau să o văd pe femeia pentru care aţi depus cauţiune. 

— Nu mai spune! Lordul părea uşor amuzat. În cazul acesta, 
amice, ar trebui să alergi în căutarea ei. 

Deveni serios; fie din cauza şofatului sau a unui alt motiv. 

— Din câte îmi amintesc v-a numit Tommy. O cunoşteaţi? 

— Nu-mi pune întrebări prosteşti, amice. 

— O cunoaşteţi? 

— Da' de unde, răspunse lordul înveselit. 

— Atunci cum explicaţi că aţi depus o cauţiune pentru ea, 
iar sergentului i-aţi declarat că o cunoaşteţi de câţiva ani? 

Intrebarea l-a surprins nepregătit pe lord. 

— De fapt o cunosc. A fost servitoare timp de mai mulţi ani 
în casa noastră. E Anna Smith. 

— Mai bine i-ai spune Robinson, spuse Wade fără chef. Se 
aştepta la o reacţie din partea lordului, dar acesta rămase calm. 

— Unde ai dus-o? izbucni într-un târziu Wade. 

— M-a rugat să o las lângă casa ei din Camberwell, veni 
prompt răspunsul. 

— Nu durează mai mult de două ore să mergem de aici 
până în Camberwell şi înapoi. Nu-i aşa? 

Lordul începuse să respire greu. 

— Refuz să mai fac vreo declaraţie. Pur şi simplu am 
condus-o acasă. 

Wade îl întrerupse. 

— La poliţie a declarat că locuieşte în Holloway, ceea ce e 
destul de departe de Camberwell. Lord Siniford, cred că cel mai 
bun lucru pe care l-aţi putea face ar fi să-mi spuneţi tot ce ştiţi 
despre această femeie. Am un motiv foarte precis să vă pun 
întrebări. În geanta ei s-a găsit un inel care fusese furat acum 
câteva zile de la sediul poliţiei. Este absolut necesar pentru mine 
să o găsesc şi să-i pun câteva întrebări legate de problema asta. 

— Un inel? Siniford părea sincer surprins. Nu ştiu nimic 
despre nici un inel. Nu mi-a spus nimic. De fapt nici nu prea am 
ce să-ţi spun despre această femeie. Stă undeva prin 
Camberwell. Cel puţin pe acolo, am lăsat-o. Dacă mâine n-o să 
apară la sediul poliţiei, chestia asta o să mă coste 10 lire. 

Wade zâmbi. 

— Să zicem că aţi ascuns-o într-un loc inaccesibil nouă. Deci 
nu o putem vedea şi nici nu avem cum să-i punem anumite 
întrebări. 

Supoziţia inspectorului stârni furia lordului. 

— Eşti al naibii de impertinent. N-am făcut decât un gest de 
caritate. La dracu! Ar fi putut un gentleman să procedeze altfel? 
Şi dumneata vrei să-mi spui că de fapt am ajutat o hoaţă care a 
furat un inel. E ruşinos. O să mă plâng şefului dumitale mâine 
dimineaţă. 

— De ce nu în noaptea asta? sugeră Wade. Pot să vă dau 
numărul lui de telefon. 

În continuare Wade nu reuşi să afle nimic de la lord. Tot 
ceea ce îi mai rămânea de făcut era să aştepte până ce femeia 
avea să fie citată în Malborough Street. Când aceasta se 
întâmplă bineînţeles că nu răspunse nimeni la apel. in schimb 
apăru un avocat care, bine instruit de Siniford, răspunse că 
secretarul lui nu reuşise să ia legătura cu femeia. 

— Probabil că a dus-o undeva la ţară, îi explică Wade 
inspectorului local. Ştii ceva despre lord? 

Ofiţerul clătină din cap. 

— Nu, în afară de faptul că e un pierde-vară. 

— Are vreo casă la ţară? 

Inspectorul surâse: 

— Nu, nici vorbă. Dar pot să-ţi spun altceva despre 
povestea asta. Cu ani în urmă a avut o serie de necazuri pentru 
că lua case cu chirie pe care le părăsea apoi fără să plătească un 
ban. Se poate să fi închiriat un loc de-a lungul fluviului — era zo- 
na lui preferată pentru vânătoare. Din câte ştiu închiria câte trei 
case pe an, păcălindu-l pe fiecare proprietar. De când are bani 
probabil că a renunţat la jocul ăsta, dar s-ar putea să fi rămas cu 
o slăbiciune pentru fluviu. O să fac o investigaţie. 

Investigația s-a dovedit total neconcludentă. Wade şi-a 
concentrat apoi atenţia asupra celui care fusese atacat de Anna. 
Cu aceasta cazul intră în „parohia” lui pentru că vasul „Seal of 
Troy” se afla în Bazin. Era vorba de un remorcher pe care John îl 
văzuse de câteva ori pe când trecuse pe lângă el. In aceeaşi zi, 
în jurul orei trei şalupa lui îl duse până la remorcher unde fu 
întâmpinat de un ofiţer cu tenul măsliniu, probabil un sud- 
american. 

— Căpitanul Aikness e la țărm. Eu sunt secundul. 

Wade îşi arătă legitimaţia, apoi fu condus într-un salon 
foarte bine mobilat. Pereţii erau placați cu furnir de mahon. Două 

sau trei fotolii adânci, îmbrăcate în piele şi un cămin aflat la 
capătul salonului completau peisajul. 

— E careul ofiţerilor, explică secundul. E un adevărat noroc 
că avem un patron care îi tratează pe ofiţeri ca pe nişte fiinţe 
umane. Luaţi loc, domnule Wade. 

Wade se aşeză într-unul din fotoliile din piele aflat în dreptul 
mesei din lemn de mahon care ocupa mijlocul camerei. 

— Căpitanul Aikness a suferit o mică neplăcere, în seara 
trecută. A fost atacat de o femeie şi acum are loc o mică 
anchetă, spuse secundul. Sper că nu a fost trimisă la puşcărie. 
Căpitanul Aikness a fost foarte nemulţumit. 

— Nu a fost arestată pentru că nu a mai apărut. A spălat 
putina. 

Sprâncenele ofițerului se ridicară. 

— Chiar aşa? Asta e foarte bine. li voi spune căpitanului 
când va reveni. Nu mai avea rost să mai aştepte. Wade părăsi 
nava luându-şi un „la revedere” foarte politicos. 

— Treci pe sub prova lor, ordonă el. Odată întors pe vasul 
poliţiei, singura lui intenţie fusese să aducă şalupa în apele 
liniştite ale debarcaderului şi să evite cele două şalande care 
manevrau în laterala lui. Privind fără chef spre peretele vasului, 
pe care tocmai îl părăsise, observă însă trei hublouri deschise; în 
dreptul unuia fluturau două perdeluţe de culoare albastră. De 
fapt ele i-au atras atenţia. Şalupa lui ajunsese în paralel cu 
remorcherul când Wade văzu faţa unei persoane prin hublou. 
Totul a durat o secundă — o faţă bronzată, acoperită de riduri şi 
o chelie strălucitoare. In aceeaşi clipă, dându-şi seama că a fost 
văzut, omul se retrase, dar nu suficient de rapid. Şi astfel John l-a 
recunoscut pe misteriosul domn Brown care, o dată pe an, o 
scotea pe Lila la un restaurant de lux. 

Nu avea nici cea mai mică îndoială că el era omul; cum la 
fel nu avea de ce să se îndoiască de faptul că acel om era 
căpitanul Aikness. Era pe punctul de a da ordin şalupei să revină 
la remorcher, dar renunţă imediat. Dacă s-ar fi întors ar fi auzit 
aceeaşi minciună — căpitanul Aikness nu era la bord. Nu era 
autorizat să facă percheziţie pe vas. Nu exista nici un motiv 
pentru a cere mandat. Şi-a dat seama oare Aikness că fusese 
recunoscut? Dar de ce ar fi făcut-o? Din câte îşi amintea Wade, 
căpitanul nu îl văzuse până atunci. Doar dacă ... Ce relaţii 

existau între Aikness şi Mecca? Să fi fost numai dorinţa comună a 
doamnei Oaks şi a căpitanului de pe „Seal of Troy” ca Lila să 
ducă o viaţă cât mai lipsită de greutăţi? Ea spusese că nu ştie 
cine este domnul Brown. Dar Mami era un fel de regină a 
mincinoşilor. 

— Mai mergi în josul apei cam o jumătate de milă, apoi ne 
întoarcem, îl instrui Wade pe sergent. Când revenim încerci să 
trecem cât mai aproape de „Seal of Troy”. 

In timp ce navigau pe lângă remorcher, iar şalupa traversa 
un val intrând în tangaj, se auzi un pocnet. Ceva izbi vasul chiar 
la mijloc, spărgând geamul cabinei. Apoi, o bucată de lemn din 
bord fu smulsă şi transformată în ţăndări. 

— Pentru numele lui Dumnezeu, ţipă înspăimântat 
mecanicul. 

— Ţine-o înainte şi fă-te că nu s-a întâmplat nimic, ordonă 
Wade. 

— Ce vi s-a întâmplat, domnule? Sunteţi rănit? 

Wade se clătină pe picioare. 

— Un afurisit de pescăruş, băieţică. Nu mai pune întrebări 
idioate. 

In ce mă priveşte, sunt mort. Aşteaptă rezultatele anchetei. 

Se întâmplase în plină zi. Se trăsese de pe vas, nu avea nici 
cea mai mică îndoială. Zgomotul macaralelor atenuase explozia 
împuşcăturii. Dar curajul lor fusese excepţional. O clipă simţi o 
admiraţie profundă faţă de ei. 

Şalupa ajunse la mal. 

— O să mă sprijin ceva mai greu. Pentru poză, ordonă 
inspectorul. 

Făcea într-adevăr impresie în calitatea lui de rănit ajutat să 
ajungă la uscat. După calculele lui glontele îl ratase cam cu un 
inci. Marele său noroc fusese legănarea şalupei sub valul 
puternic care i-a trecut pe sub punte. 

O jumătate de oră mai târziu trei şefi de la Scotland Yard 
cercetau evenimentul. 

— Sunt convins că dacă s-ar da ordinul de percheziţie a 
vasului nu s-ar găsi nimic, zise Elk. Pun pariu pe orice că se 
aşteaptă la o percheziţie şi, în vederea ei, şi-au pregătit cel puţin 
45 de alibiuri care stau toate în picioare. Ce propui? 

— Trimite doi poliţişti la cei de pe remorcher să se 
intereseze dacă au auzit un foc de armă, spuse Wade. Lasă-i apoi 
să facă acelaşi lucru cu toate celelalte vase din zonă. Nu cred că 
ar fi rău să se lase să se înţeleagă că am fost grav rănit. Câteva 
bandaje, o targă, o ambulanţă şi recuzita e gata. 

— Copilu' are dreptate, decretă inspectorul Elk. Eu însumi te 
voi duce acasă şi voi rămâne cu tine. Sunt una dintre cele mai 
competente surori care s-au angajat în poliţie. 

Ceva mai târziu acea parte a societăţii din Wapping ostilă 
poliţistului se simţi extrem de satisfăcută când la uşa casei lui 
Wade opri o ambulanţă din care inspectorul fu scos pe targă. 

— A căpătat ce-a meritat! comentă un spectator exaltat. 

Incărcarea lui „Seal of Troy” a durat până noaptea târziu. 
Cutii mari din metal erau ridicate de pe şalande cu ajutorul unui 
cablu de oţel. Un muncitor cu faţa acoperită de funingine se 
căţără pe acest cablu, ajungând pe punte fără ca venirea lui să fi 
atras atenţia cuiva. Nu a reuşit să-l vadă nici pe ofiţerul sud- 
american care supraveghea operaţia cu cea mai mare atenţie. 
Omul a continuat să rămână ascuns în umbră, foarte interesat în 
ce se discuta. 

— ... Au venit doi sticleţi ... au vrut să ştie care a tras. Tu ai 
auzit ceva, Harry? 

— Minciuni, i-a întors-o celălalt. Copoii ăştia pretind mereu 
că se întâmplă câte ceva pe fluviu. 

— Au fost la toate vasele din Bazin. Au fost trei şmecheri 
care şi-au vârât nasu'. Cică Wade ar fi mierlit-o. 

Cel care tocmai trăgea cu urechea zâmbi, apoi mai aruncă o 
privire spre intrarea pe pasarelă. Un timonier urât şi mic de 
statură era de pază acolo. Pasarela fusese ridicată şi încuiată. Ar 
fi fost imposibil să abordezi scara de tambuchi fără să fii văzut 
de secundul sud-american. Timonierul de gardă supraveghea 
încărcarea vasului. O dată sau de două ori opri, făcu câţiva paşi 
pentru a urmări depozitarea încărcăturii în cală. Ceva mai târziu 
se produse şi accidentul. Una din cutii s-a desprins din cârlig şi s- 
a prăbuşit. Timonierul s-a îndreptat spre uşă. In aceeaşi clipă 
străinul cu înfăţişare umilă s-a avântat înainte. Trebuia să treacă 
de bucătărie, dar zări spatele bucătarului, aşa că se îndreptă 
spre o pasarelă transversală de la care cobora o scară de 
tambuchi. 

În mod obişnuit cabinele ofiţerilor se află pe prima punte, 
dar pe „Seal of Troy” la cabinele lor se ajungea de la această 
pasarelă. Toate cabinele erau încuiate cu excepţia uneia singure, 
unde ardea o lumină. Era o încăpere largă cu un pat sub care se 
aflau mai multe sertare. Mai erau două fotolii şi o sofa. Pe pereţii 
de oţel atârnau gravuri înrămate. Pe un pupitru putea fi văzut 
portretul unei femei de vârstă mijlocie, prins într-o ramă. 
Incăperea arăta mai bine decât o cabină obişnuită. Wade 
ajunsese la capătul scării de tambuchi într-un loc slab iluminat. 
Era vestibulul care ducea în sufrageria ofiţerilor. Uşile salonului 
erau închise. Dar, pentru a ajunge la cabina unde îl văzuse pe 
domnul Brown, trebuia trecut prin sufragerie. Pe când încerca 
uşile, un al şaselea simţ îi semnală detectivului apropierea 
primejdiei. Mai apucă să se adăpostească sub scara de tambuchi. 
Aproape în acelaşi timp una din uşi se deschise cu o mişcare 
violentă. Cineva se ivi în prag. Salonul era bine luminat şi figura 
bărbatului se văzu foarte bine. Era Raggit Lane, vizitatorul 
doamnei Oaks, pe care îl surprinsese într-o ipostază nu tocmai 
plăcută. 

Lane scrută holul întunecat. 

— Nu e nimeni, spuse el cuiva aflat în salon.. 

Apoi se auzi o voce profundă. 

— Am văzut clanţa mişcându-se. Uită-te mai bine, s-ar 
putea să fie unul dintre timonieri care vrea ceva. 

Wade recunoscu glasul însoţitorului Lilei. Când uşa a închis 
iar, i-a auzit din nou vocea teribilă răzbătând prin pereţi. 

— Du-te şi caută, lua-te-ar dracu'! 

Wade ieşi repede din ascunzătoarea lui şi se căţără pe 
scară înainte ca uşa să se fi deschis din nou. De undeva se auzi o 
barcă apropiindu-se. Cineva urcă pe punte. Urmă un schimb de 
cuvinte, după care noul venit a fost condus la salonul ofiţerilor. 
Peste câteva minute reveni însoţit de Raggit Lane. Dispărură 
amândoi înghiţiţi de umbrele grele. La întoarcere, Lane era 
singur. El traversă puntea dispărând iar. în mod sigur se consulta 
cu Aikness pentru că, după un timp, apăru din nou şi, aplecându- 
se peste balustradă, îl strigă pe cel din barcă. 

— Poftiţi, domnule. Căpitanul vă aşteaptă. 

Era suficientă lumină pentru a vedea faţa noului venit care 
pufăia în timp ce urca scara, blestemându-i verticalitatea, pentru 
că lordul Siniford — căci el era — nu avea calităţi atletice. 

— Imi pare rău că trebuie să te deranjez la ora asta, dragul 
meu, spuse lordul cu voce tremurătoare, dar e o afacere foarte 
importantă şi presantă. Trebuie să-l văd pe căpitan. Mi-am lăsat 
omul în barcă şi împreună cu el mai sunt doi tipi. Le-am spus că, 
dacă nu mai apar, să anunţe. 

— Nu trebuie să-ţi faci griji, lord Siniford. Te-am fi dus noi la 
țărm, dar dacă vrei să mergi cu propria d-tale şalupă ... răspunse 
cu voce suavă Mr. Lane. 

Wade prinse crâmpeie de conversaţie dar era prea uluit ca 
să înţeleagă mai mult decât că lordul Siniford venise aici mânat 
de anumite presimţiri şi că luase măsuri speciale împotriva 
pericolului pe care îl anticipa. Omul de gardă stătea cu spatele 
spre diguri şi fredona ceva. El îşi concentrase atenţia asupra 
bărcii acostată de vas. 

— Lăsaţi cuterul. Legaţi-l de şalandă, spuse el pe un ton 
autoritar. 

In timpul schimbului de cuvinte care urmă, Wade reuşi să se 
strecoare până la pasarela care lega nava de mal. Oare ce îl 
putuse aduce pe lord Siniford pe acest vas dacă nu problema 
urgentă a Annei şi atacul din noaptea anterioară? Garajul îi 
fusese păzit toată dimineaţa, dar el îşi lăsase maşina acolo, 
scăpând de urmăritori. Wade îşi aduse aminte că vestibulul până 
la salonul ofiţerilor era slab luminat. Se îndreptă spre ei sperând 
că uşa să nu fie prea solidă. Un zvon de voci străbătu până la el. 
Aikness era acolo şi la un moment dat auzi şi timbrul strident al 
lui Siniford, fără să-i poată însă distinge cuvintele. Nu mai era 
nimic de făcut. Se întoarse dar se opri imediat. Raggit Lane 
stătea în mijlocul pasarelei cu mâna înfiptă în buzunarul hainei. 
Un rânjet îi juca pe faţă. 

— Ai dori ceva? 

— Nu, domnule, căutam un pahar cu apă. 

— Bănuiesc că eşti de pe una din şalande? 

John îşi dădu seama că fusese recunoscut şi că celălalt se 
juca cu el. Cu siguranţă că avea o armă în buzunar. Wade văzu 
ţeava îndreptată spre el. Dar nu lăsă să se înţeleagă că îşi 
dăduse seama de pericol. Luă din punga care îi atârna de curea o 

bucată de tutun presat, muşcă o bucată, dar apoi, răzgândindu- 
se, scuipă tutunul prin hubloul deschis. 

— Ce ar fi să discutăm noi doi câte ceva, începu Lane. 

Se opri în aceeaşi clipă întorcându-şi capul spre hublou. 
Ceva ardea cu flacără verde undeva pe josul apei. Reflexele 
palide se proiectau pe tavanul alb al vestibulului. 

— E semnalul care anunţă prezenţa mea aici, zâmbi John 
satisfăcut. În apropiere sunt trei bărci ale poliţiei şi înainte de a 
veni aici am convenit cu ei astfel: dacă lucrurile iau o întorsătură 
neplăcută le lansez un semnal. la foc când atinge apa. 

Faţa lui Lane se întunecă: „Nu se aude nimic, nu-i aşa”, zise 
el. 

— Cu atât mai mult cu cât ţi-ai scos mâna din buzunar. 
Peste câteva minute o să-ţi cer să-mi arăţi arma şi, dacă îmi vei 
face probleme, nu mai sunt aşa de sigur că vei mai naviga cu 
„Seal of Troy”. Lane se chinui să zâmbească. 

— Voi, poliţiştii fluviali, muriţi de frică. Am avut noi aici unu'. 

— Scuteşte-mă! Ştiu că e aici un tip, poate doi care îl căută 
pe ageamiul care m-a ratat cu 150 de iarzi. 

II văzu pe celălalt tresărind. 

— Te loveşte amoru' propriu? îşi întoarse capul spre puntea 
unde se auzeau paşi apăsaţi. 

— E în regulă, sergent. Trimite un om jos. Şi acum să-ţi văd 
arma, d-le Raggit Lane. j 

Omul îşi scoase arma din buzunar. În aceeaşi clipă uşa 
salonului se deschise şi în prag apăru silueta masivă a 
căpitanului Aikness. De data aceasta nu se mai ascundea. 

— Ce-i cu toată zarva asta? întrebă el aspru. 

— Tocmai îl rugam pe ofiţerul dvs. să-mi explice de ce are 
nevoie de armă. Probabil că poate să prezinte şi permisul. 

Bătrânul îi aruncă o privire cruntă lui Wade. 

— Ofiţerul unui vas are dreptul de a purta o armă. Ştii bine 
lucrul ăsta, domnule Cine oi fi. 

— Mă numesc Wade, d-le căpitan. Sunt convins că n-aţi 
auzit de mine. 

— Aşa e, a răspuns celălalt şi John zâmbi amuzat. 

— In cazul ăsta Mami Oaks e la fel de mută ca şi sărmanul 
chinez care s-a ales cu gâtul tăiat fie de un alt chinez, fie — îşi 
înfipse privirea în ochii lui Raggit Lane — de un domn subţirel 

care purta pardesiu destul de asemănător cu al dvs., domnule 
Lane. Aveţi permis pentru această armă? 

— N-are nevoie, izbucni căpitanul. 

— In portul Londrei este obligatoriu, mai cu seamă dacă 
pistolul se află asupra posesorului său. Aşa că o să-l păstrez. Ştiţi 
de unde să-l cereţi. Rămase cu piciorul pe prima treaptă a scării. 
Poate că lui Siniford i-ar face plăcere să vină cu mine? 

— Lordul Siniford a hotărât să rămână noaptea asta la bord. 
Dacă nu crezi, poţi să-l întrebi personal. Şi în fond, mă întreb de 
ce te amesteci tu în treburile mele? mormăi Aikness. 

Se dădu apoi într-o parte, făcându-i loc lui Wade să treacă. 
Siniford stătea relaxat într-unul din fotoliile adânci, fumând dintr- 
un trabuc. Se zgâi un moment la omul cu ţinuta dezordonată 
care intră în salon fără să-l fi recunoscut. Când lucrul acesta se 
întâmplă, sări în sus. 

— Ce vrei? Nu trebuia să vii aici. Nu am ce să-ţi spun. 

— Mergi cumva la mal? 

— Rămân toată noaptea aici, amice. Căpitanul Aikness a 
avut amabilitatea să-mi pună la dispoziţie o cabina. 

Lordul evită privirea inspectorului. Ceva în el îi trăda 
neliniştea. John o puse pe seama jenei de a fi fost găsit acolo. 
Apoi detectivul reveni în vestibul. 

— Mulţumit? îl întrebă Aikness acru. 

— Nespus, zise Wade. Privi o clipă podeaua acoperită cu 
linoleum şi adăugă ca într-o doară: Ţi-am găsit inelul. Când ai 
chef poţi să vii să-l iei. 

Căpitanul îl privi mirat. 

— Inelul? Ce dracu' vrei să spui? N-am pierdut nici un inel. 

— Am crezut că ţi l-a luat femeia pe când te luptai cu ea. Un 
inel cu bolta unui templu gravată pe el şi cu chipul Afroditei. Iți 
spune ceva? 

— Habar n-am, îi răspunse grăbit căpitanul. 

— Eu am. Desenul acela reprezintă sigiliul Troiei (Seal of 
Troy). O fi o coincidenţă, d-le căpitan. Nu ştiu ce sigiliu mai 
foloseşte acum Troia — ochii lui îl sfredeleau pe căpitan — poate 
un om de cauciuc cu o armă într-o mână şi o frânghie în jurul 
gâtului. 

Faţa căpitanului se transformă într-o mască. O clipă încercă 
să susţină privirea lui Wade, dar se răsuci pe călcâie şi dispăru 
trântind uşa. 


CAPITOLUL V 


Wade reveni la pontonul poliţiei unde îl aşteptau trei tipi de 
la Scotland Yard. 

— Nu prea ştiu ce am putea face, conchise şeful după ce 
ascultă povestea lui Wade. In mod sigur nu am descoperi nimic 
dacă am veni cu un mandat de percheziţie. Nu avem nici o 
dovadă care să ne demonstreze vreo legătură între acest vas şi 
oamenii de cauciuc. E înregistrat la Rio şi navighează sub 
pavilion brazilian. Pariez ca nici o „pieptănare” cât se poate de 
severă n-ar oferi o probă care să justifice o arestare. Voi da 
totuşi ordin de percheziţie. Probabil că va fi gata până ajungem 
la Yard. Ar fi bine să vii cu mine, inspectore. 

In mijlocul nopţii a fost consultată cea mai înaltă autoritate. 
Sfatul a fost ca „Seal of Troy” să fie lăsat în pace. 

Toată noaptea vasul a fost ţinut sub observaţie. Când, a 
doua zi, la ora 7, lordul Siniford debarcă, fu însoţit până la 
apartamentul lui din St. Jame's Street de o iscoadă. Tot restul 
zilei lordul nu-şi mai făcu apariţia. 

După amiaza, la ora trei, „Seal of Troy” a molat ultima 
şalandă şi a pornit cu o viteză moderată în josul fluviului. Seara a 
ajuns la Gravesend unde la bordul lui a venit un medic ofiţer 
însoţit de asistenţi. De la Londra fuseseră informaţi că la bord 
exista un caz de boală contagioasă. Drept pentru care vasul 
trebuia cercetat până în cele mai mici amănunte. La plecare, 
căpitanul îi conduse până la scara de tambuchi, mormăindu-le un 
bun rămas. 

— Mă tem că nu prea veţi avea ce să raportați la Yard, 
spuse el în timp ce „medicul ofiţer” zâmbi criptic. 

Apoi „Seal of Troy” ajunse la Dungerness şi, ceva mai 
târziu, în Atlantic. Patru zile după plecarea vasului, John Wade 
primi un mesaj radio de la bord: „Când revin la Londra aş dori să 
avem o mică discuţie”. Era semnat „Aikness”. 


44 


- MĂŞTILE MORŢII - 


— Asta spune multe, exclamă Wade. Un mare artist. Dar nu 
mai explică ce voia să spună. 

— Oricum, zise Elk, căruia i se arătase mesajul, se pare că, 
cel puţin un timp, vom fi lăsaţi în pace de Oamenii de cauciuc. 

Profeţia era prematură. Seara, la ora 10, un poliţist văzu o 
trombă de fum ieşind pe fereastra unui depozit gol din Oxford 
Street. Clădirea fusese ocupată de un blănar care dăduse 
faliment. Maşina pompierilor apăru brusc. Flăcările se extinseră 
însă cu o mare rapiditate. Jumătate din efectivul poliţiei locale a 
fost trimis să  liniştească mulțimea.  Incendiile au fost 
dintotdeauna un mare punct de atracţie. Cei doi ofiţeri în civil 
care trebuiau să ţină sub observaţie banca Northland, au fost şi 
ei atraşi de spectacol cu atât mai mult cu cât poziţia pe care o 
aveau le oferea o vizibilitate perfectă. In banca Northland exista 
o cantitate însemnată de devize. in clădire se afla un poliţist 
înarmat, dar şi el era atras de foc la care se uita prin fereastra 
biroului principal, chiar în clipa în care un cordon îi fu înfăşurat în 
jurul gâtului şi tras cu putere. In birou ardea în permanenţă o 
lumină şi cei doi poliţişti în civil ar fi trebuit să vadă atacul, dacă 
ar fi privit la momentul oportun. 

Între timp, incendiul fusese stăpânit. Cu această ocazie 
garda externă a descoperit însă că uşa din spatele clădirii fusese 
forţată. Inăuntru au descoperit paznicul pe jumătate mort, o uşă 
de oţel deschisă şi un seif gol. 

Dimineaţa, înainte de a se îmbarca pe şalupa poliţiei, Wade 
primi un raport confidenţial care nu conţinea însă alte amănunte 
decât cele relatate în ziare. 

Wade îşi făcu turul lăsând la urmă locul preferat. La Mecca 
nu se ajungea atât de uşor. Şalupa rămase acostată la mal şi 
inspectorul se apropie de clădire. Binecunoscuta fereastră era 
deschisă, dar camera de serviciu era goală. Nici urmă de Golly 
sau Mami. Wade aşteptă puţin, apoi o fată intră în cameră. Fu 
atât de uimită când a dat cu ochii de el încât scăpă o farfurie din 
mână. 

— Lila e aici? a întrebat Wade. 

Fata îl privi bănuitoare. 

— Domnişoara Lila e sus. 

Domnişoara Lila! Nimeni nu mai pusese până atunci acest 
prefix în faţa numelui Lilei Smith. 


45 


- EDGAR WALLACE - 


— Vrei s-o rogi să coboare? Unde e d-na Oaks? 

Fata clătină din cap. 

— Nu ştiu. De fapt nu trebuie să stau de vorbă cu nimeni. 
Aşa spune d-na Oaks. Apoi adăugă, părând că e frământată de 
un gând: Sunteţi dl. Wade? 

John făcu semn că da şi fata avu un moment de ezitare. 

— Aşteptaţi o clipă, spuse ea şi ieşi. 

John aşteptă ceva mai mult. Când o văzu pe Lila, rămase 
uimit. Nu mai era deloc fata zdrenţăroasă de până atunci. 
Cenuşăreasa era foarte bine îmbrăcată. 

— Bună, Lila. N 

Abia după aceste cuvinte îi privi faţa. Plânsese. Inainte ca el 
să-i fi pus o întrebare, fata veni la fereastră acoperindu-i mâna 
cu palma ei rece. 

— Nu sta, te rog! Doamna Oaks e plecată acum. Eu o duc 
minunat. Voi merge la şcoală să învăţ franceza şi germana. 

Rostise cuvintele repede, aproape mecanic. Wade avu 
impresia că fata repetă o lecţie. 

— Unde? a întrebat-o el dintr-odată. 

— Nu ştiu. Cred că în Franţa. Mami m-a obligat să-i promit 
că nu vă voi spune nimic, dar a trebuit să vorbesc. Am rugat-o pe 
fată să mă anunţe când veţi veni. M-aţi văzut seara trecută? 

El confirmă printr-o înclinare a capului. 

— Aceea era „experienţa”. A fost o prostie să fac caz de ea. 
De fapt nici nu-mi place. Mă înspăimântă. Nu ştiu de ce. In 
răstimpuri îşi întorcea capul spre fereastră ascultând încordată. 

— Lila, ce s-a întâmplat de fapt? Cine e căpitanul Brown? 

— Nu ştiu. E întotdeauna amabil cu mine, dar mi-e tare frică 
de el. Mă crezi? Era într-adevăr minunat în hainele alea, dar de 
data asta, nu ştiu de ce, m-am speriat. Nu înţeleg de ce. 

— Cine e? 

Fata inspiră adânc. 

— Mami spune că ar fi o rudă, şi o cred. 

Wade reflectă grăbit. 

— Te-aş putea vedea singură zilele astea? Dacă aş veni într- 
o seară pe debarcader? 

— Nu, nu, nu. Devenise aproape violentă în refuzul ei. Sub 
nici o formă nu trebuie să vii aici seara. 

Fata ştia ceva mult mai grav decât experienţa pe care i-o 
descrisese. 

Era ceva care o înspăimântase cu adevărat. 

— Să nu vii, promite-mi! 

— Dar tu poţi să vii la mine? leşi vreodată neînsoţită? 

Îi văzu ezitarea. 

— Mi-ai putea trimite un bilet. Te pot întâlni oriunde doreşti. 

Privirea îi trăda hotărârea lăuntrică. 

— De ce? 

Cuvintele i se legau greu; nu va avea nici un pretext pentru 
o întâlnire secretă cu excepţia unuia, care nu era propriu-zis un 
pretext. 

— Aş vrea să te ajut, Lila. Vreau să fac ceva pentru tine. 

— Ştii unde stau? o întrebă el din nou. 

— Da. Il privi în ochi. Intr-o căsuţă izolată. Poţi intra în casă 
pe la bucătărie, iar în fundul grădinii e o fântână. 

Se holbă la ea, dar fata se întoarse pe neaşteptate şi fugi 
din cameră. Wade se îndreptă încet spre debarcader, fredonând 
o melodie. Intr-adevăr, se putea intra în casă pe geamul 
bucătăriei din pricina acoperişului plat. Mai crezuse că nimeni nu 
ştia despre fântâna din grădină. 

Acum se lămurise şi de ce i se oferise această descrieri 
amănunţită. Lila o auzise de la cineva care avusese un motiv 
foarte puternic să facă o recunoaştere. După ce ieşi din serviciu, 
prima grijă a lui Wade a fost să dea o fugă acasă şi să facă un 
control foarte minuţios. La acoperişul bucătăriei se putea ajunge 
foarte uşor cu ajutorul unor trepte. Fereastra nu era zăbrelită; 
zăvorul era dintre cele mai simple, iar camera în care nepoftitul 
putea să pătrundă aşa de uşor era de obicei pustie. 

Privi şi fântâna, de a cărei existenţă aproape că uitase 
pentru că o astupase cu răsaduri cu flori. In drum spre Yard, 
Wade luă o mică alarmă electrică. Fusese chemat pentru o 
conferinţă, cel puţin aşa credea. Dar se înşela. 

— S-a pus sechestru pe cauţiunea lui Siniford, îi comunică 
şeful său. Apropo, am descoperit o locuinţă a lui de la ţară. Este 
între Bourne End şi Maidenhead. E un locşor pe malul fluviului. L- 
a luat în arendă acum doi ani, dar a plătit chiria, aşa că 
proprietarul nu a avut necazuri din cauza lui. Nu are intendent. 
Există însă doi oameni care trăiesc în apropiere şi se ocupă ei de 

gospodărie. Bărbatul are grijă de grădină. Dar, din câte ştiu au 
fost concediaţi acum o săptămână. Unul din oamenii noştri a 
discutat cu ei, dar nu ştiau nimic de Anna. A fost însă un 
interogatoriu superficial, aşa că, dacă ai chef, poţi să-l continui 
tu. 

Prima apariţie a lui Wade la Maidenhead i-a vizat evident pe 
cei doi care fuseseră angajaţi de Siniford pentru a-i îngriji 
proprietatea. 

— Nu, domnule, nu mai lucrăm pentru el, i-a spus bărbatul. 
Casa a fost închiriată, sau ar trebui, nici eu nu mai ştiu exact. N-a 
mai dat pe aici de o săptămână. De fapt m-a concediat şi pe 
mine şi pe femeie. Lordul e un tip ciudat. Niciodată nu ştii ce are 
de gând să facă. 

Wade a făcut o vizită agentului local de închirieri şi a luat 
cheia de la Reach Cottage. Era un fel de bungalow, ceva mai 
mare, plasat la 50 de iarzi de malul fluviului. Pajiştea era 
neîngrijită ca şi grădina. Nici una dintre camere nu era lăsată în 
dezordine. În bucătărie, Wade a descoperit două cutii de carton 
purtând adresa unui magazin de confecţii din Maidenhead. Şi-a 
notat adresa şi, după ce a terminat inspecția casei a plecat la 
magazin unde avu o discuţie cu proprietara. O rochie, o pălărie, 
pantofi de damă şi ciorapi fuseseră expediate pe adresa lui 
Siniford cu mai puţin de o săptămână în urmă. Comanda fusese 
făcută de Siniford şi plătită cu bani gheaţă. Cu această ocazie 
inspectorul mai află de la un sătean că în maşina lordului, care 
încetinise mult la o trecere de nivel, se afla o femeie pe locul din 
faţă şi, în spatele ei, un omuleţ care cânta mai tot timpul cu o 
voce în falset. 

In drum spre casă Wade trecu şi printr-una din aglomeratele 
pieţe ale Londrei. Se opri în dreptul unei dughene unde un 
cumpărător alegea panseluţe pe care vânzătorul le punea într-o 
cutie galbenă. Clientul efectua operaţia cu cea mai mare grijă 
fără să bănuiască faptul că, din spate era urmărit cu cea mai 
mare atenţie de omul legii. Era un om de statură mică, îmbrăcat 
într-o uniformă veche de marinar. Era proaspăt bărbierit şi figura 
îi era dominată de o pereche de ochelari cu rame mari de aur, 
care spânzurau deasupra unei bărbii trădând slăbiciunea. Alegea 
numai panseluţe galbene. După ce termină, acoperi cutia cu un 
capac de carton, plăti şi dispăru înghiţit de umbra unei străzi. 

Poate că într-adevăr nu-l observase pe Wade, dar când acesta îl 
bătu pe umăr aproape că era să scape cutia din mână din pricina 
surprizei. 

— Bună, iubiţelu', spuse John înveselit, uite ce bine ţi-a 
făcut marea, ţi-a zburat mustaţa aia oribilă şi te-a bronzat al 
naibii de bine. 

— Nu înţeleg ce vrei, răspunse indignat omuleţul. Bine am 
ajuns dacă nu mai poţi duce acasă nişte flori. 

— Şi ţie îţi place atât de mult să vezi cum gingaşele făpturi 
îşi înalţă căpşorul spre soare. Nimic de spus. Şi e mult mai curat 
decât să creşti pui. i 

Celălalt nu mai răspunse, dar era vădit încurcat. Işi mută 
cutia cu flori dintr-o mână în alta. 

— Mă tem că e vorba de o greşeală. Probabil că mă luați 
drept altcineva. Dar poliţiştii fac întotdeauna greşeli. 

— De unde ştii că sunt poliţist? Şi acum povesteşte-mi 
despre voiajul tău. Inţeleg că tocmai te-ai tuns. „Seal of Troy” 
trebuie să fie de acum la cel puţin 1000 de mile de aici. Ce 
tinerel arăţi, Golly! Să hoinăreşti prin Atlantic! Mă mir că nu te-ai 
rătăcit. Ai avut busolă la tine? Apropo, ce mai face căpitanul 
Aikness? 

II auzi pe Golly oftând din greu şi înţelese că va urma ceva 
ce putea să semene cu adevărul. 

— N-are rost să te mint, d-le Wade, ai ochi de şoim. Ei da, 
eu sunt. Şi, dacă vrei să ştii, am evadat. 

Wade dădu din cap dojenitor. 

— Vrei să spui că ai dezertat de pe vas. Asta-i grav, Golly. 

— Nu, vreau să spun că am fugit de acasă, de la ea. Pe 
mare n-am fost niciodată. Intre noi, d-le Wade, e o femeie tare 
dificilă şi nu am mai putut rezista; aşa că i-am spus că plec. 
Bineînţeles că n-a crezut, dar când am pus-o în faţa faptului 
împlinit, nu a vrut să se afle şi a lansat ideea că aş fi plecat pe 
mare. 

Poate că era ceva adevăr în vorbele lui şi poate că ar fi 
reuşit să-l convingă pe unul mai puţin sceptic decât Wade. 

— De unde ştii că ea a lansat zvonul? 

— Aşa am auzit, răspunse Golly într-un suflet. Acum stau 
singur şi am o slujbă bună la un depozit de ceai. 

— Şi florile, bănuiesc, le-ai luat ca să-ţi faci viaţa mai 
plăcută. Nu iubiţelu', nu ţine. Cum nu ţine nici povestea cu 
depozitul de ceai. Ştiu ce slujbă ai. Işi îndreptă acuzator degetul 
spre faţa lui Golly. Eşti servitor. 

— Ce sunt, domnule? 

— Servitor, repetă John. Stai lângă şofer şi fredonezi 
cântecele. Şi însoţeşti femei ţicnite de la Thames Valley la 
Londra. 

Îl auzi cum inspiră adânc, dar Golly îşi reveni imediat. 

— Să fiu al naibii dacă pricep ceva, Wade. Am un serviciu 
stabil. Poate s-o confirme şi soţia mea. 

— Parcă nevastă-ta nu ştia unde eşti, spuse John fără să-l 
slăbească. Şi ai fi atât de interesat ca ea să nu afle că ţi-ai ras 
mustaţa şi că ai intrat în ţoalele astea de carnaval. 

— Domnule Wade, aţi greşit adresa. N-am făcut nimic 
nimănui şi e ruşinos pentru dvs. că încercaţi să mă vârâţi la apă. 

John înclină din cap. 

— Fie ca tine, Golly, acceptă el cu un fel de resemnare. 

Merse până la colţul străzii şi de acolo urmări silueta 
grotescă topindu-se în noapte. Cinci minute mai târziu dădea 
toate indicaţiile necesare unui detectiv. 

— Vezi unde stă. Probabil că e o cameră pe undeva, aşa că 
adevărata urmărire trebuie să înceapă mâine dimineaţă. 

Polițistul se întoarse acasă decis să rezolve anumite 
probleme. De ce avusese nevoie Golly Oaks de o astfel de 
deghizare pentru a cumpăra flori? 

Era ciudat, pentru că risca să fie descoperit de dragul 
câtorva panseluţe. işi aminti că lui Golly îi plăceau într-adevăr 
florile şi încercase să pună lângă debarcader, dar Mecca nu era 
un loc potrivit pentru horticultură. După ce luă o cină uşoară, 
Wade plecă spre Mecca. Îi descuie chiar Mami Oaks. ÎI privi lung 
şi el descoperi în ochii lui un semnal de alarmă. Totuşi nu îl 
întrebă nimic şi, după ce închise uşa în urma lui, îl duse în 
camera ei. Lila era acolo, stând pe marginea unui fotoliu, cu o 
carte de şcoală în poală. Când dădu cu ochii de John sări în 
picioare. Lui i se păru că e puţin mai palidă ca de obicei. ŞI 
îngrijorarea i se citea pe faţă. 

— Lasă-ne singuri, Lila. Vreau să schimb o vorbă cu dl. 
Wade. 

Preţ de o secundă fata îl privi fix şi el citi în ochii ei un 
avertisment de care nu se putea îndoi. Vru să spună ceva, dar se 
răzgândi şi ar fi plecat dacă Wade n-ar fi oprit-o. 

— Bună, Lila. li studiezi pe clasici, sau te pregăteşti pentru 
şcoala franceză? 

Nu mai apucă să răspundă pentru că d-na Oaks o împinse 
spre uşă, şi rămase între cei doi, până ce fata ieşi. 

— Ei, începu ea sfidătoare, ce te aduce aici? 

— Dorinţa de a schimba o vorbă despre Golly. Ai primit vreo 
telegramă de la el? 

Femeia nu răspunse dar îi observă buzele strângându-se. 
Privirea ei spunea că e la curent cu toată povestea. 

— Ascultă, d-le Wade — părea foarte calmă — ştiu că te-ai 
întâlnit cu Golly aseară. Mi-a telefonat. N-are rost să ne învârtim 
în jurul cozii. Firesc, nu-mi convine ca toată lumea să afle că m-a 
părăsit. A avut totuşi bunul simţ să mă anunţe că l-ai recunoscut. 

— Cred că nu ţi-a lăsat adresa? 

— Nu, izbucni ea. Golly nu mă mai interesează sub nici o 
formă. Şi apoi bănuiesc că ai pus nişte copoi să-l urmărească, 
nu? 

— Ce mai face excelența sa? întrebă polițistul în loc de 
răspuns. 

— Nu ştiu la cine te referi — a, tipul care a apărut ieri seară. 
Nu l-am mai văzut niciodată. 

— Dar Anna unde este? 

— Nu cunosc pe nimeni cu numele ăsta, cu excepţia unei 
foste angajate, o fată de o mare frumuseţe. 

Wade îi oferi floarea unui zâmbet lăbărţat. 

— Ai pierdut o mare ocazie, madam Oaks. Ar fi trebuit să 
ştii că Anna e fata care a fugit cu fluşturaticul de Golly. 

El se ridică de pe scaunul pe care se aşezase fără să fi fost 
invitat şi se întinse. 

— Sunt un om obosit. Azi am fost până la Maidenhead. Am 
căutat-o pe fata pe care Golly a dus-o cu maşina. 

li observă consternarea întipărită pe chip. 

— Nu ştiu nimic despre nici o maşină, replică ea 
încăpăţânată. 

— Doamnă Oaks, faceţi un joc tare stupid şi sunteţi mai 
implicată decât vă imaginaţi. Ştiţi că Golly a plecat la 

Maidenhead s-o aducă pe femeia aceea; ştiţi că a adus-o aici, fie 
la Mecca, fie undeva în apropiere. Ştiţi că a fost luată fără 
asentimentul ei şi ştiţi şi de ce. Repet: dacă femeia va fi pescuită 
din apele Tamisei, vă va fi greu, atât soţului cât şi dumitale să vă 
sustrageţi implicării în crimă. La fel de greu vă va fi să vă 
disociaţi de Oamenii de cauciuc, care au mai făcut şi ei câteva 
crime. 

— Numai pentru asta ai vrut să mă vezi d-le Wade? întrebă 
Mami Oaks pe vechiul ton încărcat de insolenţă. 

— Da, răspunse el înveselit. Nu te mai deranja să mă 
conduci. Ştiu drumul şi singur. 

Wade îi simţi privirea până în clipa în care trânti uşa de la 
intrare. Era la jumătatea drumului spre portiţa de fier când auzi 
ceva lovind caldarâmul. Era zgomotul specific al oţelului 
rostogolit pe beton. Scoase mica lanternă de buzunar, luminând 
drumul. Era o cheiţă ieftină, un lucru fără valoare care se 
potriveşte la orice şifonier. Legat de ea cu un fir de aţă era un 
bileţel. Era tentat să se oprească sub primul felinar şi să-l 
citească. Era convins că Lila îl aruncase. li spusese că locuieşte 
în camera de la mansardă. Reuşi însă să-şi stăpânească dorinţa. 
N-avea certitudinea, dar putea ghici că e urmărit. Ajuns acasă 
descoperi, spre disperarea lui, că îşi uitase cheile, aşa că se 
hotărî să meargă în fundul grădinii şi să bată în geamul de la 
bucătărie. Poate aşa va reuşi să-l trezească pe Henry. Deschise 
poarta laterală şi intră. Făcuse deja doi paşi când călcă pe ceva 
care îl făcu să alunece. Nu părea ceva tare. Işi scoase lanterna, 
examinând la lumina ei obiectul aflat acolo. 

— lisuse! exclamă el în şoaptă. 

Erau două cutii bine împachetate, pline cu panseluţe. 
Fuseseră lăsate pe lângă gardul grădinii şi, lângă ele, se aflau 
două sape noi-nouţe. Nu departe, sprijinită de zid, era o rangă de 
fier. Nu era singura descoperire extraordinară. Aproape de uşa 
bucătăriei era un cerc de lemn format din două bucăţi solide, 
bine înşurubate între ele. 

La început crezu că Henry se apucase să facă anumite 
reparaţii. 

Nu-şi putea da seama de când stăteau acolo florile, dar, în 
mod sigur, fuseseră aduse de curând. Ar fi putut să jure că 
văzuse una din cutii în mâna lui Golly. 

— Din ce în ce mai straniu, şopti el. 

Se apropie de geamul luminat al bucătăriei şi privi înăuntru 
printr-o crăpătură a perdelei. Henry stătea pe un scaun cu bărbia 
înfiptă în piept. l-au trebuit cinci minute ca să-l trezească şi alte 
cinci minute să-l facă să înţeleagă că trebuie să-i deschidă uşa. 

— Îmi pare rău, d-le Wade, dar noaptea trecută n-am 
apucat să dorm prea mult. Era scuza preferată a bătrânului, dar 
Wade i-o tăie scurt. 

— Ce e pe aleea din grădină? 

— E ceva acolo? Abia acum Henry se trezi de-a binelea. 
Habar n-am. Îl însoţi pe John şi cercetă obiectele cu o figură 
uluită. 

— Parcă ar fi un copac. Ciocăni lemnul cu degetele. Trebuie 
că au greşit adresa. Ce-i mai ciudat e că nu i-am auzit. 

— Asta ar fi singurul lucru care nu e curios, îl întrerupse 
Wade, apoi intră din nou în cameră, îşi scoase cheia din buzunar 
şi desfăcu aţa care lega bileţelul. Erau câteva cuvinte înşirate cu 
un creion. „Te implor, ai grijă. Fii atent la grilajul din camera ta. 
Despre el au discutat. Sunt foarte îngrijorată.” 

Biletul nu era semnat şi, deşi nu-i recunoscu scrisul, îşi 
închipui cine i-l trimisese. Grilaj? Ce grilaj? Işi cercetă cu atenţie 
camera pe care o cunoştea ca pe propriul buzunar, dar nu găsi 
nimic. Apoi îşi aminti şi împinse patul în mijlocul camerei. În 
perete, la nivelul podelei se afla un ventilator pătrat, din metal. 
Fusese făcut de tatăl său. Se aplecă şi încercă să privească prin 
el. Nu mai examinase niciodată până atunci ventilatorul, dar ştia 
că pe partea opusă, în afară, se afla un grilaj identic. 
Deschiderea abia dacă permitea unei pisici să se strecoare. In 
plus el dormea chiar deasupra aerisirii. Ca să se convingă ieşi 
afară, mergând până în dreptul ventilatorului. Acolo descoperi că 
grilajul de fier fusese înlăturat. Asta se întâmplase destul de 
recent. De altfel găsi şi grilajul sprijinit de zidul grădinii. Pe dalele 
care pavau aleea găsi şi urme de mortar rămase de la dislocarea 
grilajului. Se întoarse în casă şi cercetă cu atenţie ferestrele, apoi 
îl chemă pe Henry. 

— Somnul îţi este adesea tulburat, nu-i aşa, Henry? Vreau 
să spun noaptea. 

— Da, domnule, răspunse Henry. 

— Şi în noaptea asta va fi la fel, răspunse John. De fapt s-ar 
putea să fie cea mai neliniştită noapte sau să poposeşti de-a 
dreptul în ceruri. 

Ridică receptorul ca să anunţe staţia locală de poliţie, dar 
telefonul era mort. 

— Curios, spuse Henry. Chiar în seara asta am vorbit la 
telefon cu un prieten. 

— Cred că au tăiat firul. 

— Tăiat! aproape că ţipă el uimit. Cu cine vreţi să luaţi 
legătura? Cu staţia? Dau eu o fugă până la ei. 

— Dacă o faci, s-ar putea să fie ultima oară când mai alergi, 
Henry. 

Descuie un sertar al scrinului aflat în biroul său, din care 
scoase un Browning de calibru mare. Goli încărcătorul şi examină 
fiecare cartuş. j 

— Acum cred că putem să ne culcăm. Incuie uşile, închide 
lumina la bucătărie. 

In jurul orei 12,30 stinseră toate luminile. Urmă o oră de 
totală şi încordată acalmie. Wade stătea în pat şi nu îndrăznea 
să-şi aprindă o ţigară, în timp ce Henry, complet treaz, ţinea sub 
supraveghere ferestrele. 

Ceasornicul din hol bătu ora două şi, în aceeaşi clipă, 
detectivul auzi primele zgomote. Sunetele proveneau de la ceva 
care zgâria zidul de cărămidă. Erau foarte slabe şi nu l-ar fi trezit 
dacă ar fi dormit. După un timp se auzi un „ssssss”. Provenea din 
ventilator şi era mai puternic decât se aştepta. Privi în ventilator. 
In capacul de oţel apăruse o deschizătură. leşi din cameră cu 
paşi neauziţi, apropiindu-se de tovarăşul său. Henry, care nu-l 
simţise, sări ca ars când inspectorul îi atinse braţul. Pe fereastra 
bucătăriei văzură o siluetă căţărându-se pe acoperiş, urmată de 
alte două umbre. Talia şi modul în care se mişcau îi spuneau lui 
John că e vorba de nişte chinezi. Apoi unul dintre ei reapăru în 
cadrul ferestrei lipind în dreptul zăvorului un fel de cerc mare. În 
clipa următoare cercul fu desprins şi fereastra deschisă fără nici 
un zgomot. Unul câte unul cei trei pătrunseră în cameră, lăsând 
storul la loc. In aceeaşi clipă John aprinse lumina. 

Primul dintre ei se holbă surprins prin mască şi ridică 
mâinile. Al treilea făcu un salt spre fereastră, dar Henry îl apucă 

de gât, trântindu-l la pământ. Al doilea îşi acceptă soarta cu 
fatalitatea unui filozof. 

— La cea mai mică mişcare vă împuşc, strigă Wade. 

Era nevoie să strige pentru că toţi purtau măşti. Două 
perechi de cătuşe îi fixară pe cei trei spate la spate, apoi fură 
duşi la parterul casei. Wade îi lăsă în paza lui Henry, reveni în 
cameră şi deschise geamurile. îşi pusese pe faţă una dintre 
măştile de gaz. Cobori şi descuie fără zgomot uşa de la intrare, 
apoi ieşi. Un bărbat care stătea lângă poartă veni repede spre el. 

— E-n regulă? întrebă el în şoaptă, dar când văzu statura lui 
Wade înţelese că a comis o greşeală. 

Incercă să fugă, dar mâna lui Wade îl înşfăcă de guler, 
răsucindu-l cu faţa spre el. John văzu sclipirea ţevii şi reuşi să-l 
izbească peste mână în timp ce arma îşi scuipa încărcătura cu 
zgomot înfundat. Wade îl izbi cu mâna dreaptă, dar celălalt se 
răsuci chiar sub braţul lui şi o zbughi în stradă cu viteza unui 
atlet. Primul impuls fu să-l urmeze, dar conştiinţa primejdiei îl 
făcu să renunţe. In clipa următoare o figură negricioasă, 
pipernicită apăru ca din pământ. Cineva aruncă un cuţit care nu- 
şi atinse ţinta. In prima clipă Wade ezită. Ca toţi poliţiştii avea o 
mare reticenţă pentru armele de foc. Dar acum primejdia era 
reală. Trase în direcţia celui mai apropiat dintre „vizitatori” şi în 
urma exploziei se auzi un zgomot de paşi. Atacatorii fugeau în 
toate direcţiile. Răsună fluierul unui poliţist, apoi un altul, şi 
curând Wade văzu un poliţist alergând spre el. Uşi şi ferestre se 
deschideau. Parcă incidentul fusese aşteptat cu râvnă în tot 
cartierul, strada se umpluse pe loc de oameni îmbrăcaţi în mare 
grabă. 

— Nimeni nu e rănit, spuse John în timp ce îşi scotea masca. 
Fluieră şi adună nişte oameni. 

In acest timp, gazul ucigător care fusese introdus prin gura 
de ventilator se făcea simţit şi la parter. Wade îşi fixă din nou 
masca înainte de a intra pe uşa care fusese deschisă de Henry. 
Cei trei prizonieri, adunaţi lângă scara ce ducea la etaj, au fost 
scoşi din casă la venirea poliţiei. 

Abia spre zi s-a putut intra în casă fără masca de gaze. Mai 
târziu au descoperit cum fusese introdus gazul — cu ajutorul 
unui cilindru de oţel, terminat cu o duză. Cel care îl folosise, se 
urcase pe o scară uşoară din bambus. Dar cea mai importantă 


55 


- EDGAR WALLACE - 


descoperire a fost făcută în zori. În capătul grădinii era un puţ 
adânc. Capacul acestuia fusese dat la o parte şi alături se aflau 
cele două cutii cu panseluţe. Minuţiozitatea cu care fusese 
plănuită crima stârni admiraţia lui Wade. Până şi panseluţele 
care fuseseră strivite de vizitatorii nocturni, urmau să fie în- 
locuite cu unele asemănătoare celor plantate de Henry, pentru a 
se şterge orice urmă. 

— Atât eu, cât şi tu, Henry, ar fi trebuit să fim acum pe 
fundul puţului fără ca cineva să ştie unde am dispărut, spuse 
John în timp ce sorbea din cafeaua fierbinte. Din Dover au 
expediat o telegramă semnată chipurile de mine, pentru a-mi 
explica absenţa din Londra. 

Henry îşi scutură capul. 

— Florile m-au dat gata. Prinde-l pe ăla care a cumpărat 
florile şi ... 

— Exact, spuse Wade şi ieşi în căutarea lui Golly Oaks. 


CAPITOLUL VI 


Abia mijiseră zorile şi câţiva oameni se îndreptau deja spre 
Mecca. John Wade dădu colţul străzii care ducea spre club, când 
îşi auzi numele strigat dintr-un gang întunecos care conducea la 
scările uzate ale debarcaderului. 

— Nu vă duceţi, d-le Wade. Vă aşteaptă. 

Tocmai trecuse de gang în clipa în care avertismentul se 
făcuse auzit. Se răsuci pe călcâie şi se întoarse grăbit. Era Lila. 

— Ce naiba ... izbucni el. 

Apoi ceva îl izbi în picior. Lila îşi înfipse braţele în haina lui şi 
îl trase cu disperare spre ea. 

— Ştiau că vei veni singur. Ei au spus asta, şopti ea 
întretăiat. 

Abia dacă apucă să vadă cum e îmbrăcată. Purta o haină 
veche, bărbătească peste cămaşa de noapte. Picioarele îi erau 
goale. Incercă să scape din strânsoare, dar fata era surescitată şi 
nu voia să i dea drumul. Se lăsă tras până la locul unde treptele 
de piatră coborau spre apă. Se simţea straniu de slăbit şi, când 
ea îl împinse în barca mică, legată la mal, aproape că s-a 

prăbuşit. Lila îl urmă cu o agilitate surprinzătoare. Dezlegă barca 
şi în clipele următoare vâslea cu mişcări sigure. 

Felinarul care de obicei lumina malul fusese stins. 

— De ce ai venit? suspină ea în timp ce continua să 
vâslească. R 

Privi înapoi şi nu zări decât două dâre slabe de lumină. In 
tăcerea profundă se auzea doar plescăitul vâslelor. Ceva izbi 
bordul bărcii şi ricoşă ca un bâzâit de albină furioasă. Apoi 
recunoscu o şalupă a poliţiei pe care o strigă cu voce tare. Şi din 
nou cineva trase din gangul prin care trecuseră, iar el văzu dâra 
de apă ridicată de glonte. 

In câteva secunde şalupa fu lângă ei. Wade ştia că fusese 
atins înainte ca ei să-i fi tras în şalupă. Dar singurul său gând era 
la fată. Era în stare de şoc când o urcară la bordul şalupei. 
Tremura toată, deşi era învelită bine şi avea faţa ca varul. Işi 
recăpătase însă ceva din stăpânirea de sine, când Wade o rugă 
să-i spună ce ştie. 

— Totul a fost ca un coşmar groaznic ... Nu pot să-ţi spun. 
N-am voie s-o fac. Doar că mi-a fost atât de frică pentru tine. Am 
fugit înaintea ta să-ţi spun. 

— Cineva ştia că vin la Mecca şi că sunt singur. De aceea au 
pregătit o mică ambuscadă. D-na Oaks ştie toată povestea? 

— Nu pot să spun, zise ea începând să plângă încet. 

Elk sosi de la Departamentul general şi luă un interogatoriu 
d-nei Oaks care, intuind cum stau lucrurile, venise singură la 
poliţie ca să afle noutăţi în legătură cu fata. 

— Dacă Lila tace n-ai cum să-i implici pe cei de la Mecca, îi 
spuse Elk lui Wade pe când se întorceau de la casa inspectorului. 
Şase dintre chiriaşi jură că n-au auzit nimic toată noaptea şi unul 
garantează pentru d-na Oaks că nu şi-a părăsit camera până 
dimineaţă, deşi n-am habar cum ar putea şti el aşa ceva. Oricum 
n-are sens să declanşezi un scandal. 

Lila fusese dusă la casa unui sergent şi lăsată în grija soţiei 
acestuia. Tot aici veni şi d-na Oaks după o oră de interogatoriu 
dezagreabil din partea inspectorului Elk. Fu mai mult decât 
indispusă să-l găsească pe Wade stând pe marginea patului Lilei. 
Era puţin dezamăgită că nu se adeverise zvonul capturării 
inspectorului de către Oamenii de cauciuc, zvon care făcuse 
înconjurul Wappingului. 

— E o zgârietură, îi spuse John bine dispus. Deşi pare gravă, 
nu e. Ţopăi pe ambele picioare. Aş dori să spui curioşilor că într-o 
zi sau două voi fi foarte activ. 

— Ce ţi-a venit să fugi în toiul nopţii, Lila? o întrebă ea cu o 
voce plângăreaţă. A fost o lovitură pentru mine. In plus, vestea a 
provocat un scandal teribil în tot cartierul. Toată viaţa mea n-am 
fost atât de mâhnită. De fapt era furioasă. Ochii ei de vasilisc 
erau aproape roşii de nervi. 

— Lila umblă prin somn, spuse Wade înveselit de-a binelea. 
E o boală a naibii de scârboasă, probabil că ai auzit de ea. Golly 
a suferit vreodată de aşa ceva? 

Femeia ignoră ironia. 

— Trebuie să vii acasă imediat, Lila. Am venit cu un taxi. 

— lar eu am un certificat medical, o întrerupse Wade în 
şoaptă. Nu poate fi clintită din loc nici de taxi, nici de ambulanţă 
sau de vreunul dintre prietenii tăi chinezi. 

Mami tremura de furie, dar remarcabilul autocontrol, pe 
care Wade i-l cunoştea, funcţionă din nou ireproşabil. D-na Oaks 
zâmbi părând a fi într-o stare excelentă. Ba mai mult, se interesă 
şi de dl. Wade. 

— Ce-i cu povestea asta care a făcut furori prin Wapping? îl 
întrebă ea. Se spune că ţi-a fost spartă casa. Ce curaj pe 
spărgători să pătrundă în casa unui detectiv atât de celebru. Te 
pomeni că vin la rând, deşi, aşa să-mi ajute Dumnezeu, n-am nici 
un ban. 

După câteva încercări eşuate de a intra în vorbă cu fata, d- 
na Oaks plecă, condusă până la uşă de inspector. 

— O să rămână trei zile aici, nu-i aşa? întrebă gânditoare d- 
na Oaks. Presupun că nu pot fi de nici un folos. Nu pricep ce o fi 
făcut-o să iasă din casă. Să ştii că e somnambulă! E un adevărat 
mister. 

Tot un mister era şi pentru Wade, deoarece nu avea nici o 
explicaţie cu privire la prezenţa ei pe stradă în dimineaţa aceea 
rece, îmbrăcată doar în cămaşa de noapte peste care avea o 
haină veche, bărbătească. Era hotărât să găsească cheia 
misterului, deşi fata nu era încă într-o stare care să-i permită 
răspunsul la anumite întrebări. Când se întoarse, soţia 
sergentului îi dădea să mănânce cu linguriţa. Aşteptă răbdător ca 
fata să termine, apoi făcu gazdei un semn să-l lase singur cu ea. 

Văzu pe buzele ei fantoma unui zâmbet. 

— Te simţi mai bine? 

— Nu suficient de bine ca să-ţi răspund la întrebări 
răspunse ea încet. Şi tu vrei să mă întrebi, nu-i aşa? 

— Aşa îmi câştig existenţa. Eu sunt semnul de întrebare al 
lumii, spuse detectivul în timp ce îşi trăgea un scaun lângă pat. 

— O să mă întrebi ce căutam pe stradă şi de ce ţi-am 
aruncat biletul când ai plecat de la Mecca — şi o mulţime de alte 
întrebări — şi eu n-o să-ţi răspund la nici una dintre ele. 

Inceputul nu era prea promiţător. 

— Nu-mi pot asuma acest risc fără a cauza necazuri unui 
număr destul de mare de oameni. Doamna Oaks... nu-mi place 
mătuşa foarte mult, şi nici unchiul Golly... dar a fost urât din 
partea mea să trag cu urechea la ce discutau. Ce-i drept, n-am 
auzit prea multe. Doar de un grilaj din casa ta, şi... 

Ezitarea ei îl făcu să creadă că se gândeşte la o discuţie 
auzită înainte să fi fugit din Mecca pentru a-l avertiza de 
primejdie. Wade era pus în încurcătură. Ar fi putut să discute cu 
cealaltă fată care fusese angajată, dar era mult mai tentat s-o 
convingă pe Lila să vorbească pentru simplul motiv că era Lila. 
Se aşeză pe marginea patului prinzându-i mâna subţire. 

— Draga mea, situaţia ta mă interesează foarte mult. Vezi, 
îmi eşti foarte dragă. 

Fata se îmbujoră şi îl privi stăruitor, ca şi cum ar fi căutat pe 
chipul lui, confirmarea acelor cuvinte. In primul moment Wade fu 
surprins, apoi pleoapele ei coborără. 

— ţi sunt foarte dragă? ce nostim! 

El avu suficient tact ca să nu insiste. 

— Şi tocmai pentru că-mi eşti atât de dragă, te pun pe tine 
înaintea sarcinilor mele de poliţist. Ai auzit ceva care te-a făcut 
să fugi pe stradă. Ai crezut că cineva mă va ucide. Pe Golly l-ai 
auzit? 

ÎI privi uluită. 

— Golly? DI. Oaks? Credeam că e pe mare ... Nu-i aşa? 

El evită răspunsul. 

— Niciodată nu ştii ce face, de fapt, Golly. 

— Adică şi tu trăieşti acelaşi lucru ca şi mine atunci când eu 
simt că eşti neliniştit din cauza mea? 

— De o mulţime de ori, spuse el şi vocea îi sună răguşit din 
cauza emoţiei. Un moment uită că trebuie să obţină informaţii de 
la ea. Dar tocmai fata fu aceea care îl aduse cu picioarele pe 
pământ. 

— Cine e Anna? A venit într-o seară o femeie. Plângea, am 
auzit-o, şi m-am întrebat cine e. Foarte rar vin femei la club. 

Soţia sergentului intră în cameră. Era o femeie sensibilă, 
care fusese soră medicală. 

— E timpul să pleci, d-le Wade, spuse ea cu un zâmbet. 
Singura întrebare la care va răspunde fata noastră va fi aceea 
despre cum a dormit. 

Wade reveni la secţie cu taxiul. Deşi şchiopăta de pe urma 
rănii de la picior, nu avea dureri. Glontele i se oprise în muşchi, 
fără să-i fi atins osul şi medicul îi promisese că, dacă va reuşi să 
stea în pat două-trei zile, va fi complet vindecat. Da el nu putea 
să aibă un moment de pace. 

O mulțime de detectivi vizitaseră zona populată de 
marinarii care stăteau cu chirie. Nici un echipaj alcătuit din 
chinezi nu-şi făcuse apariţia în ultimele 24 de ore; cât despre 
galbenii din cartier, mai toţi erau de nebănuit. 

Wade îşi strâmbă buzele, gânditor. 

— Atunci de unde dracu au apărut? Dacă „Seal of Troy” ar fi 
fost aici, nu m-aş mai întreba, dar e cam departe de noi. 

— Aşa o fi, admise Elk liniştit, dar şi echipajul tot aşa de 
departe o fi? Să fie Aikness chiar aşa departe? Dar Raggit Lane? 

— E aici, răspunse Wade scurt. El e cel care a regizat 
povestea din noaptea trecută. 

Polițistul telefonă la Borough Engineer şi, chiar în timp ce 
vorbea, sosi un plic mare. In interior era planul unei clădiri pe 
hârtie de calc. 

— Ce-o fi asta? întrebă curios Elk. 

Wade examină plicul fluierând încet. 

— Nu-l recunoşti? E vechea clădire care se afla pe locul pe 
care azi se înalţă Mecca. Acolo era fabrica de bere; a mai rămas 
o parte din clădire şi de asemenea pivnițele. 

— Pivniţele? repetă Elk şi răsuci planul spre el ca să-l vadă 
mai bine. 

— Se întind sub toată clădirea şi ar putea să adăpostească 
un batalion de ucigaşi chinezi. Am văzut locul. Golly îl folosea ca 
magazie de lemne. Apropo, l-ai găsit pe Golly? 

Elk clătină din cap îmbufnat. 

— Ca să folosesc un termen la modă, răscolim în căutarea 
lui. Trei brigăzi mobile cercetează zona. O a patra se află în 
Surrey. 

Un detectiv confruntat cu o mulţime de probleme, toate 
legate de un subiect principal, va urmări pista cea mai sigură. 
După părerea lui Wade se impunea o cercetare mai amănunţită a 
Meccăi. Criminalii chinezi trebuiau să aibă un adăpost şi să fie 
hrăniţi. Ideea că sub Mecca se ascundea un fel de pivniţă a 
pivniţelor, se născuse mai demult în capul lui Wade. Pentru un 
moment, o vizită la club nu ar fi fost însă lucrul cel mai bun. Cu 
siguranţă că toate mişcările poliţiei erau urmărite şi raportate şi 
o încercare de a ajunge la ţintă ar fi fost cu siguranţă semnalată; 
prada i-ar fi scăpat înainte ca oamenii lui să fi ajuns acolo. Mai 
înţelept era să lase Mecca pentru la noapte şi, în acest timp, să- 
şi orienteze atenţia într-o altă direcţie. Era hotărât să descopere 
sursa veniturilor lui Siniford şi să afle cum de ajunsese sărăntocul 
ăla să înoate în bani. Exista posibilitatea ca antipatica sa 
excelenţă să fie alimentată de Oamenii de cauciuc. Oricum între 
ei exista o legătură, dar Wade nu descoperise încă natura ei. 

Un ofiţer de poliţie poate face multe lucruri pentru a-şi 
atinge scopul, cu excepţia pătrunderii în intimităţile băncilor şi 
ale clienţilor lor. Ştia banca unde Siniford îşi ţinea banii, dar nu 
deţinea nici un control asupra operaţiunilor efectuate în numele 
lui. 

La fel de imposibil i-ar fi fost să afle sursa acestor venituri. 
Dar mai erau şi alte metode decât abordarea unui director cu 
faţa prin definiţie împietrită şi John pusese în mişcare nişte rotiţe 
de la care aştepta multe. In fiecare lună, pe întâi şi 15, Siniford 
primea un plic bine sigilat. Işi făcuse un adevărat tabiet din a fi 
acasă atunci când primea plicul. In acea dimineaţă omul care îl 
urmărea pe Siniford raportă că excelența sa a plătit o poliţă, care 
reprezenta conţinutul plicului. Dar Siniford făcu o prostie pe care, 
probabil, o făcea şi atunci când nu era urmărit: după ce plăti 
polita şi semnă un cec pentru o sumă considerabilă, mototoli 
plicul şi-l aruncă pe podea. Sergentul îl luă şi-l aduse lui John, 

aflat încă la secţie. Nu exista nici un nume pe plic, dar pe clapă 
rămăsese sigiliul de ceară pe care era imprimată o ştampilă. 
Erau vizibile patru iniţiale: LKZ şi B. Deşi în lumea afacerilor 
numele cvadruple sunt o raritate, ele sunt ceva obişnuit în cazul 
avocaţilor. Wade îşi procură o listă cu numele oamenilor legii, 
concentrându-şi atenţia asupra celor care începeau cu L. Dacă 
era vorba de avocaţi, era uşor de găsit, pentru că era o iniţială 
neobişnuită. In câteva secunde descoperi ce-l interesa — celebra 
firmă a domnilor Latter, Knight, Zeeland şi Bruder din Lincoln's 
Inn Fields. Işi notă adresa şi în aceeaşi după amiază porni spre 
vest, oprind la un amic pentru a se interesa despre firma în 
cauză. 

— E o firmă respectabilă, îi spuse prietenul său. Latter şi 
King au murit, Zeeland s-a retras şi bătrânul Bruder a rămas să 
conducă afacerea. E tăcut ca un peşte, dar, ca toţi oamenii din 
jurul Lordului Cancelar e plin de bunăvoință. Dacă ştii să-i spui ce 
vrei, te ajută. 

Detectivul avu norocul să-l găsească pe dl. Bruder la birou 
şi, după câteva momente de aşteptare, a fost primit. Avocatul 
era un bărbat înalt şi slab; îl privea pe John prin lentilele groase 
ale ochelarilor. 

— Luaţi loc, d-le Wade, îi spuse el cu un zâmbet subţire. N- 
am mai văzut de mult un ofiţer de poliţie în acest birou. Şi sunt 
liniştit pentru că am convingerea că nici unul dintre clienţii mei 
nu s-a intersectat cu poliţia. 

— Lordul Siniford e clientul dumneavoastră? întrebă Wade. 
Spre surprinderea lui avocatul negă plin de convingere. 

— Nu! El e... Cum să spun? Nu mi-e client. 

II privi gânditor pe Wade şi se văzu în ochii lui că nu se mira 
deloc că lordul Siniford a dat de necaz. li arătă lui John un scaun 
cu arcurile rupte, apoi îşi puse mâinile pe birou şi îl întrebă: 

— De fapt, d-le Wade, ce doreşti? 

John ştia cât de periculos e terenul pe care păşise, aşa că 
deveni foarte atent la fiecare cuvânt pe care îl rostea. 

— O să joc cu cărţile pe faţă, d-le Bruder. Investighez cazul 
Oamenilor de cauciuc, despre care trebuie să fi auzit. Li se mai 
spune şi Măştile morţii. 

Avocatul îşi înclină capul. 

— Imaginează-ţi că până şi eu am auzit de ei. 

— E firesc să cercetez fiecare fir care se desprinde din 
ghemul cel mare. Am descoperit că lordul Siniford s-ar putea să 
facă parte dintr-o asociaţie aflată în legătură cu ticăloşii ăştia. 
Ştiu cu siguranţă că până de curând a fost sărac. Da, dintr-o 
dată, situaţia lui s-a schimbat şi primeşte o alocaţie de la dvs. 
Când spun că ştiu, sunt de fapt în faţa unor bănuieli. Totuşi 
primeşte bani de undeva şi ar fi de cea mai mare importanţă să 
aflu sursa veniturilor lui. 

Avocatul îl privi gânditor. 

— Venitul lui e cât se poate de legal. Este drept şi faptul că 
primeşte anumite sume de la noi. Dar dacă mai primeşte bani şi 
din altă parte, asta nu-i treaba mea. Dar, aşa cum menţionam 
înainte, nu noi îi suntem avocaţi, însă acţionăm în numele 
anumitor executori. 

Pe faţa lui John se citi decepţia şi avocatul zâmbi cu 
îngăduinţă. 

— Mă tem că am distrus o teorie interesantă. 

— Nu chiar, răspunse John ezitând. Nu era exact o teorie. 
Dar dacă a moştenit banii ... 

— N-aş putea spune că a moştenit banii, îl întrerupse 
avocatul, cântărindu-şi cuvintele. Există un anumit fond din care 
lui îi revine o anumită parte pe o perioadă determinată. E vorba 
doar de un an. Zâmbi iar văzând uluirea lui John. 

— Mă tem că am devenit misterios. Dar nu văd de ce nu ți- 
aş spune ceea ce ai putea să afli cercetând registrele de la 
Somerset House. Un client al nostru, rudă cu Siniford, a murit 
acum cinci ani lăsând o adevărată avere. Banii ar fi trebuit să fie 
moşteniţi în altă parte... Nu pot să-ţi spun mai mult, afară de 
faptul că au fost depuşi pe numele unei persoane care nu mai 
trăieşte şi nu pot fi scoşi decât atunci când respectiva persoană 
ar fi împlinit 21 de ani. Mai mult nu-ţi pot spune, inspectore. 

— Aţi putea să-mi dezvăluiţi numele testatorului ale cărui 
afaceri le conduceţi? 

Avocatul rămase pe gânduri şi, după figura lui, John ghici că 
nu era vorba despre cineva certat cu legea. 

— Ei bine, după cum îţi spuneam, ai putea să descoperi 
nişte membri ai trustului Pattison la Somerset House. Veniturile 
lordului Siniford provin de la trustul Pattison, care administrează 

afacerile răposatei doamne Pattison, mătuşa de a doua a lordului 
Siniford. 

Avocatul se ridică şi rămase încruntat. 

— Nu văd de ce n-aş merge ceva mai departe, zise el. Am 
avut o experienţă neplăcută cu lordul Siniford. 

— Comit o indiscreţie întrebându-vă despre ce e vorba? 

Avocatul îl privi fix apoi continuă. 

— A fost aici şi a vrut să facă anumite cercetări care mi s-au 
părut inutile. l-am scris rugându-l să consulte un avocat. E mai 
plăcut să faci afaceri prin intermediul unui avocat consultant, 
decât să ai de-a face cu excelența sa. De fapt totul a plecat de la 
pretenţia lui de a obţine nişte cutii care deocamdată aparţin 
trustului, până ce averea îi va fi oficial înmânată. L-am refuzat şi 
l-am învăţat cum să procedeze pentru a obţine ce doreşte. Şi-a 
cam pierdut controlul, cred că din cauza băuturii. Cam asta ar fi, 
d-le inspector. 

Rezultatul anchetei nu-l mulţumi deloc pe Wade. Dacă 
lordul era moştenitorul unei asemenea averi, şi dacă în prezent 
primea o pensie respectabilă, de ce se înhăitase cu Oamenii de 
cauciuc, sau de ce îşi petrecuse o noapte la bordul lui „Seal of 
Troy”? 

Wade îl găsi pe Elk într-o cămăruţă nu tocmai curată. 

— Am aranjat totul pentru „vizita” de astă-seară, spuse 
acesta. Trei dintre şalupele tale vor patrula pe fluviu şi se vor 
apropia de debarcader la semnal. Treizeci şi cinci de oameni vor 
înconjura clădirea, sub pretextul căutării unui criminal care ar fi 
fost văzut îndreptându-se spre debarcader cu o jumătate de oră 
mai devreme. Nu am stabilit încă ce fel de criminal. Un ucigaş? 
Nu, asta ar ajunge imediat în ziare. Mai curând un individ căutat 
de poliţie. Poate fi oricine. Nu e nevoie de mandat. Totul se va 
face manierat, cu permisiunea stăpânilor casei. 

John îşi arătă aprobarea. 

— Din partea mea merge. Ce s-a mai aflat despre Golly? 

— Nimic. Parcă l-ar fi înghiţit pământul. 

— Dar despre chinezi? 

— Nimic. Ultimul chinez a fost văzut la Tilbury. Şefu' te-a 
numit coordonatorul acţiunii de diseară. Mai e ceva? 

John ezită. 

— Nu. Aş fi fost îngrijorat dacă fata ar fi fost acolo. Dar aşa 


— Fata fiind tânăra Smith? sugeră Elk. 

— Tânăra Smith, cum o numeşti tu, nu intră în calcule, 
răspunse acru Wade. 

— Dacă am reuşi să împiedicăm pe inspectorii noştri cei mai 
drăguţi să se îndrăgostească, adăugă Elk, fără să mai primească 
vreo replică din partea lui Wade pe această temă. 

— Trebuie găsit Golly. El e cheia care va deschide multe uşi. 

Fiecare secţie de poliţie din Londra primise o fotografie a lui 
Golly. Tot ce era casă de închiriat fusese cercetat cu migală, dar 
fără rezultate. Partea proastă era că Golly nu avea antecedente. 
Era cunoscut ca un om care îşi iubea căminul pe care rareori îl 
părăsea şi atunci pentru un timp foarte scurt. Nu avea prieteni, 
nu avea locuri preferate pe care să le viziteze, şi astfel de 
persoane dădeau adevărate bătăi de cap poliţiştilor. 

— E la Mecca. Dacă aş pune pariu aş câştiga sigur, spuse 
Elk. 

Dar Wade nu avea chef de glume, aşa că trecu la lucruri 
serioase. 

— Elk, îţi mai aminteşti că în noaptea în care au comis 
marele furt de la banca din St. James, Oamenii de cauciuc au 
fugit cu o şalupă rapidă? 

Elk făcu semn că da. 

— l-ai scăpat, adăugă el. 

— l-am scăpat pentru că şalupa fusese remorcată de „Seal 
of Troy”. Vasul a fost în ziua aceea în port şi probabil că şalupa 
era deja trasă la bordul lui când am trecut eu spre Greenwich. 
Dacă nu vor arunca şalupa în ocean, omul nostru din America de 
Sud o va găsi la bord. l-am telegrafiat să facă o inspecţie a 
vasului Când o să ajungă la destinaţie. 

Elk îşi umplu pipa. Pufăi un timp, apoi spuse: 

— Secretul îl constituie Lila Smith, nu „Seal of Troy”. E clar 
că vasul ăsta reprezintă cel mai mare bârlog al ticăloşilor de pe 
acest pământ. Poţi fi convins că sunt dotați cu tot ce le trebuie. 
In mod sigur că au şi ateliere. Să-ţi arăt ceva. 

Deschise un sertar şi începu să caute febril, blestemându-l 
pe cel vinovat de dezordinea de acolo. intr-un târziu scoase o 
coală pe mijlocul căreia fusese lipit un articol decupat din ziar. 

— Secţia documentare a găsit asta într-un ziar din 
Lancashire acum trei ani. 

Wade luă bucata de hârtie. 

„„„ Un prieten al lui George Speer, giuvaergiul care a fost 
condamnat la 18 ani de închisoare pentru diverse fraude, dar 
care va rămâne o amintire plăcută pentru oamenii din oraşul lui, 
în pofida necazurilor sale, l-a vizitat de curând la Buenos Aires. 
Acum are o situaţie bună şi cooperează cu o companie de 
navigaţie. A făcut câteva călătorii în Anglia; ne bucură situaţia lui 
Speer. Activitatea lui la Clubul de distracţii pentru tineri e o 
compensație pentru trecutul lui nefericit. 

— Uite încă unul, spuse Elk, arătându-i o altă tăietură din 
ziar. Era o reclamă: „Se caută bijutier talentat pentru America de 
Sud. O ocazie excelentă pentru cei care vor să ia viaţa de la 
capăt”. 

— Am verificat. „Seal of Troy” era la Londra când a fost 
publicat anunţul şi se afla la Buenos Aires când Speer şi-a întâlnit 
prietenul. Câte oferte crezi că au primit pentru salariul ăsta 
regesc pe care îl promiteau? Mii! Şi câţi dintre solicitanţi crezi că 
erau pensionari de la Dartmoor?! 

Wade îşi masă bărbia. 

— E totuşi prea periculos. Dacă Aikness e şeful bandei de 
cauciucaţi, e greu de crezut că s-ar lăsa pe mâna unui fost 
puşcăriaş. 

Elk surâse cu bunăvoință. 

— Un tip care poate trage în poliţişti, e capabil şi să pună la 
adăpost ticăloşi de talia ăstuia. Am făcut anumite cercetări, mai 
cu seamă în privinţa lui Speer. Are ceva rude în Peebles, care n- 
au mai auzit de el până ce n-au primit o scrisoare din care au 
aflat că are o slujbă bună. A fost o dată sau de două ori în Anglia, 
nu-i aşa? Ei bine, nimeni nu l-a văzut, deşi maică-sa primeşte cu 
regularitate bani de la el. Tipul are o condamnare pe viaţă în 
Anglia şi acolo unde e, cu salariul lui princiar, e un om fericit. Poţi 
să pariezi că orice bijuterie care ajunge la ei e desfăcută în 
bucăţi în cel mult o oră. 


1 Celebră închisoare din Devon, Anglia. 

CAPITOLUL VII 


A plouat mult în seara aceea, până spre miezul nopţii. Wade 
coborâse spre fluviu şi împărţise ultimele instrucţiuni ofiţerilor 
care aveau sub comandă trei şalupe. Fiecare din ele era dotată 
cu un echipaj suplimentar. Oamenii erau înarmaţi. La bordul celei 
mai mari şalupe fusese instalat un tun mic cerut de Wade. 

După o jumătate de oră de consiliu de război au fost fixate 
toate amănuntele. La ora 9 Wade s-a îmbarcat pe cea mai rapidă 
şalupă. „Armata” de uscat urma să fie transportată de un camion 
acoperit, de tipul celor care treceau frecvent prin zona Meccăi, 
astfel încât să nu provoace suspiciuni. Cele trei şalupe urmau să 
fie însoţite, la distanţă, de o a patra ambarcaţiune, ceva mai 
mică. 

Un poliţist bătrân, care cunoştea bine viaţa fluviului, le-a 
dat o informaţie chiar înainte de a pleca. 

— Fluxul va fi puternic în noaptea asta. Poliţia i-a avertizat 
pe riverani să fie atenţi. 

Cele trei şalupe mergeau în şir indian, îndreptându-se spre 
Surrey. În apropiere de Wapping încetiniră. Wade îşi consultă 
ceasul şi semnaliză cu lanterna celorlalte şalupe să se îndrepte 
către malul din nord. 

De unde stătea, inspectorul vedea ferestrele de la Mecca. 
Două erau iluminate, cea de-a treia, a lui Mami, era cufundată în 
întuneric. 

Erau la jumătatea fluviului când auzi şoapta speriată a 
sergentului. 

— Vine cineva la debarcader. 

Omul avea o vedere remarcabilă. Putea să vadă în întuneric 
ceea ce pentru cei mai mulţi era invizibil. Nici Wade nu reuşi să 
vadă la început nimic. Apoi distinse un contur negru care naviga 
pe apa Tamisei. 

Era o barcă de o lungime neobişnuită, căreia nu i se putea 
auzi motorul, cu excepţia unui pârâit înfundat. Incercă să ajungă 
barca, dar îşi dădu imediat seama de viteza ei cu totul 
neobişnuită. Nu mai apucă să priceapă ce se întâmplă. Vasul 
acela zburător aproape că se năpustise peste ei. Nu a fost 
accident. Doar bordul a fost izbit cu putere şi, dacă nu s-ar fi 
ţinut cu nădejde de copastie ar fi fost cu toţii aruncaţi în apă. In 

aceeaşi clipă motorul şalupei lui Wade se opri. Totul se consumă 
într-o clipă. Barca se avântă înainte. Polițistul apucă să vadă faţa 
unui singur om. Era Aikness, despre care ştia că în clipa aceea ar 
fi trebuit să fie în largul mării. Nu mai avu timp să se gândească. 
Şalupa se înclinase spre pupa. 

— E găurită, exclamă cineva, se scufundă. 

In acelaşi timp altă şalupă se apropie, în ajutorul bărcii ce 
se scufunda. Într-o clipă săriră peste bord în cealaltă şalupă. 

— Ne apropiem de țărm, spuse cineva. 

O lampă verde clipi dinspre debarcaderul de la Mecca. Cele 
două şalupe trecură pe lângă şlepurile mari ancorate la mal şi se 
apropiară de peretele abrupt al debarcaderului. Wade uită că 
picioarele îi erau ude şi că pantalonii i se lipeau de piele, 
provocându-i o senzaţie neplăcută. 

Sări pe mal şi în aceeaşi clipă înşfăcă o arătare care venea 
alergând de-a lungul debarcaderului. Omul se luptă cu furie şi, în 
prima clipă, Wade crezu că l-a prins pe Golly. Apoi cineva lumină 
faţa celui prins. Era Sughiţ. 

— Aaa, bun venit, îi spuse Wade, ai nimerit la marele fix. 

— N-am făcut nimic, scânci omul. N-ai nici o dovadă 
împotriva mea, d-le Wade. Normal că o iau la sănătoasa când 
dau peste curcani. Niciodată nu ştii ce se mai inventează pe 
seama ta. 

Luaţi-l, spuse Wade, apoi se îndreptă spre casă. 

In pofida fugii precipitate a lui Sughiţ, la Mecca totul era 
cufundat într-o mare linişte. Singurii poliţişti la vedere erau Elk şi 
asistentul lui, deşi în întunericul străzii se puteau distinge câteva 
siluete. Probabil poliţişti în haine civile. 

Elk stătea cu doamna Oaks în antreu şi faţa ei res- 
pingătoare era nefiresc de palidă. Un alt fapt care atrase atenţia 
lui Wade fu atitudinea femeii. Nu protesta în nici un fel la 
atentatul împotriva liniştii ei. Probabil că din pricina amplorii 
raidului. Îi aruncă lui John o privire grăbită, dar imediat îşi 
concentră atenţia asupra lui Elk. 

— Tot ceea ce vreau, d-le Elk, spuse ea pe un ton scăzut, 
este ca nici unul din clienţii mei să nu afle despre acest raid. 
Altfel mă ruinaţi. Ce vreţi să vedeţi? Vă pot da cheia fiecărei 
camere. 

— Am vrea să vedem pivnițele, răspunse John. 

— Nu există nici un beci aici, veni răspunsul pe loc. E doar 
magazia de lemne pe care nu o ţinem încuiată. Nu ne temem, ca 
alţii, de hoţi şi nici că bieţii oameni s-ar putea să ne ia o bucată 
de lemn. 

Wade îi oferi un zâmbet larg. 

— Exact asta ne spunea şi Golly în seara asta. 

— Chiar aşa? răspunse ea calmă. Atunci e primul adevăr pe 
care l-a spus Golly în viaţa lui. 

Inţelese din jocul ei că nu avea de ce să se teamă din cauza 
lui Golly. Probabil că îl văzuse în seara aceea şi poate că omul 
era în casă, sau undeva foarte aproape. 

— Cine a fost în seara asta aici, începu el direct. Nu mă 
interesează numele chiriaşilor. Doar al vizitatorilor. La ce oră a 
venit Aikness şi când a plecat. 

Îl privi surprinsă. 

— Aikness? Te referi la căpitanul Aikness? Cel de pe „Seal of 
Troy”? Nu l-am mai văzut de câteva săptămâni. 

— In seara asta a fost aici, spuse John. Şi trebuie să te 
anunţ că ăsta e un fapt prea grav pentru a-l nega. Aikness a fost 
aici în seara asta, ceea ce nu înseamnă că a şi comis ceva, sau 
că tu ai comis o crimă primindu-l. 

Femeia zâmbi acru. 

— Nu ştiu cine a greşit şi cine nu, răspunse ea tăios. Dar nu 
l-am văzut pe căpitanul Aikness. 

Nu mai avea ce să scoată de la ea. O trimise după chei, deşi 
bănuia că le ţine în mica pungă ce spânzura de cureaua de piele 
care îi încingea mijlocul. Reveni cu ele şi i le puse în palma 
întinsă. 

— Pentru pivniţă nu există chei. Ţi-am mai spus. Vrei să te 
însoțesc? 

Wade nu-şi dorea aşa ceva; plecă împreună cu Elk şi la 
lumina lanternelor găsiră cele câteva trepte care duceau la 
pivniţa de cărbuni a lui Golly. Spaţiul era mare, pavat cu pietre. 
Acolo îşi tăia Golly lemnele. Uşa era mare şi grea, având în mijloc 
un fel de grilaj de fier. John se aşteptase să-şi folosească toată 
puterea ca să o deschidă. Spre surprinderea lui, uşa se deschise 
la prima atingere, fără nici un zgomot. Balamalele erau bine unse 
şi faptul i se păru curios. Cercetând în continuare uşa descoperi 
în tocul ei o tăietură triunghiulară, iar în prag o alta 

asemănătoare. Cu siguranţă că exista o încuietoare secretă. Era 
ascunsă într-o crăpătură din interiorul uşii, suficient de largă 
pentru a permite strecurarea unei chei. Astfel uşa putea fi 
încuiată numai pe dinăuntru. In beci exista şi un bec care atârna 
din mijlocul tavanului. Aproape trei sferturi din pivniţă erau 
ocupate de cherestea. In colţul din stânga se afla un fel de oală 
mare de fier. Era aproape plină cu nisip. Cu ajutorul unuia din 
oamenii lui, Wade degajă pereţii de lemnul stivuit acolo. Nu 
descoperi nimic în afară de zidăria mucegăită. Nici ciocănitul 
zidului nu îi aduse rezultate mai bune. Podeaua era acoperită cu 
dale grele de piatră. 

— De ce nisip? întrebă John dintr-o dată. Pentru că este 
greu. Trase de oală dar ea nu se clinti. Pentru că e al dracului de 
grea, repetă el. Dar nu suficient de grea ca să nu poată fi 
mişcată. Ajută-mă, Elk. 

Traseră de oală fără nici un rezultat. Wade îşi scoase haina 
şi, suflecându-şi mânecile îşi vâri mâinile în nisip. La început nu 
simţi nimic, apoi degetele sale dădură peste o bucată de fier de 
forma unei lumânări, care ieşea din fundul oalei. Era înfiptă chiar 
la mijloc şi nu se lăsa clintită. Pipăind mai departe, găsi un alt 
obiect metalic de forma unui mâner de tirbuşon. Trase de el şi 
auzi zgomotul oţelului care se loveşte de oţel. 

— Ce-o fi, întrebă Elk curios. 

— Să mai tragem o dată de oala asta. Cred că va ceda. Oala 
se roti într-adevăr în jurul unui ax pe care îl bănuia în apropierea 
mânerului. |n aceeaşi clipă colţul zidului se deschise spre 
interior, dezvăluind un pasaj întunecos. 

— Ei drăcie! exclamă Elk. 

Dispărură şi stivele de lemn. John se aplecă şi, luminându-şi 
drumul cu lanterna se aventură prin tunel, însoţit de Elk. 

—E un întrerupător electric, spuse al doilea. Lumină 
electrică şi toate celelalte comodităţi. 

Când au aprins lumina au descoperit că se află într-un 
apartament spaţios. Pereţii şi tavanul erau din cărămidă şi 
purtau patina vremii. Pe alocuri zidăria era foarte degradată. 
Lângă uşa deschisă, pe care intraseră, se vedea un levier 
metalic. După ce Elk dădu câteva instrucţiuni omului rămas în 
pivniţă, trase de levier şi pereţii se închiseră. 

— Aşa se închide, constată Elk. Bănuiesc că şi nisipul a 
reumplut oala. 

Wade cerceta cu atenţie camera. Două mese puse cap la 
cap şi 12 scaune. Nimic nu arăta că locul fusese folosit de 
curând. Doar sub un scaun, Wade găsi un ghemotoc de hârtie. Il 
netezi descoperind că era o foaie de ziar chinezesc. Pivniţa se 
termina cu o uşă întredeschisă. Dincolo era o altă pivniţă, ceva 
mai mică, mobilată cu un pat şi o masă. Intr-un cui atârna o 
haină de damă. Era o haină ieftină, dar sub guler avea o etichetă 
cu numele magazinului din Maidenhead. Wade era sigur că aici 
locuise Anna. Cât timp? probabil că nu prea mult, pentru că patul 
nu era făcut şi avea suficiente semne că se dormise recent în el. 
Pe masă era o sticlă cu apă şi o cutiuţă plină cu tablete albe. Apa 
era proaspătă şi ziarele găsite sub cuvertura îngrămădită pe pat, 
aveau data din ziua aceea. Sub pernă era o batistă de damă. Elk 
făcu însă o descoperire şi mai importantă. Sub cearceaf se afla 
un cuţit. Părea de fabricaţie chinezească şi pe plăseaua care 
imita jadul erau gravaţi dragoni. Dar Elk era convins că arma era 
produsă în Birmingham. 

— Acolo se vând rahaturi din astea marinarilor chinezi. Ce 
faci cu el? 

— Probabil că asta a fost prima şi ultima încercare a Annei 
de a se apăra, spuse John. Şi-a dat seama că era în primejdie, 
aşa că şi a făcut rost de cuțitul ăsta pe care l-a ascuns. Asta 
înseamnă că a fost luată de aici pe neaşteptate. 

Luă cutiuţa cu tablete şi le mirosi. 

— DI. Raggit Lane a fost şi el pe aici. Probabil că el o făcea 
pe doctorul. Ar trebui să-şi schimbe pomada de păr. 

Nu mai descoperiră nimic. Locul era bine ventilat, poate 
chiar prea bine; John nu mai întâlnise un loc cu un curent atât de 
puternic. 

— Există un ventilator pe undeva, spuse el. Aikness sau 
Raggit au fixul curăţeniei. Am impresia că, nu de mult, aici a fost 
apă. Uită-te la mucegaiul ăsta verde care ajunge până la tavan. 
Hai să mergem. 

Reveniră în prima cameră şi Elk trase de levier. Părea însă 
înţepenit şi nu cedă nici atunci când Wade interveni cu toată 
puterea. 

— Pe cine ai lăsat afară? întrebă cu o voce ascuţită Wade. 

— Martin şi Scance. Probabil că se joacă cu ... 

In aceeaşi clipă lumina se stinse. Wade aprinse lanterna. 

— Încearcă uşa, spuse iar Wade. Dar truda era zadarnică. 
Elk izbi în pereţi sperând că va atrage atenţia celor de afară. Nu 
auzi nici un răspuns. 

— Să fi fost un accident? întrebă într-un târziu Wade. 

Auzi hohotul înfundat al lui Elk şi simţi un fior coborându-i 
pe spate. Ştia că pe Elk nu-l apucă niciodată râsul decât dacă e 
într-o încurcătură veritabilă. 

— Cred că nu, răspunse bătrânul. Tu ţine lumina aprinsă ca 
nu cumva amicul chinez să apară pe la spate să te înjunghie şi 
eu o să mă uit niţel la electrică. 

John rămase cu faţa spre colţul cel mai îndepărtat al 
camerei. 

— Asta e, spuse Elk după un timp, în timp ce clămpănea 
inutil la întrerupător. Electrica e controlată de-afară. Mă întreb ce 
s-o fi întâmplat cu cei doi poliţişti. Apoi îl întrebă dintr-o dată pe 
Wade. Tu observi ceva la camera asta? 

John încuviinţă. Văzuse pereţii verzui şi începu să priceapă. 

— Imi dau seama şi de ce au curăţat totul în seara asta. Nu 
pentru că veneam noi. 

Prinse un zgomot ciudat, un zornăit urmat de un fel de 
chiţăituri. Ceva i se freca de picioare. 

— Nu sunt slab de înger, spuse Elk cu o voce agitată, dar, 
dacă n-ai nimic împotrivă, hai să ne urcăm pe masă. Imi plac tare 
mult animalele, dar nu suport şobolanii. 

Se urcară pe masă. Podeaua se umpluse de umbre mărunte 
care viermuiau fără ţintă, izbindu-se de pereţi. Erau speriaţi de 
un pericol invizibil. 

— Observi că s-a terminat cu ventilaţia? 

Wade observase. Aerul era stătut şi greu de respirat. Dar, în 
aceeaşi clipă se făcu simţit un curent slab de aer şi, o dată cu el, 
din colţul cel mai îndepărtat al camerei se auzi un fel de gâlgâit, 
care provocă şobolanilor o spaimă şi mai mare. 

— Apă, strigă Elk. lţi aminteşti ce spusese tipul ăla? Că în 
noaptea asta fluxul va fi foarte puternic. Va fi prea mare pentru 
noi. Chiar mult prea mare. Uită-te la dracii ăştia cum înoată. 

Scaunele începuseră să plutească; pe ele se îngrămădiseră 
ciorchini de şobolani. Intr-un timp surprinzător de scurt apa trecu 

de tăblia mesei, ajungându-le la glezne. Elk cobori de pe masă şi 
luă un scaun, alungând echipajul chiţăitor. 

— Bara aia e pentru noi, spuse el. 

De-a lungul tavanului boltit, exact deasupra capetelor lor, 
se afla o bară din fier ruginit. Probabil că scopul ei fusese de a 
întări tavanul. Elk se întinse, ajutat de Wade şi apucă bara. John 
îl urmă cu oarecare dificultate. Aproape în aceeaşi clipă scaunul 
şi masa se rostogoliră şi ei rămaseră suspendaţi de bară, cu apa 
ajungându-le la brâu. Totul era cufundat în beznă. 

— Cred că apa fluviului a crescut foarte mult, spuse John, 
dar nu poate totuşi să ajungă până aici. Făcu rapid un calcul. 
Chiar dacă apa ar fi depăşit nivelul debarcaderului, tot nu ar 
putea să depăşească înălţimea noastră, dacă stăm pe masă. 

— Poliţia metropolitană o să piardă doi ofiţeri capabili, 
spuse Elk cu un calm resemnat. Cine o să fie înaintat în locul tău, 
John? O să-l avanseze pe Standford. Nu-mi place tipul. Imi pare 
rău că o să mor. 

— Taci! izbucni John aproape sălbatic. 

Apa le ajunsese aproape la gât. O simţi atingându-i bărbia 
ridicată. Nu-l mai interesau nici amicii cu blană. Nu-l mai deranja 
nici faptul că-i chiţăiau în ureche. Apa începuse să-i treacă de 
bărbie. Faţa aproape că i se lipise de cărămida tavanului. 

„„. Lila Smith. Cel puţin ea e în siguranţă. l-ar fi plăcut să 
dezlege misterul legat de trustul Pattison, ar fi vrut să-i 
zdrobească mutra lui Aikness, şi ... 

Simţi o zdruncinătură, dar nu putu să audă nimic pentru că 
urechile îi erau sub apă. | se păru că se clatină toată casa. Apoi, 
cu o viteză incredibilă, nivelul apei începu să descrească. 

— Ce se întâmplă, Elk? 

Nu putea fi decât o singură explicaţie — o porţiune de zid 
cedase sub presiunea apei. John atinse masa şi o simţi cum se 
afundă în apă. 

— Sări în apă, îl sfătui el pe Elk, trebuie să găseşti spărtura. 

notă pe lângă zid până când îşi simţi picioarele trase cu 
putere de vârtej. Trebui să se agaţe de zid. Apoi găsi spărtura. O 
gaură lată de trei picioare şi înaltă de patru. Nu putea însă 
preciza unde ducea breşa respectivă. Curând mişcarea apei se 
opri, apoi începu să crească iar, de astă dată doar până la piept. 

Wade plonjă după lanterne, ale căror lumini continuau să răzbată 
prin apă. Cu ajutorul lor începu să cerceteze deschiderea. 

— Probabil că mai există un nivel al subsolului constată el, 
sub noi. Unul dintre noi trebuie să vadă încotro duce. 

— Şi acela vei fi tu, spuse Elk. 

Wade încercă să facă un plan al vecinătăţilor. Clădirea 
aflată în continuarea Meccăi era un depozit. Cunoştea locul. Era 
o pivniţă mai adâncă decât cea în care se aflau şi în care primul 
ocupant îşi făcuse o instalaţie frigorifică. Se scufundă şi se 
strecură prin deschizătură, trecând în partea cealaltă. Călcând 
apa îşi îndreptă fascicolul de lumină spre tavan. Se afla într-o 
parte mai veche a clădirii. Tavanul era sprijinit pe stâlpi groşi de 
stejar, şi pe apă pluteau cutii mici de lemn. Acum ştia unde se 
află. Mai trebuia să găsească ieşirea. Trecu înapoi prin gaură şi îi 
povesti lui Elk ce descoperise. 

— Aici se termină pivnita Meccăi şi apa s-a scurs în 
încăperile aflate la o adâncime mai mare. Trebuie să fie o ieşire 
pe undeva. 

Cei doi se strecurară prin gaură, trecând iar în pivniţa 
depozitului. 

Inaintară încet, strecurându-se printre cutii. După vreo zece 
minute de orbecăială John văzu ceva care-l înveseli. Doar la 
câţiva paşi de el era o scară ce ducea afară din apă, spre o uşiţă 
de fier. John constată cu surprindere că uşa nu era încuiată şi 
deschizând-o descoperi câteva trepte din piatră care duceau într- 
o cameră aflată la nivelul străzii. Auzi o voce autoritară care îl 
soma. Era paznicul de noapte care ţinea în lesă un alsacian cu în- 
făţişare feroce. 

— Sunteţi de la poliţie? la să vă vedem niţel, spuse omul 
sceptic. 

li luă un timp până se convinse, apoi le explică ceea ce 
reprezenta pentru Elk cel mai mare mister al serii şi anume de ce 
era deschisă mica uşă care dădea în depozit. 

— Ştiam că apele sunt în creştere şi am trimis un mesaj 
pompierilor, le explică paznicul, aşa că am lăsat uşa deschisă ca, 
în cazul în care vin, să poată pompa apa. Dar până atunci mai 
durează nişte ore. Au evacuat apa la Mecca şi doi tipi aflaţi în 
magazia de lemne aproape că au fost ucişi. Apa a dat năvală în 
magazie pe neaşteptate. N-am de un' să ştiu ce făceau acolo. 


74 


- MĂŞTILE MORŢII - 


Portarul le dădu drumul să plece şi cei doi reveniră la Club 
lipăind prin apa care le ajungea până la glezne. Ajunseră la timp 
ca să oprească o echipă pregătită să pătrundă cu orice preţ în 
pivniţă, pentru a-i salva. 

O şalupă îi duse apoi până la un vaporaş al poliţiei unde se 
schimbară de haine după ce făcură o baie fierbinte. Lui Elk îi 
venise cheful de vorbă. 

— Nu, nu mi-e frică, deşi am distrus un costum clasa una. 
Cine o să mi-l plătească? In fiecare buzunar aveam câte un 
şobolan mort. Am crezut că tipii ăia de cauciuc au pus mâna pe 
noi. Asta m-a speriat rău. Dar pe urmă am văzut că era un semn 
de la Providenţă. 

— Oare? se întrebă John repede. Cineva a oprit ventilaţia şi 
tot cineva a oprit lumina. Cu siguranţă voi găsi tabloul de 
comandă în casă. Eu o să încerc să fac unele investigaţii. Şi nu 
presiunea apei a ţinut uşile închise. Ele se deschid spre interior. 
De aceea nu le-aş da Oamenilor de cauciuc numele de 
Providenţă. 

Când ajunse la Mecca, apele fluviului scăzuseră destul de 
mult. Grupa de cercetare, udă până la piele, fu înlocuită cu alta, 
mai bine echipată. In stradă se aflau cinci pompe care 
evacuaseră apa din pivnițe. Magazia lui Golly devenise o 
harababură în care cheresteaua masivă era amestecată cu 
lemnele mai subţiri, destinate focului. John deschise uşa secretă 
şi examină cu fior fosta lui carceră. Pentru el era clar că pivniţa 
mai fusese inundată. D-na Oaks povestise unui poliţist că, în 
urmă cu patru ani, apa pătrunsese în magazie şi ajunsese până 
la tavan. Podeaua era acoperită de şobolani morţi. Şi, ca o 
dovadă că lumina fusese stinsă de cineva, ea ardea acum din 
nou. Aparent apa nu avusese nici un efect asupra legăturilor 
electrice. Wade îi atrase atenţia lui Elk asupra acestui aspect. 
Apoi descoperi şi cabina ventilatorului. Tavanul era mai înalt 
deasupra patului unde dormise Anna şi avea o breşă de vreo 4 
inci care comunica mai departe cu un fel de fundătură lungă de 
20 de picioare între depozit şi Mecca. Ventilaţia fusese închisă cu 
un mâner de fier fixat cu ajutorul unui lanţ, terminat cu un cârlig. 
Fusese acţionat de o mână criminală. Era mai greu de descoperit 
de ce se stinsese lumina. In holul Clubului găsi trei tablouri de 
comandă, dar nu mai avu timp să facă verificări. | se spuse că d- 

na Oaks se află în camera ei, distrusă de nenorocirile provocate 
de inundație. O găsi într-o stare vecină cu isteria. Intâmplările 
din noaptea aceea reuşiseră să-i atingă până şi ei nervii. 

Era plină de lacrimi şi avea un aer înfuriat. Dar el era 
obişnuit cu amenințările pe care le bâlbâia ea. 

— Cară-te! mi-e de ajuns inundația. Nici nu ştiu ce e mai al 
dracului, apa sau curcanii. 

Wade zâmbi. 

— Sticleţii sunt cu mult mai răi. Viitura justiţiei nu trece cu 
una cu două. 

Nici cartierul lui nu scăpase de apele umflate ale Tamisei, 
care ajunseseră doar la câţiva paşi de casa sa. După trei ore de 
odihnă Wade fu chemat să se ocupe de consecinţele acelui flux 
rebel. Un vas se desprinsese din dana de acostare, dând peste o 
barcă ancorată în Pool, după care a fost târât spre un ponton 
părăsit din zona Surrey, unde a fost prăduit în timp record de 
„Şobolanii” fluviului. Şalupa a dus echipajul poliţiei de la un vas 
la altul. În cele mai multe cazuri navele erau complet părăsite. 
Arar mai găseau pe cineva pe punte să le spună „E în ordine”. 
Ajunse, în cele din urmă, la cele două nave lungi, ancorate de 
cealaltă parte a Clubului. Inspectorul se arătă dintr-o dată 
interesat. 

Acolo se afla un paznic care îi putea oferi anumite 
informaţii. ÎI strigă în timp ce omul îşi aprindea pipa. 

— E-n ordine, şefu', nici o problemă. 

— Vin la bord, spuse John. 

Şalupa se lipi de bordul navei şi Wade sări pe punte ajutat 
de mâna imensă a paznicului. li întinse mâna stângă, pe cealaltă 
o ţinea în buzunar, dar faptul nu-i atrase atenţia. Mulţi dintre 
aceşti oameni erau infirmi şi Wade crezu că şi paznicul face parte 
din această categorie. Află de la paznic mai mult decât s-ar fi 
aşteptat. Nu numai cât văzuse barca neagră plutind pe apele 
fluviului, dar observase şi coliziunea. 

— Nu, nu venea dinspre debarcaderul Meccăi. Omul era 
foarte sigur de asta. Am văzut-o în zona dinspre Middlesex, 
înainte să o fi cotit în direcţia asta. Prima dată am crezut că ea 
poliţiei şi supraveghează malul de vis-a-vis. M-a uluit cât de tare 
putea să meargă. 

Wade nu-l cunoştea pe paznic şi îi puse câteva întrebări. 

— Cine? Eu? Vin din Grays. Niciodată nu ajung până la cota 
asta, dar vasul ăsta merge în susul apei şi m-au angajat. 

— Te-ai lovit la mână? 

Omul râse scurt şi-şi scoase mâna din buzunar. 

— Puțin. Fluxul ne-a izbit de debarcaderul de la Mecca şi am 
căzut peste bord. Işi pipăi încheietura cu o figură îndurerată, apoi 
reveni la barca cea neagră. Sunt ciudate lucrurile pe care le vezi. 
L-am găsit pe un tip ascunzându-se aici, unul de-i zice Sughiţ, cel 
puţin aşa spuneau şi ceilalţi. 

— Care ceilalţi? Că spuneai că n-ai vorbit cu nimeni. 

— Mă refer la Poliţie. Poliţia fluvială. S-au învârtit p-aici 
toată noaptea. În viaţa mea n-am văzut aşa de mulţi. Adevăraţi 
Sherlock Holmes. Pe bune. 

John sesiză batjocura ascunsă în vocea omului şi ghici că 
între paznic şi poliţie era cam aceeaşi iubire ca între el şi hoţii din 
zonă. 

— Şi ce face Sughiţ ăsta pe aici? 

Omul îşi scutură capul. 

— N-am priceput niciodată de ce se caţără hoţii pe puntea 
unor astfel de vase, spuse el ironic. 

In timp ce şalupa se îndepărta, pierzându-se în ceața 
cenuşie a dimineţii, paznicul trase afară din apă doi cilindri de 
culoare neagră. li ascunse sub punte apoi se îndreptă spre trapa 
care ducea la cabina lui. Se aşeză cu spatele spre trapă şi nu se 
întoarse nici atunci când o voce îl strigă de dedesubt. 

— Wade era, spuse el, am crezut că va cobori, fiind în 
misiune. L-aş fi ucis şi aş fi distrus şalupa. Ar fi fost simplu. 

Auzi mormăitul aprobator şi rânji. Intotdeauna căpitanul 
Aikness îşi manifesta acordul mormăind în felul acesta. 


CAPITOLUL VIII 


Era aproape de 8 când Wade se trezi în hărmălaia făcută de 
copiii care se jucau pe stradă. Işi terminase baia şi tocmai îşi 
punea hainele când veni Elk. 

— Nici o veste în afară de faptul că cei din Aylesbury au 
arestat un tip crezând că e Golly. Am văzut-o pe Lila Smith. E o.k. 


77 


- EDGAR WALLACE - 


şi doctorul spune că poate să meargă acasă. Chiar şi excelența 
sa i-a făcut o vizită azi-dimineaţă. 

— Siniford? întrebă Wade surprins. 

— Chiar aşa, cu nişte buchete. 

John se  încruntă. Afacerile lordului începuseră să-l 
neliniştească. Omul era înconjurat de un mister la fel de adânc 
ca acela al Oamenilor de cauciuc. Măcar, în privinţa lor, nu mai 
era nevoie de explicaţii: ei reprezentau o organizaţie a crimei cu 
scopul de a jefui. Dar interesul lui Siniford pentru Lila... între cele 
trei elemente — Oamenii de cauciuc, Siniford şi Lila exista o 
legătură directă. Pe de altă parte Aikness era la Londra. Era 
convins că îl recunoscuse în barca de care s-au izbit. 

— Mă duc s-o văd pe Lila, spuse el după o tăcere 
îndelungată. 

Pe faţa fetei se aşternuse o culoare pe care nu o mai văzuse 
până atunci. Ochii îi erau strălucitori iar vocea avea un timbru cu 
totul nou. Atitudinea ei se schimbase şi asta îl şocă puţin. Primul 
semnal de alarmă era starea ei febrilă şi un fel de ameţeală. Lila 
se pregătise în mod special pentru întâlnirea cu el. Il aştepta în 
salonaşul gazdei, în faţa unui foc ce ardea în cămin. Purta o 
pereche de ochelari cu rame subţiri, din corn şi citea o carte. 

— Bună, Lila, nu ştiam că porţi ochelari, îi spuse el în timp 
ce-i întindea mâna. 

Fata îi arătă un scaun. 

— li port când citesc, spuse ea închizând cartea. 

Apoi îşi scoase ochelarii. 

— Am cerut să-mi fie aduşi ieri seara. 

Modul în care îl privea i se părea ciudat. Era obişnuit să o 
trateze ca pe un copil mare. Dar până acum nu se simţea 
stingher în prezenţa ei şi nici nu avea limba legată. 

— Au crescut apele? Doamna... Am uitat cum o cheamă pe 
doamna care mă îngrijeşte, eu îi spun Alice, ea mi-a povestit. 
Sărmana doamnă Oaks! Am mai fost inundaţi cu câţiva ani în 
urmă. Apa a pătruns în pivniţă şi a acoperit podeaua. De ce nu ai 
venit să mă vezi dimineaţă? 

Rămase uluit în faţa acestei pretenţii exprimate atât de 
direct. 

— Am dormit, recunoscu el jenat. Toată noaptea mi-am 
petrecut-o printre ape. Am fost obosit. 

— Aşa mi-am zis şi eu. 

Urmă o pauză jenantă, jenantă pentru el. Ei îi făcu plăcere 
încurcătura lui. 

— Ce-ţi mai face piciorul? N-a fost ceva grav. Alice mi-a 
spus. Se cutremură. Acum totul îmi pare coşmar. Groaznic. De ce 
te urăsc atât de mult? 

— Cine? întrebă el. 

Ezită o clipă. Apoi continuă. 

— Doamna Oaks, şi ... şi toţi ceilalţi. De ce? 

Era o urmă de disperare în glasul ei. Ştia răspunsul însă 
spera ca el să o lămurească. Dar tăcerea lui o obligă să continue. 

— Chiar sunteţi cu toţii atât de răi? Şi doamna Oaks? Hai, 
John, spune-mi, te rog. Te superi dacă îţi spun pe nume? 

Intr-adevăr, în faţa lui se afla o altă Lila. 

— Da, toţi sunt foarte răi. Nu ştiu cât anume de răi, dar îmi 
pot închipui. 

— Spune-mi, Lila, i-ai auzit vreodată vorbind despre trustul 
Pattison? 

— Se vorbea despre un trust, dar nu Pattison. Lordul ... cum 
îl cheamă? 

— Siniford. 

— Exact. El vorbea. Golly era acolo şi Mami şi încă cineva. 
Cred că Lane. Se parfumează groaznic. Vorbeau despre tine şi eu 
am tras cu urechea, deşi îmi displace grozav să fac aşa ceva. Dar 
voiam să aud ce spun despre tine pentru că... 

— Pentru că, şopti el atunci când ea se opri. 

— Ah, n-aş putea să spun foarte precis. Pentru că 
Trustul? Era ceva legat de o bancă — Medway. Lane a spus 
banca Medway. Cred că îşi nota numele. E în City, pe una din 
străzile cu nume ciudate — Luffbury. 

— Lothbury, o corectă el. 

— Probabil. Trustul e legat de o poveste cu banca. Lane 
vorbea ceva despre nişte gravori. iți spune ceva? 

— Pentru moment, nu. 

Fata îşi puse mâna peste a lui şi râse. 

— Crezi că voi deveni detectiv? 

— Dacă te vei căsători cu un detectiv, îi răspunse el cu 
vocea tulburată. 

Fata îşi retrase mâna cu un gest blând. Nu era afectată. 
Parcă niciodată nu o văzuse atât de stăpână pe sine. 

— Sunt îngrijorată, spuse ea. Din cauza Clubului şi a 
oamenilor care îl frecventează. Nu e corect să-ţi spun asta. Nu 
pot fi de ambele părţi, nu-i aşa? Tocmai pentru că am vrut aşa 
ceva, s-a întâmplat ce s-a întâmplat. Ce vrea omul ăsta? Arătă 
spre un buchet mare de flori, aflat într-o vază. 

— Siniford? Nu ştiu. 

— Vrea să se căsătorească cu mine, spuse ea foarte calmă. 
Nu e o absurditate? Aş fi doamna Siniford de Siniford. Unde e 
Siniford? Nu apare în Mersul trenurilor? 

Se uita uluit la ea nu atât din cauza propunerii lui Siniford, 
cât din pricina calmului de care fata dădea dovadă. 

— Sigur că nu mă voi mărita cu el. E un om groaznic. Bea. 

John scutură capul. 

— Te rog să te opreşti, Lila. Chiar vrea să se căsătorească 
cu tine şi d-na Oaks e de acord? E, nu-i aşa? Te vei mărita cu el? 

O văzu zâmbind. 

— Nici nu se pune problema! Mă voi căsători... ei bine, cu 
oricine care se dovedeşte a fi un om drăguţ. 

— Ca mine? 

II privi serioasă şi îi răspunse la fel de serioasă. 

— Ca tine. 

Wade părăsi casa o oră mai târziu. Părea a fi un om cu totul 
nou. Lumea i se părea cu totul alta şi niciodată nu şi-a amintit ce 
s-a mai întâmplat în ziua aceea până a ajuns acasă. Elk îl aştepta 
în faţa porţii. 

— Un tip pe nume Pauder sau Wouder, te-a sunat, vrea să 
te vadă. E avocat. 

— Bruder, cumva? întrebă John grăbit. 

— Exact, Bruder. Spune că e ceva important. 

Wade nu mai pierdu nici o clipă. Işi dorise foarte mult o 
discuţie cu avocatul trustului Pattison şi ocazia tocmai se ivise. 
Luă un taxi care îl lăsă în faţa biroului lui Bruder când ceasurile 
băteau de şapte. Avocatul era adâncit în studiul unui dosar. Se 
ridică întâmpinându-şi oaspetele. 

— Am dorit să vă văd în legătură cu trustul Pattison, şi, mai 
cu seamă, în legătură cu lordul Siniford. Totuşi, sunt într-o 
încurcătură, d-le Wade. Dacă informaţiile pe care aş putea să vi 

le dau ar face parte dintr-un interogatoriu, atunci o parte din 
dificultăţile mele s-ar rezolva. Pe de altă parte, n-ar fi normal să 
vă fi chemat tocmai eu ca să declanşez un interogatoriu. 

Wade zâmbi. 

— Cu alte cuvinte nu vreţi să faceţi primul pas. 

— Aţi ghicit. Nu am nici o justificare pentru a fi chemat 
poliţia. Mă simt, în schimb, justificat de investigaţiile care tocmai 
au început. Începu să se plimbe prin micul birou cu mâinile la 
spate. 

— După cum probabil că aţi aflat, d-na Pattison a fost soţia 
lordului Pattison, al treilea fiu al ducelui de Soham. A fost o 
femeie foarte bogată. Actualul duce de Soham este un om sărac. 
Toţi banii intraţi în casă i-au parvenit lordului John Siniford 
datorită mamei sale şi a lui lady Pattison. Familia Pattison a avut 
un fiu care s-a căsătorit. La doi ani de la căsătorie cei doi soţi au 
murit într-un accident de maşină lăsând o fiică. John rămase fără 
respiraţie. O fiică! Dar imediat avocatul îi nărui visul nebunesc. 

— Dar şi fiica a murit. A fost o tragedie. A murit într-un 
incendiu care a izbucnit în casa lui lady Pattison din Belgrave 
Square. Drama a îmbolnăvit-o pe biata doamnă şi cred că i-a 
afectat puţin şi modul de gândire. Deşi, când a creat trustul, se 
poate afirma fără ezitare că sănătatea ei mentală era perfectă. 
Singura ei iluzie a fost că nepoata ei trăieşte, aşa că în testament 
a hotărât ca împărţirea averii ei să se facă atunci când fata ar fi 
împlinit 21 de ani. 

— Lordul Siniford este moştenitorul ei legal? 

— Da, într-un fel. 

— Nu există nici o posibilitate ca fata să nu fi fost ucisă? 

— Nu. Se afla în casă la izbucnirea incendiului. Era singură 
şi flăcările au distrus întreaga clădire. Toţi servitorii erau plecaţi. 
Doica ei — fata avea trei ani — a plecat să se întâlnească, se 
pare, cu un tânăr la colţul străzii. Lady Pattison a făcut 
testamentul pe care îl cunoşti numai datorită iluziilor cu care a 
trăit. 

— Cum o chema pe doică? 

— Atkins, răspunse avocatul după un timp de gândire. 

— Şi prenumele? 

— Numai o clipă, era un nume tare comun. Nu mi-l pot 
aminti nici în ruptul capului. A! Alice! 

— Sau Anna, sugeră detectivul, şi avocatul tresări. 

— Desigur, Anna! 

Dintr-o dată Wade rămase fără grai. Delia Pattison — fetiţa 
despre care se credea că a pierit în flăcări, trăia. Era Lila Smith. 
Era destul de limpede, pentru că „Lila” e o alintare a numelui 
„Delia”. 

Când îi reveni vocea îl întrerupse pe avocatul care continua 
să vorbească despre Anna. 

— ... O tânără foarte respectabilă ... 

— De ce aţi vrut să mă vedeţi? 

DI. Bruder îşi reluă locul la birou. 

— Biroul meu a fost „vizitat” noaptea trecută, şi sertarul 
referitor la domeniul Pattison a fost deschis şi cercetat. 

Se ridică şi se îndreptă spre capătul camerei, opus ferestrei. 
Acolo se afla un fişet plin cu sertare. Deschise unul dintre ele 
purtând inițialele P.T.&E. 

— Pattison Trust and Estate, explică avocatul în timp ce 
punea sertarul pe masă. Priviţi. 

Lacătul era forţat şi nu mai putea fi folosit. 

— Au intrat pe fereastră. Au tăiat un ochi de geam prin care 
au deschis zăvorul. Deşi pare curios, am observat acest lucru 
abia după amiază, când am avut treabă la sertar. 

— A dispărut ceva din sertar? 

— Nimic. Sunt hârtii de mică valoare. Documentele 
importante le ţin la bancă. 

Wade examină lacătul apoi fereastra. Treaba fusese făcută 
de un maestru. Porțiunea decupată în cerc perfect rămăsese 
fixată pe locul ei. 

— Nu a dispărut nimic, repetă avocatul. Avem un sistem de 
verificare a tuturor documentelor. E vorba de o dublă 
înregistrare. 

— Siniford a fost aici ieri? 

— Alaltăieri. Cred că v-am mai spus că a avut o atitudine nu 
tocmai potrivită. Dorea să vadă conţinutul acestui sertar, deşi i- 
am spus că nu se află nimic în el care l-ar putea interesa. 

— S-ar putea să-l intereseze documentele de la bancă? 

DI. Bruder se gândi o clipă. 

— Posibil. Acolo sunt documente personale ale lady-ei 
Pattison şi ale nepoatei sale. E şi o fotografie a copilului. 

Wade auzi o exclamaţie înăbușită în spatele lui şi se răsuci 
pe călcâie. Lordul Siniford se afla în prag. Faţa îi era palidă şi 
ochii aproape ieşiţi din orbite. Rămăsese cu gura căscată, ca o 
imagine caraghioasă a consternării. Preţ de o clipă, Wade fu atât 
de uluit încât nu putu să articuleze nici un cuvânt. 

— Ei, lord Siniford, vrei să-l vezi pe dl. Bruder? 

— Nu... nu, răspunse el clătinând din cap. Vocea îi era 
stridentă. Chiar de loc. Imi pare rău că am venit. Rămâne pe altă 
dată, Bruder. 

Uşa se trânti în urma lui şi cei doi se priviră uluiţi. 

— Ce naiba l-o fi speriat? întrebă Wade. 

— Să mă ia dracu dacă ştiu. Ba dracu să-l ia pe el că m-a 
speriat groaznic. 

— Şi când te gândeşti că noi n-am reuşit să-i răspundem cu 
aceeaşi monadă, răspunse John zâmbind. lşi privi ceasul. 
Aranjase cu Elk să se întâlnească la opt. 

— Cred că nu doreşti să întocmesc un raport referitor la 
spargere. Bruder îşi scutură capul hotărât. Dacă l-aş face ar 
trebui să-l las la poliţia locală. Totuşi îi voi face o prezentare 
confidențială a situaţiei. Când voi putea să văd şi celălalt sertar? 

— Mâine la 11. || voi aduce de la bancă. 

Bruder privi insistent către uşă. 

— Crezi că mă paşte vreun pericol? întrebă el nervos. Doar 
nu credeţi că Oamenii de cauciuc sunt implicaţi în afacerea asta. 

— Adică? 

Drept răspuns, avocatul deschise sertarul biroului său şi îi 
arătă o mănuşă. Era dintr-un cauciuc subţire şi făcută pentru 
mâna stângă. 

— lat-o! spuse el respirând uşurat de parcă cineva i-ar fi 
luat o greutate de pe suflet. 

Wade luă mănuşa pe care o examină curios. 

— Când ai găsit-o? 

Bruder se aşeză iar. 

— N-am observat-o până când angajatul meu nu mi-a atras 
atenţia asupra ei. Zăcea sub biroul meu. Hoţul a scos-o ca să 
examineze hârtiile. 

— Exact în acel moment ar fi trebuit s-o aibă pe mână, 
zâmbi John. Nu, a scos-o fiindcă voia să noteze ceva, probabil 
conţinutul sertarului. Acum nu mai avem ce face, dar poţi să-mi 

laşi telefonul şi adresa dumitale, poate luăm legătura mai târziu. 
Oricum, mâine la 10,30 voi fi aici şi, dacă îmi veţi aduce şi ce mi- 
aţi promis, vă rămân îndatorat. 

Wade se opri în prag, adâncit în gânduri. 

— Eşti absolut sigur că Delia Pattison a murit? 

— Absolut, răspunse avocatul. 

Wade coborâse deja jumătate din scări, când îşi aminti că ar 
fi trebuit să pună avocatului o întrebare şi se întoarse. 

— Când e a douăzeci şi una aniversare a Deliei? 

— Pe 21 a acestei luni. 

— După care averea va reveni lordului Siniford. 

— Va mai dura ceva, pentru că trebuie împlinite o serie de 
formalităţi în vederea transferului. Dar teoretic, lordul va intra în 
posesia averii pe 21 sau 22. 

Wade se duse direct în biroul lui Elk, unde fusese fixată 
întâlnirea şi îi rezumă cele întâmplate la avocat. 

— Nu pot fi de acord cu opiniile tale, îi spuse Elk după ce îl 
ascultă, mai cu seamă că moștenitoarea asta ata pare a fi una 
din figurile ridicule din melodramele siropoase. S-o luăm de la 
cap. Cine a fost ţăcănita aia de bunică? 

— Nu era nebună, spuse Wade sâcâit de atitudinea celuilalt. 
Se numea lady Pattison. 

Sprâncenele lui Elk descriseră un fel de arc deasupra frunţii. 

— Femeia de smarald. O, Doamne! îmi amintesc incendiul. 

— Femeia de smarald? repetă Wade. 

— Avea sute, explică Elk. Le ţinea într-un mic muzeu, 
organizat la ea în casă. N-am aflat niciodată dacă au fost furate 
atunci. Casa a ars până în temelii şi numai puţine pietre au fost 
găsite. Dar bătrâna fusese atât de înnebunită din cauza morţii 
nepoatei, încât nu ne-a mai dat nici un amănunt. Asta e. „Femeia 
de smarald” fără îndoială este o altă filă din istoria Oamenilor de 
cauciuc. Dar evenimentele astea se întâmplau într-o vreme când 
nu ştiam nimic despre existenţa lor. Tot ce am aflat e că 
personalul casei fusese în seara aceea la teatru şi doica fetiţei 
primise un telefon de la iubitul ei. Totul părea un scenariu bine 
ticluit. 

— Trupul copilului a fost găsit? 

— Cum să-ţi spun? fără să intru în detalii, pot să afirm că 
după focul ăla nu s-a mai găsit nimic despre care să se poată 

spune că ar fi fost corp omenesc. Focul a fost atât de cumplit 
încât a transformat cărămida în cenuşă. Elk se ridică de pe 
scaun. Poate să pară o prostie, dar cel mai bine ar fi să pui doi 
oameni de pază la casa unde se află tânăra domnişoară. Voi 
avea o discuţie cu ea diseară. Vreau să văd ce-şi aminteşte din 
trecutul ei. 

— Aş putea face eu asta, începu John. 

— N-ai putea face nimic, îi replică Elk calm. Te-ai îndrăgostit 
de ea şi în situaţia asta judecata nu mai e limpede. 

Sergentul Tappitt locuia într-un bloc aflat în imediata 
apropiere a casei lui Wade. Ocupa un apartament la etajul |. 
Sergentul le dădu cheia apartamentului. Micul hol era întunecat. 

— Soţia mea face economii, le spuse el şi aprinse lumina. 

Trecură printr-un hol strâmt spre bucătărie, unde lumina 
era de asemenea stinsă. 

— Ciudat, spuse Tappitt cu o voce alarmată. Aprinse lumina. 

Masa era pusă pentru trei persoane. Pe masă era o ceaşcă 
plină până la jumătate cu ceai rece. În rest nu era nimic atins. În 
bucătărie nu se afla nimeni. Camera Lilei era vis-a-vis şi 
sergentul bătu grăbit la uşă. Nu primi nici un răspuns. Uşa era 
încuiată. 

— Lila! Wade îi pronunţă numele îngrijorat. 

Nu răspunse nimeni. Bâjbâi după întrerupător şi aprinse 
lumina. Camera era goală. 

— Cred că soţia mea a ieşit, spuse sergentul. 

Vocea lui Tappitt îl făcu pe Wade să simtă un fior de gheaţă. 
Panica sergentului trecu asupra lui, pentru că omul înţelese că, 
în nici un caz, soţia lui nu părăsise casa din propria-i voinţă. 

— Să arunc o privire prin cameră. 

El apăsă clanţa, dar aceasta nu cedă. 

— Aprindeţi lumina, d-le Elk, e chiar lângă dvs. 

Sergentul strigă numele soţiei, dar nu primi nici un răspuns. 
Apoi Wade observă ceva straniu. Cheile erau băgate în broască 
de cealaltă parte a uşii. In aceeaşi clipă Tappitt se aruncă asupra 
uşii, deschizând-o forţat. Wade îl urmă în dormitorul cochet. În 
pat era o femeie care părea adormită. O recunoscu pe gazda 
Lilei. Femeia era atât de liniştită încât în prima clipă o crezură 
moartă. Tappitt O scutură de umăr. 

— Mary! O, Doamne! E... 

— E bine, respiră, spuse John. 

O întoarse cu faţa în sus şi îi deschise o pleoapă. Faţa femeii 
se congestionă când îi pătrunse lumina în ochi. 

— Deschide fereastra şi adu nişte apă. 

Femeia îşi reveni surprinzător de repede. După cinci minute 
stătea pe marginea patului privind ameţită în jur. 

— Ce s-a întâmplat? întrebă ea în cele din urmă. Am dormit. 
Lila e bine? 

II recunoscu pe John şi zâmbi. 

— Bună seara, d-le Wade. De ce m-am culcat? 

O duseră în bucătărie unde îi făcură un ceai. 

— Să nu goleşti ceaşca aia, spuse John repede. Am nevoie 
de ea, spuse el sergentului care tocmai se pregătea să golească 
ceaşca. 

— Credeţi că are un drog? întrebă sergentul privindu-şi 
superiorul cu neîncredere. 

John îi luă cana şi o puse cu grijă pe masă. Ştia că nu are 
rost să pună acum întrebări femeii. Dar fosta soră medicală 
înţelesese că ceva nu e în ordine, aşa că adresă ea prima 
întrebare despre Lila. 

— Nu e aici? dar am lăsat-o acum câteva momente. Cât e 
ceasul? 

Când auzi că e 8,30 se uită la ei neîncrezătoare. 

— Imposibil. Era 5 când mă aflam pe High Street. Voiam să-i 
iau nişte papuci. Când m-am întors mi-a făcut un ceai. Cât am 
lipsit, am rugat-o pe vecina de vis-a-vis, d-na Elford, să aibă grijă 
de ea. 

— Vă mai amintiţi ce a urmat? 

— Nu, deloc, răspunse ea clătinându-şi capul. 

Doamna Elford, care locuia vis-a-vis, le oferi cheia 
misterului. Fusese rugată de d-na Tappitt să aibă grijă de fată în 
lipsa ei şi a stat acolo ceva mai mult de zece minute. Imediat 
după plecarea d-nei Tappitt a venit cineva cu un bilet pentru 
fată. Nu-şi amintea exact cum arăta, cu excepţia faptului că avea 
un aer de marinar. L-a lăsat să aştepte la uşă şi ea a intrat în 
camera fetei. 

— Timp în care el s-a ascuns în bucătărie. S-ar mai fi putut 
ascunde în altă parte? 

În bucătărie se afla o uşă care dădea într-o debara. Doamna 
Tappitt o credea închisă şi încuiată. 

— Aici a stat, spuse Wade. Vă amintiţi să vă fi făcut un ceai? 
D-na Tappitt încuviinţă. Şi după ce vi l-aţi turnat, aţi ieşit cumva 
din cameră? 

Se gândi o clipă. 

— Da. Am ieşit o clipă. Am ieşit să o întreb dacă i se 
potriviseră papucii. 

— Apoi v-aţi întors şi v-aţi băut ceaiul. Asta e tot ce vă 
amintiţi. V-a dat o doză suficient de puternică încât să vă 
adoarmă şi să vă ducă în pat. După care a încuiat uşa. 

După ce au cercetat atent camera Lilei, singurul lucru pe 
care l-au găsit au fost pantofii ei aflaţi sub un fotoliu. 

— Nu i-au găsit din cauza grabei în care erau, spuse Elk. 
Cum arătau papucii pe care i-aţi luat? 

— Erau din piele roşie. Când am plecat de la ea, era 
încălţată cu ei. Erau cam scumpi, dar dl. Wade mi-a spus să-i iau 
tot ce-şi doreşte. 

Cei doi poliţişti o lăsară pe soţia sergentului în grija acestuia 
şi începură să cerceteze cazul în afara apartamentului. In cinci 
minute descoperiră doi martori. De la ei au aflat despre un taxi 
care fusese parcat la uşa blocului. Din apartament au ieşit doi 
bărbaţi şi două femei. S-au urcat în taxi şi asta a fost tot. Nimeni 
nu i-a văzut venind. Probabil că sosiseră pe rând. Altceva nu au 
mai aflat. Aparent, fata nu s-a opus. In mod cert nu s-a recurs la 
violenţă. Tot ceea ce li se spusese era preţios dintr-un singur 
motiv: recunoscuseră identitatea unei femei. 

— Poate că mâine vom găsi pe cineva care să ne spună mai 
multe, zise John. Cea de-a doua femeie trebuie să fi fost Mami. 
Lila n-ar fi ieşit cu altcineva. 

— Atunci să încercăm la Mecca, propuse Elk. 

Clubul părea întruchiparea nevinovăţiei. Casa fusese 
curăţită şi semnele inundaţiei îndepărtate. Mami îi primi în 
camera ei şi nu părea nici surprinsă, nici speriată de vizita lor. 

— N-am fost acasă în seara asta, spuse ea afectată. Ce vă 
mai pregătiţi să-mi puneţi în spate, d-le Wade? 

— Aş vrea să fac o inspecţie, spuse John direct, şi mai cu 
seamă să văd camera Lilei. 

— Ai vreun mandat? 

— Cel vechi n-a expirat încă, interveni Elk. Nu e cazul să ne 
faci greutăţi. 

— Nu o veţi găsi pe Lila aici. 

John o fulgeră cu privirea. 

— Cum aşa. De unde ştii că nu mai e acolo unde am dus-o? 

O clipă femeia rămase surprinsă. 

— Dar n-am spus asta. 

John se apropie de ea, privind-o furios. Nu-l mai văzuse 
niciodată în halul ăsta şi, instinctiv, Mami se retrase simțindu-se 
ameninţată. 

— Ai fost la sergentul Tappitt însoţită de doi bărbaţi şi ai 
convins-o pe fată să plece. 

Ura pe care o avea faţă de poliţist o făcu să comită o 
greşeală. 

— Să admitem că aşa a fost. Acum e în grija mea. Nu mai ai 
nici un drept să o ţii departe de casa ei, aşa cum nu ai nici un 
drept asupra mea. Ştii bine că nu e nici o crimă în a-ți lua 
nepoata acasă, salvând-o de o influenţă nocivă. 

— Deci asta ai făcut, zise el pe un ton blând. Nu negi. Nu-ţi 
spun că ai fost recunoscută, pentru că nu ai fost. 

— Chiar aşa am făcut, răspunse ea dispreţuitoare. Şi dacă o 
vrei pe Lila, n-ai decât s-o cauţi. E pe mâini bune. 

Inspectorul văzu cum trăsăturile i se contorsionează şi în 
ochi i se aprinde un licăr de spaimă. Era prea târziu. Mărturia ei 
era completă şi intra sub incidenţa legii. Un detectiv urmărea 
Mecca zi şi noapte. Omul se afla în pragul Clubului, dar nu îi 
raportase nimic special. Wade îi făcu un semn să se apropie. 

— Aresteaz-o, spuse el. Voi veni mai târziu la secţie pentru 
a-i spune care este acuzaţia. 

— Mă arestezi?! Dar de ce? Ce am făcut? Nu mă poţi 
condamna pentru nimic. 

— Ai plănuit cu ceilalţi drogarea d-nei Tappitt. Ai uitat cum 
s-a făcut răpirea. 

Wade o lăsă în grija poliţistului să-şi împacheteze câteva 
lucruri în vederea unei nopţi în beciurile poliţiei, iar el cu Elk au 
început o cercetare serioasă a camerei. Camera Lilei era goală. 

— Se pare că nu au trecut pe aici, observă Elk. Omul nostru 
ar fi trebuit să vadă sosirea taxiului. 

— Nici nu au venit cu taxiul. Oamenii de cauciuc vin la 
Mecca pe calea apei. Şi totuşi, de ce să fi venit aici? Probabil că 
au o mulţime de ascunzători. 

— D-na Oaks se afla aici, îl întrerupse celălalt, nerăbdător. 
Hai să vedem debarcaderul. 

Făcură o cercetare rapidă la lumina lanternelor. Cele două 
vase care fuseseră ancorate de partea cealaltă a apei nu se mai 
aflau acolo. Erau pe punctul de a pleca, dar Wade zări deodată 
ceva roşu. Se apropie şi Elk îi auzi strigătul de surpriză. 

— Nu atinge, îl avertiză Wade. 

Era un papuc roşu, aflat chiar pe marginea debarcaderului. 

— Cum o fi ajuns aici, se întrebă Elk. Cred că fata a stat 
chiar pe margine. 

— Sau a fost aruncat special din barcă, observă Wade. Nu 
are noroi nici pe toc şi nici pe talpă. Barca a tras aici să o lase pe 
Mami, după care a plecat în altă direcţie. Lila a profitat de oprire 
şi a aruncat papucul pe mal. 

Wade îl ridică cu speranţa nebună că va găsi un mesaj în el. 

— Nu e nimic pe el, constată întristat inspectorul. 

— Femeia trebuie dusă la poliţie. Poate o facem să 
vorbească, spuse Elk. Probabil că nu e nimeni în vizuina asta de 
şobolani. Arătă spre o grămadă de cărămizi aflată la intrarea în 
magazia de lemne. Se făceau probabil reparaţii ale zidului, 
pentru că acolo mai erau şi alte materiale de construcţie. 

— Sunt grăbiţi să facă bârlogul locuibil, spuse Elk gânditor. 
Am mai putea pierde un minut? 

Wade îl urmă fără chef până la treptele magaziei. Uşa nu 
era închisă, aşa că putură să intre. Elk lumină oala de oţel. 

— Au adus alt nisip, observă el. 

Işi vârf mâna în nisip şi găsi mânerul pe care îl trase. Uşa se 
deschise. Interiorul era luminat. John pătrunse în camera mai 
mare, acolo unde încercase cea mai mare spaimă a vieţii lui. In 
aceeaşi clipă ceva se mişcă în colţul cel mai îndepărtat al 
încăperii. Preţ de o secundă, în cadrul uşii ce dădea spre 
cămăruţa în care stătuse misterioasa Anna, apăru cineva. Tot ce 
mai putu să vadă fură un braţ şi un umăr. 

— Vino aici! strigă el din toate puterile. 

Nu-i răspunse nimeni. Wade îl lăsă pe Elk lângă intrare şi se 
strecură încet spre ceea ce fusese iatacul Annei. Auzi un zgomot 

şi alergă înainte, apucând să mai vadă nişte picioare care 
dispăreau pe gaura de aerisire. Se întoarse în fugă, trecu pe 
lângă Elk şi ajunse la debarcader. Ştia unde răspundea 
ventilatorul şi spera să-l întâlnească pe necunoscut în zona 
respectivă. Cel urmărit se dovedi însă mai iute. Incercă să-l 
prindă dar nu reuşi. Apoi umbra plonjă în apă. Wade se întoarse 
abătut la magazie. 

— Ori era Golly, ori eu comit o mare greşeală. Un tip 
surprinzător de mărunţel. Nici nu mi-am închipuit că poate să 
fugă înot. 

— N-ai putut să-l prinzi? 

— Nu se vede nici o şalupă, adăugă Wade în loc de răspuns. 
Am putea să-l prindem. Poate ar trebui să telefonăm la Yard 
pentru o şalupă rapidă. Fata trebuie găsită. Noaptea asta. Dacă 
d-na Oaks nu vorbeşte, o va face Siniford. 

In timp ce maşina zbura spre vest, Wade reveni asupra 
principalelor probleme discutate cu avocatul despre Lila. Fata era 
în mâna Oamenilor de cauciuc, şi totuşi nu se temea pentru 
soarta ei. Elk părea cu mult mai îngrijorat şi, în timp ce maşina îşi 
continua drumul spre vestul Londrei, întrebările lui curgeau una 
după alta. 

— Sper să nu i se fi întâmplat nimic fetei. Ascultă, Johnny, 
presupunând că tipii ăia de cauciuc... 

— Astâmpără-te, mârâi John. Cred că mâine, până la 10,30 
îl am pe Siniford în mână. Nu, nu sunt îngrijorat din pricina Lilei. 
Planul lor e limpede. Siniford vrea să se căsătorească cu ea şi, 
cine ştie de ce, Aikness îl ajută. Lila e Delia Pattisen, ceea ce 
înseamnă că nimeni nu-i va face nici un rău. Ce se va întâmpla 
după căsătorie e o altă poveste, dar ceremonialul căsătoriei 
trebuie să aibă loc în condiţii perfecte. Siniford nu e omul care să 
rişte. 

— Ce te aştepţi să găseşti în sertarele alea? Apropo, unde 
sunt? 

— In banca lui Bruder. 

— Şi asta unde mai e? Mă întreb pentru că am auzit-o pe 
Lila vorbind de o bancă şi de atelierul unui gravor, undeva pe 
Lothbury. 

— Opreşte la primul telefon, spuse Wade şoferului, vreau 
să-l sun pe Bruder. Am făcut o prostie că nu am sunat la banca 
de pe Lothbury să verific povestea Lilei. 

Maşina se opri direct la dl. Bruder, care avea un apartament 
în Portman Square. 

— Great Central Bank, spuse dl. Bruder, sucursala Lothbury. 

— Lothbury, exclamă John. Spuneţi-mi, domnule Bruder, 
există în apropierea acestei sucursale atelierul unui gravor? 

| se păru că aude şoapta lui Bruder. 

— De ce, începu el... 

— Vă rog să-mi spuneţi! E foarte important. 

— Da, există aşa ceva. Firma ocupă ultimul etaj al clădirii. 
De fapt patronul, care este un domn în vârstă, client de al meu, 
este şi proprietarul atelierului. Chiar el a permis băncii să ridice 
clădirea, pentru că el avusese la origine parterul, condiţionat ca 
lui să-i lase ultimul etaj, pentru a-şi continua afacerile. Desigur 
că are o intrare separată. 

— Asta e tot ce doream să aflu. Vă mulţumesc, spuse John, 
după care îl părăsi pe bancher lăsându-l uluit. 

Inspectorul era într-o dilemă. City-ul Londrei avea o situaţie 
destul de specială: avea propria-i poliţie, propriu-i serviciu de 
detectivi, şi o administraţie proprie a forţelor de poliţie. Ar fi fost 
simplu să le ceară sprijinul, dar asta ar fi putut avea implicaţii 
neaşteptate. Pe de altă parte gândul că va încălca „moşia” celor 
din City îl oprea să ia legătura cu Yard-ul. 

Wade reveni la maşină şi îl întrebă pe Elk. 

— Ai telefonat la noi? Ar fi fost o prostie. O să aruncăm o 
privire băncii. Un stol de poliţişti se învârte pe-acolo, aşa că lao 
adică le putem cere ajutorul. 

Lothbury era complet gol. Văzură un poliţist dând colţul 
chiar în clipa când ajungeau în faţa clădirii. Banca ocupa ultima 
parte a unui bloc cu pereţi de piatră şi destul de îngust. In faţa 
băncii se afla un bărbat înalt care, atunci când cei doi coborâră 
din maşină, se apropie de ei, privindu-i cu atenţie. 

— Inspectorul Wade? întrebă el. Mă numesc Cardlin, sergent 
detectiv la poliţia din City. 

— S-a întâmplat ceva? 

Detectivul nu răspunse imediat. 

— Asta aş vrea să ştiu, zice el încet. Nu vreau să dau 
alarma decât dacă este cazul. Sergentul Tophan a promis că vine 
şi el, iar eu tare aş vrea să telefonez comandantului adjunct — 
Wilson — care locuieşte prin Holborn. 

— li telefonez eu. Am văzut un telefon în apropiere. De ce ai 
venit aici, sergent? 

Cel întrebat reflectă o clipă înainte de a răspunde. 

— Nimic special, dar mi s-a părut că văd o lumină în 
atelierul de gravură, aşa că m-am întors la Old Jewry şi am luat a 
doua cheie. Incă n-am urcat. Dar când m-am întors lumina se 
stinsese. Le dădu, apoi, numărul de telefon al comandantului 
adjunct. John descoperi, vorbind cu el, că se cunosc. Se 
întâlniseră cu un an în urmă la un fel de conferinţă. 

—O să aduc totuşi cheile. Dacă e un hoţ? adăugă 
detectivul. 

— Asta vreau să văd şi eu, îi răspunse John. 

Când se întoarse îi găsi pe cei doi poliţişti patrulând pe 
trotuarul de vizavi. 

— Şeful vine imediat. Care e atelierul? 

Cardlin arătă spre ultimul etaj. 

— Dacă urcați voi, eu rămân aici. Am armă şi, dacă e cineva 
sus, nu poate ieşi decât pe aici. 

Wade traversă strada şi deschise o uşă laterală cu cheia. 
Intră urmat de Elk. In spatele uşii era un coridor care mergea de- 
a lungul peretelui clădirii băncii. In capăt se afla cabina unui lift 
în jurul căreia o scară circulară ducea spre etajele superioare. 

— Vor fi atâţia poliţişti încât nimeni n-o să poată scăpa. Cu 
ce abordăm subiectul? Cu liftul sau pe scări? 

John optă pentru scări. Işi scoase pantofii şi urcă neauzit. 
Elk îl urmă îndeaproape. Erau înarmaţi, dar nu avură nevoie de 
pistoale. Ajunseră la capătul scării fără nici un incident. Pe palier 
se aflau două uşi, ambele de sticlă, ambele purtând numele 
gravorului. John potrivi cheia în broască şi deschise uşa fără 
zgomot. Pătrunseră într-un atelier mare, care cuprindea tot 
etajul. Când aprinseră lumina văzură pe nişte bănci uneltele 
necesare unui gravor. 

— E pustiu, spuse Elk. N-a trecut nimeni pe aici. 

Mai multe grinzi de oţel traversau tavanul. De una din ele 
atârna o bară de oţel. Era legată de grindă cu sârmă. John se 

întrebă cu ce putea să-l ajute această bară pe gravor. Capătul 
barei se afla între două bănci. Se apropie să vadă despre ce e 
vorba şi descoperi secretul. In podeaua de beton fusese făcută o 
gaură lângă care fusese aşezată o bară, un vinci şi un con de 
oţel. De unul dintre picioarele solide ale băncii fusese legată o 
scară de frânghie. Inţelese imediat ce s-a întâmplat. De bara 
care fusese fixată de grindă, s-a fixat vinciul prevăzut cu acel 
con de oţel. Prin răsucirea şurubului vinciul apăsa asupra conului, 
care perfora podeaua. Cu bara de oţel se putea lărgi gaura. John 
cobori pe scară în camera de dedesubt. Era un birou mare 
ocupat cu şiruri de pupitre. Găsi o uşă al cărei lacăt fusese tăiat. 
In spatele uşii se afla o scară spiralată care ducea la etajele in- 
ferioare. Auzi zgomotul unei uşi care se deschise şi îşi scoase 
arma din buzunar. Totuşi nu se punea problema apărării. Intre 
timp sosise directorul băncii care îi deschise uşa lui Cardlin. li 
găsi la parter discutând. 

— Este extraordinar faptul că au dat o spargere aici. Nu 
prea avem rezerve importante, spunea directorul. 

— Aveţi şi fişe cu acte? întrebă John. 

— Da, avem şi aşa ceva, răspunse directorul, dar acolo se 
poate ajunge doar pe această uşă, care nu e atinsă. Arătă spre o 
uşă masivă de oţel practicată în zidul biroului său, în care tocmai 
intraseră. Uşa părea bine închisă, dar la o examinare superficială 
se vedea că se umblase la lacăt. 

Vopseaua era zgâriată şi, mai târziu, au găsit ascunse sub 
birou o trusă cu scule fine şi o lampă puternică de gaz. Directorul 
deschise uşa. 

Biroul subdirectorului era o cameră cochetă. Părea el însuşi 
un seif şi li se explică faptul că era folosit chiar în acest scop. 

— Avem un număr de clienţi, membri ai Bursei şi, înainte ca 
seiful băncii să fi fost construit, am păstrat documentele secrete 
aici, le explică directorul. 

— Şi totuşi nu mi-am imaginat niciodată că vor face ceva 
acestei uşi, spuse şi subdirectorul. 

— Sunteţi convins că nu mai există nici o posibilitate de a 
pătrunde în tezaur? întrebă Cardlin. 

— Doar dacă cineva poate să străpungă zece picioare de 
beton, răspunse directorul zâmbind. 

Îi rugă să aştepte o clipă, iar el formă cifrul pe un cadran. 
Uşa se deschise cu un declic. Aprinse o lumină care le dezvălui 
cele şase trepte care duceau în camera de beton. 

— Aici sunt fişetele. Şi acolo, continuă directorul, arătând cu 
mâna spre un grilaj de oţel care împărțea încăperea în două, se 
află un alt seif în care ţinem registrele şi ceva bani gheaţă. 

— Care din acestea aparţin trustului Pattison? întrebă 
Cardlin. 

Directorul arătă spre o cutie ceva mai mică de cât celelalte, 
pe care Cardlin o trase spre el, apoi sub ochii uimiţi ai 
inspectorului, sergentul introduse un obiect ascuţit între capac şi 
cutie. Capacul se deschise cu un scrâşnet metalic. Cardlin scoase 
două pachete cu hârtii pe care le puse în buzunar. Apoi se 
întoarse calm şi se îndreptă spre scări. Doar în clipa aceea îşi 
reveni şi John din uluială. 

— Ce ţi-a venit, Cardlin, strigă el. 

— Făcu un pas în direcţia sergentului şi se opri. Cardlin era 
cu faţa spre el şi ţinea îndreptat asupra lui un automat. 

— Nici o mişcare, spuse el. N-aş vrea să trag. Nu de alta, 
dar mă aud ceilalţi sticleţi şi-mi strică retragerea şi o săptămână 
bună de pescuit. 

Abia atunci îşi dădu scama că se află în faţa unui american. 
Vag, John îşi amintea că a mai auzit vocea, dar atunci nu avea 
accent. Omul urcă scările şi ajunse în cameră ţinând încă arma 
îndreptată spre ei. Apoi începu să închidă uşa. 

— Doamne! Ne închide aici! răsună vocea directorului. O să 
ne asfixiem! în clipa aceea Wade trase. Auzi ţipătul celuilalt şi 
zgomotul automatului căzut pe ciment. Uşa mare de oţel se 
închidea încetişor. Din două salturi, Wade ajunse la uşă, 
strecurându-şi umărul între masa mare de oţel şi canat. Celălalt 
fugise din cameră, trântind a doua uşă pe care o încuiase cu 
lacătul. 

— Semnalul de alarmă, suspină directorul. Lăsaţi-mă pe 
mine. 

II împinse pe Elk şi se aplecă peste birou, căutând undeva 
jos, la piciorul acestuia. Găsi mânerul şi în acelaşi moment în 
liniştea străzii răsună soneria de alarmă. 

Un poliţist din City îi eliberă. in graba lui, hoţul lăsase 
celelalte uşi deschise. Polițistul raportă că o maşină trecuse pe 

lângă el chiar în clipa în care el intra pe Lothbury. Când John 
părăsi clădirea, strada era plină de poliţişti, lot atunci apăruse şi 
şeful diviziei. 

— Cardlin? nu, nu ştiu să am printre oamenii mei pe unul cu 
numele ăsta. Cum arăta? 

— John îl descrise pe polițistul cu barbă, dar comandantul 
ridică din umeri neputincios. 

O jumătate de oră mai târziu doi poliţişti treceau foarte 
abătuţi prin zona digurilor. 

— Suntem de tot râsul, spuse Elk întunecat. Singura 
consolare e că se întâmpla oricum, chiar dacă nu apăream noi. 
Era al dracului de iute. Mi-aş da salariul pe o lună să pun mâna 
pe domnul cu barbă. 

John tăcea. Pentru el aventura nu însemna nici ridiculizare, 
nici pierdere de timp. Şi asta pentru că bărbosul, fără voia lui, îi 
oferise un fir. 

Prima vizită o făcu la apartamentul lui Bruder. Avocatul îi 
aştepta. Deşi se arătă interesat în povestea lor, nu părea prea 
afectat de pierderea documentelor. 

— Consolarea mea e că acolo nu se afla nici un document 
de valoare din punctul meu de vedere. 

— Ce se afla în cutie? 

— Certificate de naştere şi căsătorie, câteva scrisori ale 
fiului d-nei Pattison, câteva fotografii mai cu seamă ale Deliei. 
Avu o scurtă ezitare, apoi continuă. O declaraţie a servitoarei 
Anna despre incendiu. Şi atât. Doamnei Pattison îi era teamă că 
aceste acte vor fi ţinute separat de celelalte documente. De asta 
le-am şi pus în bancă, deşi cu greu cred că li se poate atribui 
vreo valoare. 

— Cine ştia că se află la bancă? întrebă John. 

— Nimeni. Răspunse avocatul prompt. Nu i-am spus nici 
lordului Siniford. 

— Ba da, replică John încet. Tocmai îmi spuneai mie când el 
intrase în cameră, ieri seară. lţi aminteşti că intrase şi arăta ca o 
momâie udă. 

— Mă tem că ştiau cu mult înainte, spuse Elk. Nu auzise Lila 
vorbindu-se despre Lothbury şi despre atelierul de gravuri cu 
zile, poate săptămâni înainte? Se poate ca Siniford să fi aflat de 
acele documente numai ieri, dar, dacă ceea ce îmi spuneţi e 

corect, atunci el era mai speriat de gândul că le vom vedea 
decât de acela că ştim unde se află. 

John telefonă lordului Siniford, dar acesta nu răspunse. 
Sună din nou la portar, care avea un alt număr. 

— Excelenţa sa a venit şi a plecat imediat, răspunse 
portarul. 

— A venit singur? 

— Nu, domnule. A venit însoţit de un domn scund. Au plecat 
amândoi. 

John se duse apoi personal la apartamentul din St. James 
Street, dar portarul nu-i putu oferi alte detalii. 

— Tipul mărunţel era european sau chinez? 

— European, domnule. Avea o înfăţişare destul de banală. A 
mai fost o dată aici. Excelenţa sa rămăsese fără whisky şi eu i- 
am adus o sticlă. Mi s-a părut că micul domn spune ceva de 
mare. li povestea cât de rece fusese apa Tamisei noaptea 
trecută. Eu am un şperaclu pentru toate apartamentele din bloc 
şi, din întâmplare, exact când am intrat vorbeau de chestia asta. 
Cred că nu v-am fost de mare ajutor. 

— Oare? răspunse John enigmatic. Apa a fost rece. 

— Ei, nu chiar aşa. Cuvintele lui au fost: „nu mi-am închipuit 
că apa poate fi aşa rece”, când m-au auzit s-a oprit. 

Deci Golly era vizitatorul. Şi mai fusese pe aici. Faptul era o 
verigă din lanţ. 

Wade se întoarse preocupat la Wapping, pentru a formula 
acuzaţia împotriva d-nei Oaks. O găsi în cea mai conciliantă 
stare. 

— Nu înţeleg ce ai cu mine, d-le Wade. Am fost întotdeauna 
politicoasă cu d-ta, şi nu ţi-am făcut nici un rău. Acuzaţia e 
ridiculă — administrare de droguri! Cât despre Lila nu am mai 
văzut-o de ieri. Fata aia îmi dă mai multă bătaie de cap decât 
bucurii. Tare aş vrea ca cineva să mă elibereze luându-mi-o de 
pe cap. N-arată rău de loc şi mai are şi ceva bani. Sărmana mea 
soră a lăsat aproape 1000 de lire. E tânără dar poate fi o soţie 
bună. * 

— Pentru mine, de exemplu, spuse John. Asta era momeala. 
Ei bine, nu merge. Cât despre soră-ta, dacă ai avut aşa ceva, 
atunci n-a fost nici sărmană, nici drăguță — e o poveste care nu 
ţine. Lila Smith e Lila Pattison. O văzu făcând feţe-feţe. 

— Nu ... nu înţeleg ce vrei să spui. E un adevărat mister ce 
aud. 

John reformulă acuzarea, apoi se întoarse spre ea. 

— Imi vei da drumul pe cauţiune, nu-i aşa, d-le Wade? Era în 
pragul lacrimilor. Nu vei reţine o femeie respectabilă peste 
noapte în celula asta mizerabilă. 

— Celulele acestei secţii sunt atât curate cât şi sănătoase, îi 
spuse inspectorul cu răceală. Pe lângă asta cred că dl. Oaks va 
plăti cauţiunea. Da, scumpa mea prietenă, accept eliberarea ta 
pe cauţiune dacă soţul tău îşi face apariţia. Cel mai bine ar fi să-i 
trimiţi o vorbă. 

Femeia era surprinsă, dar încercă să-şi revină. 

— Nu ştiu unde e Golly, nu l-am mai văzut. _ 

— ţi duci viaţa fără să întâlneşti pe nimeni. In mod sigur te- 
ai văzut cu el noaptea trecută. L-am găsit în magazia de lemne. 
Ultima oară înota spre London Brigde. Sper că n-are probleme cu 
reumatismul. 

Faţa femeii redeveni masca pe care Wade o ştia atât de 
bine. Vru să spună ceva dar se răzgândi. Se răsuci pe călcâie, 
urmând-o pe gardiană spre celulă. 

Wade se întoarse acasă frânt de oboseală şi adormi înainte 
de a-şi fi dat seama că e în pat. Se trezi după cinci ore cu Elk la 
capul său. 

— Nu dorm niciodată, spuse el netulburat. E cea mai mare 
pierdere de timp. 

— Ce vrei? îl întrerupse John întinzându-se şi căscând cu 
poftă. Te pomeni că ai venit cu vreo chestie trăsnet de la Yard? 

Elk îl puse pe jar întârziind răspunsul cu aprinderea unui 
muc de ţigară. 

— Nu, da' o să vină şi asta la vremea ei. Am vrut să afli că 
poliţia fluvială a pescuit în zori trupul unui bărbat din apele 
Tamisei. L-au găsit plutind pe lângă malul dinspre Middlesex. 

— Cine e? întrebă Wade nerăbdător. 

— Răposatul lord Siniford, răspunse polițistul lansând un nor 
de fum spre tavan. N 

— Siniford! A murit! Inecat! 

Elk negă dând din cap. 

— Înjunghiat. A fost o treabă făcută de un specialist. 
Doctorul spune că Siniford nici n-a mai apucat să priceapă ce se 
petrece. 

Conţinutul buzunarelor lordului stătea întins pe o masă a 
secţiei de poliţie. O tabacheră de aur, o cutiuţă de aur conţinând 
o pudră care urma să fie analizată, dar despre care Wade ştia că 
e cocaină, un cuţitaş de argint, un inel de platină, chei, un flacon 
cu pilule pentru răul de mare. Aceasta fusese averea aflată 
asupra lordului. Nu exista nici o agendă, nici bancnote sau 
documente care să permită identificarea, deşi, după cum spunea 
şi Elk, tabachera şi cheile erau suficiente pentru stabilirea 
identităţii. Rana fatală abia dacă se putea vedea. Siniford fusese 
înjunghiat în gât, din spate. Lovitura, extrem de precisă, vizase 
vertebrele şi moartea fusese instantanee. 

— Am mai văzut o crimă sau două în genul ăsta, spuse Elk. 
Sunt originali chinezii ăştia. Ce facem cu astea? Arătă cu mâna 
spre obiectele de pe masă. 

— Nimic, a fost un marinar prost. Crima s-a comis între 
miezul nopţii şi 6 dimineaţa, când a fost găsit. Probabil că a fost 
comisă în zona Westminster. 

Luă din cuier vesta purtată de lord. 

— lată dovada că era pregătit să plece pe mare. Asta eo 
vestă de salvare, aşa cum poartă cei mai slabi de înger. Nu şi-au 
dat seama că va pluti. Ceasul i s-a oprit la, 1,17, adică cu 5 
minute înainte ca fluxul să scadă. Crima s-a comis deci la 6 ore 
după Greenwich. Fluxul reîncepea chiar în clipa în care a fost 
găsit cadavrul. 

— la uite! exclamă Elk, devii un adevărat Sherlock Holmes. 
Asta ce mai e? Luă de pe masă inelul şi îl privi atent. Puțin cam 
mic pentru degetele lui. Nu-i aşa? 

— Era în vesta de salvare, spuse John. Şi nu era destinată 
degetului său. E o verighetă. 

— Avea de gând să se căsătorească, se minună Elk şi fluieră 
prelung. 

Puse apoi inelul pe masă şi aruncă o privire furişă spre 
chipul răvăşit al lui Wade. 

— Te văd frământat, Johnny. 

— Da, sunt teribil de frământat. Teoriile mele s-au 
spulberat. Am crezut că planul era de a o căsători pe Lila cu 

individul ăsta. Credeam că asta îi va oferi un răgaz. Ar fi micşorat 
pericolul. Dar aşa... 

Elk îl părăsi curând. Peste o oră îi telefonă lui Wade 
rugându-l să vină la Scotland Yard. Wade se supuse fără nici un 
chef. 

Elk se afla în biroul şefului, care tocmai studia un mesaj 
radio în clipa în care intră Wade. li împinse un ziar aflat pe masă. 

— Uite şi sfârşitul lui „Seal of Troy”, spuse el. Respectând 
instrucţiunile Amiralității, un  crucişător de-al nostru a 
interceptat-o în timp ce se apropia de coasta braziliană. Uite 
raportul. 

„Conform codului XF.43/C9A1195142, am interceptat „Seal 
of Troy” pe care l-am supus unor cercetări. Incărcătură: maşini 
agricole şi automobile. Şef maşinist Silvini, secund Thomas Treat. 
Nici căpitanul Aikness, nici celălalt secund, Raggit Lane, nu se 
aflau la bord. In cabinele 75, 76 şi 79, aflate pe puntea 4, cea 
care se află sub nivelul apei, am găsit trei bărbaţi, doi englezi şi 
un american, care au afirmat că se află pe vas de şase ani, 
misiunea lor fiind de a topi monturile bijuteriilor furate. Fiecare 
dintre cei trei a dat câte o declaraţie separată din care rezultă că 
vasul este, în principal, folosit pentru preluarea bunurilor furate. 
Intr-una din cabine a fost găsită o casă de fier conţinând o mare 
cantitate de pietre preţioase, aur şi platină. A mai fost găsită o 
mare cantitate de bani lichizi. Unul dintre bijutieri a declarat că 
ceea ce conţinea casa de bani reprezintă rezultatul a şase 
spargeri, printre care şi o bancă.” Urmau două rânduri 
indescifrabile, după care textul continua: „Declaraţiile au fost şi 
vor fi luate în faţa magistraţilor şi vor fi înaintate. „Seal of Troy” 
va face procesul propriilor lor ofiţeri.” 

— Asta va fi o veste proastă pentru căpitanul Aikness, ca să 
nu mai vorbim de Lane, spuse Elk. 

Wade dădu din cap. 

— Nu chiar atât de proastă cum îţi închipui. Am impresia că 
Aikness a ştiut că joaca s-a terminat, tocmai de asta a permis 
navei să plece, convins fiind că va fi reţinută. Pierderea nu-l va 
afecta prea mult. Sigur a adunat o sumă frumoasă în America de 
Sud. 

Elk îl privi neîncrezător. 

— Aikness? Hm. Ce-o fi făcând Golly pe nava asta? 
Sărmanul drăcuşor e căzut şi el în aceeaşi cursă. Să-ţi spun 
drept, îmi place Golly ăsta, chiar dacă mai cumpără şi panseluţe. 
Dar nu e decât un instrument. 

— Cu două tăişuri, continuă John. 

Avea o întâlnire la tribunal unde găsi un număr 
impresionant de rude ale d-nei Oaks şi de vecini. Cei mai mulţi 
dintre şobolanii fluviului o cunoşteau pe Mami şi ştiau cât de 
profitabilă era acea cunoştinţă. In camera aflată în spatele 
magaziei de lemne dispăruse într-o noapte o cantitate 
apreciabilă de mătase furată de la bordul unui vapor ancorat în 
Pool. Din afacerea asta căpitanul se alesese cu partea lui, dar 
câştigul cel mai mare îi revenise lui Mami. 

Locul gemea de indivizi cu mutre bizare pe care nu-i mai 
văzuse până atunci. Era privit cu ochi inexpresivi, într-o tăcere 
desăvârşită. O văzu pe d-na Oaks în mica sală de aşteptare ce se 
învecina cu holul. Dormise foarte puţin, dar părea calmă. Il 
întrebă dacă a fost la Club şi, când el îi spuse că nu, redeveni 
tăcută. Dar după un timp îi zise: 

— Sper că vei rezolva cazul azi, d-le Wade. Nu văd ce 
acuzaţii îmi poţi aduce, cu atât mai puţin cum le poţi susţine. Am 
cei mai buni avocaţi şi m-ar mira să nu te facă praf. N-aş vrea să 
te fac de râs în tribunal. Dar dacă retragi acuzaţia n-o să mai 
formulez nici o plângere şi nici n-o să-ţi mai port pică. 

Wade clătină capul. 

— Cazul a fost înaintat curţii civile şi eu o să cer 
condamnarea ta, o anunţă el în timp ce pe obrajii ei apăreau 
pete violete şi ochii i se aprindeau de ură. 

— Bine. O să vezi de ce sunt în stare. Am şi eu prietenii mei. 
DI. Siniford... 

— Lordul Siniford e mort. _ 

Inspectorul vorbise cu răceală, urmărindu-i reacţia. In prima 
clipă deveni stacojie, apoi păli. 

— Mort? şi vorbele ei avură un şuierat sinistru. 

El încuviinţă. 

— Când ... Când a murit? 

— A fost ucis în noaptea trecută. Corpul i-a fost găsit în apă. 

Femeia rămase ţeapănă în faţa lui. Apoi i se muiară 
picioarele şi era gata să se prăbuşească. El o prinse şi o ajută să 


100 


- MĂŞTILE MORŢII - 


se aşeze. Nu leşinase. Ochii ei rotunzi străluceau drăceşte. Vocea 
îi devenise ca un croncănit. 

— L-au ucis! Şi lordul ar fi trebuit să se însoare cu ea. De ce 
l-au lăsat să o facă? 

Răspunsul lui John fu la fel de inspirat. 

— Pentru că celălalt vrea să se însoare cu ea. 

— Nu, nu! izbucni ea. Nu a putut să facă una ca asta. 

Detectivul îşi puse mâna pe umărul ei. 

— Doamnă Oaks, nu sunteţi suficient de tare ca să rezistaţi. 
Sunt gata să renunţ. De ce nu vorbiţi? Profitaţi de calitatea d- 
voastră de martor principal. Aikness înseamnă bani pentru d-ta şi 
noi ştim totul despre „Seal of Troy” şi despre Lila Smith. 

Femeia rămase tăcută. 

— Nu încerc să te păcălesc. Dimpotrivă, aş vrea să te ajut, 
continuă detectivul. 

Ea îşi ridică ochii şi el rămase mut în faţa agoniei care se 
citea în ei. 

— Nu ştiu ... Nici nu-mi mai pasă de puşcărie ... şi nici nu-mi 
doresc cauţiune. Poate că o să ne vedem mâine sau zilele 
următoare. 

Apăru în faţa curţii cu un obraz de ceară. Când totul se 
sfârşi, d-na Oaks nu ceru eliberarea pe cauţiune; numai un singur 
om nu a fost surprins şi acela era inspectorul Wade. 

— Aşa sunt damele, spuse un tip cu figură ciudată care îşi 
făcuse apariţia în ziua aceea. Toate mi se par niţel ţicnite. 

Cel care îl însoțea mormăi ceva fără să îl susţină prea 
înfocat. 

— Ascultă! nu-s curţile astea de tot râsu'? Cum să le zici 
ăstora magistrați? Şi toţi sunt aşa de mişto înţoliţi. Demni de 
toată stima. 

Celălalt mestecă ceva dar nu mai spuse nimic. O clipă avu 
impresia că sunt urmăriţi şi îşi pipăi arma de sub haină, dar se 
lămuri că se înşelase. După un timp sparse tăcerea. 

— Uite şi dama. Ascultă Jakey, chiar crezi că e o.k.? N-am 
avut niciodată de făcut treabă pă una ca asta. 

işi continuară discuţia despre misiunea lor când ajunseră 
acasă. 

CAPITOLUL IX 


Taina lui „Seal of Troy” nu mai era un secret. Cineva de pe 
vas telegrafiase guvernului brazilian. După amiază apăru în 
ziarele londoneze o declaraţie a guvernului britanic; în paralel cu 
prezentarea tragediei lordului Siniford, apăru şi povestea vasului 
comoară, cu o listă a jafurilor comise de „MAŞTILE MORŢII”. 

Se publică şi un raport privind cercetările întreprinse de 
autorităţi. Apariţia fotografiei lui Oaks ca fiind căutat de poliţie, 
avu oarece efect asupra soţiei lui, arestată pentru un motiv care, 
aparent, nu avea nici o legătură cu cauza. 

Era ziua conferinţelor şi John trebuia să apară în faţa celor 
patru şefi care nu acceptă scuze şi nu iartă greşeli. Din 
expunerea făcută de Wade privind spargerea de la bancă, 
superiorii au ales ce li s-a părut lor mai consistent. 

— Sunt inteligenţi tipii ăştia, spuse directorul. Au încercat 
seiful şi au văzut că nu merge. A fost o lovitură de maestru să 
trimită după director. Cu atât mai mare le-a fost norocul ca tu să 
te afli acolo. Unul din poliţişti l-a auzit pe Cardlin prezentându-se, 
— bine şi-a ales numele— şi i-a văzut şi legitimaţia de la 
Scotland Yard. Nu te condamnăm, inspectore, dar îi vrem pe Aik- 
ness şi Oaks al naibii de mult. 

— L-am cunoscut pe Oaks destul de bine acum 20 de ani, 
spuse unul din cei Patru. Era cel mai deştept hoţ din Est End. 
Cred că a strâns o avere. Vorbeşte cinci sau şase limbi. 

John îl privi uimit. 

— Cine? Oaks? întotdeauna am crezut despre el că e un 
analfabet. 

— Da' de unde. Defectul lui a fost altul. A crezut că are voce 
şi a cheltuit sute dacă nu mii de lire ca să şi-o cultive. 

Atât de impresionat fu John de cele aflate despre Golly că 
după amiază făcu o vizită la Mecca. Cunoştea camera lui Golly pe 
care o văzuse cândva în treacăt. Se gândi că n-ar strica o vizită 
mai aprofundată. 

Camera, destul de întunecoasă şi spațioasă, se afla 
deasupra magaziei de lemne. Fereastra era mică, de aceea şi 
aerul era stătut şi lumina săracă. Un pat mic, o bibliotecă mare 
plină cu volume, o lampă şi o sofa uzată completau mobilierul. 
Titlurile volumelor nu erau vizibile. Cărţile fuseseră îmbrăcate în 

coperţi de hârtie, ceea ce înseamnă că alegerea lor presupunea 
ore întregi de căutări, ori, poate, proprietarul le cunoştea după 
mărime şi locul ocupat. Biblioteca era bine aranjată. Primul vo- 
lum era „Noul Testament” în greacă. Această descoperire a fost 
primul şoc. O jumătate de duzină de volume tratau probleme de 
strategie a războiului. Cărţile acestea fuseseră citite şi răscitite, 
pentru că pe margini erau multe adnotaţii făcute cu creionul. Un 
număr de volume tratau probleme de teoria muzicii. Celelalte 
erau de filosofie şi călătorii, scrise în germană, franceză, spaniolă 
şi italiană. Wade mai descoperi şi „Comentariile” lui Cezar în 
latină. Nimic nu făcea vreo referire la starea materială a lui Golly. 
John îşi scutură capul. Golly reprezenta un adevărat mister 
pentru el. Incercă să descopere ascunzătoarea, dar nu găsi 
nimic. 

Restul zilei fu obositor şi trist. Poliţia a patru judeţe 
desfăşura o muncă susţinută pentru descoperirea Lilei Smith, dar 
la cartierul general al poliţiei nu parveni nici o ştire în acest sens. 
In aceeaşi seară Wade făcu o vizită d-nei Oaks la închisoarea 
Holloway. Era îmbufnată şi necomunicativă. Finalul fu o explozie 
de nervi a femeii care puse capăt dialogului. 

Ceva mai târziu se duse la Elk. 

— Ceva nou? 

— Nu tocmai. Doar ştirea că în câteva cartiere rău famate 
din Londra poliţia a întreprins nişte razii, punând sub urmărire 
străinii care se iviseră în ultima vreme. 

— S-a aflat ceva despre Golly Oaks? Mă interesează trecutul 
lui. 

— Am găsit ceva, dar nu sunt probe. A fost şeful unei bande 
de puşti; pe vremea aia se băteau cu cei din Brick Lane. Dar 
niciodată nu ne-a ajuns pe mână. Mai târziu a organizat la 
Birmingham o bandă specializată în furtul de aur. Sunt mulţi 
bijutieri acolo, aşa că furtul de aur nu era o problemă. Se făcea 
un aliaj care imita aurul şi treaba mergea strună. 

John făcu un efort să şi-l amintească pe Golly. Nu era o 
treabă uşoară. Credea despre el că e un hoţ mărunt, dar mai cu 
seamă un tăinuitor de lucruri furate. Mai ştia că e ţinut la mare 
respect de unii dintre cei mai înrăiţi hoţi din zonă. Un om aparent 
atât de slab, care se vâra sub papucul nevesti-si de unul singur. 

Ar fi fost greu să crezi despre el că organizase o bandă de 
tâlhari. 

— A suferit vreo condamnare? 

— Nimic, răspunse Elk. E curios cât de târziu a devenit Golly 
un cetăţean onorabil care taie lemne. Şi eu care credeam că 
Mami l-a cules de pe drumuri! 

— Şi eu aş fi pariat. Incep să-mi formez o altă imagine 
despre el. 

Şi impresiile Lilei Smith se schimbau. Stătea singură în 
cabina mică şi luxoasă unde fusese adusă din casa lui Tappitt. 
Nu ştia pe ce vas se află pentru că imediat după debarcarea d- 
nei Oaks fusese legată la ochi. Nu-i era teamă. O frământa doar 
o mare curiozitate. Frică nu a simţit cu adevărat decât în 
noaptea incendiului. 

Nu părea a fi o cabină obişnuită. Era destul de largă, cu 
tavanul jos, mobilată cu gust. Cabina nu avea nici un hublou, era 
practic separată de lume. In apropiere se auzea zumzăitul unui 
motor care îi ventila şi lumina cabina. Un recamier şi o masă de 
scris completau mobilierul. Pe pereţi erau câteva tablouri. Un 
cămin electric îi asigura un plus de căldură în dimineţile 
răcoroase. Singura persoană pe care o vedea era servitorul 
chinez care îi servea masa şi îi pregătea baia. 

Vasul se mişca lin cea mai mare parte a timpului. Ştia cu 
siguranţă că se mai aflau pe Tamisa. Auzea sirenele celorlalte 
nave şi ceasul bisericii bătând ora de zece. 

Dormise excelent prima noapte pe vas, în pofida emoţiilor. 
Când s-a trezit l-a văzut pe servitorul chinez aranjând o măsuţă 
de serviciu lângă ea. | se păru ciudat ca cineva să aştepte după 
ea, dar curând se obişnui cu prezenţa lui. Omul vorbea puţin 
englezeşte, zâmbea tot timpul şi îi anticipa fiecare dorinţă. 
Faptul că putea să încuie uşa cabinei i se părea o mare uşurare. 
Pe de altă parte uşa era încuiată şi pe dinafară. De aceea nu 
reuşise să vadă vasul şi nici să afle în compania cui se află. Işi 
imagina că d-na Oaks se afla la bord de vreme ce ea fusese 
aceea care o scosese din casa sergentului. Era sigură că John 
Wade o căuta. _ 

Venirea lui Golly a fost un eveniment. li plăcea omuleţul. Şi-l 
închipuia combinat cu tot felul de ticăloşi, dar vedea în el mal 
mult un instrument. Tocmai îşi lua micul dejun când uşa s-a 

deschis şi el a intrat zâmbind. De obicei purta pălărie, sau o 
căciulă care îi acoperea urechile. Acum avea un melon care îi 
venea caraghios. Ochelarii cu rama de aur, mustăcioara 
malagambistă şi hainele ponosite îl făceau să pară în totală 
discordanţă cu locul luxos în care se afla. 

— Bună, domnule Oaks, spuse ea, ridicându-se de la locul 
ei. 

— la loc, draga mea. Voi lua o ceaşcă de ceai cu tine. 

Abia atunci observă că pe tavă se află două ceşti. El îşi 
scoase melonul pe care îl puse pe jos. 

— Ce viaţă! Vorba lui Socrate... îi spuse ceva care sună ca o 
păsărească pentru ea. Nu şi-ar fi închipuit niciodată că era în 
greacă. 

— Un adevărat lux, Lila! 

Fata ezită o clipă. 

— Da, mă simt bine. Dar încotro mergem, d-le Oaks? 

Bărbatul privi spre uşă, apoi spuse în şoaptă. 

— Numai Domnul ştie. Am crezut că vom ajunge la Mecca — 
dis aliter visum. 

Fata îşi reveni cu greu din uimire. 

— D-na Oaks e la bord? întrebă ea încă uimită de ce auzise. 

— N-a putut să vină, răspunse el clătinând din cap. Are o 
mulţime pe cap. Ce femeie! Un adevărat ajutor pentru orice 
bărbat. Va fi bine, Lila, continuă el după ce mai adăugă câteva 
cuvinte într-o limbă necunoscută. Să nu-ți fie teamă. Vei fi 
înconjurată de lux şi vei fi fericită. Giuvaeruri, diamante şi Rolls- 
uri. Tot ce-şi poate dori inima. 

Îl privi cu aceeaşi uimire în ochi. 

— Când va fi asta, d-le Oaks? 

— La timpul potrivit, draga mea. 

Golly privi încăperea cu un fel de mândrie care nu-i scăpă 
fetei. 

— Uite un Tintoretto, în ceea ce aş numi a doua fază a 
creaţiei. Probabil că era deja bătrâior când l-a pictat. Uite şi nişte 
desene de Sansovino, uite şi un Bellini. Asta nu e cine ştie ce, şi 
nici pictorul n-a fost dintre cei mai buni. Personal sunt cu totul 
pentru şcoala venețiană. 

Fata rămase cu gura căscată. Omuleţul ăsta pe care nu 
dăduse prea multe parale, stătea acum în faţa ei emițând 
judecăţi de valoare. 

— Benvenuto, iată un om pentru banii mei. l-ai citit cartea? 
Am crezut că o să leşin de râs. Asta n-a fost pictor. Sculptor. Ai 
văzut „Meduza”? Odată, când am fost la Florenţa am văzut-o. 
Privi din nou spre picturi şi plescăi din buze. 

— Locul lor e în Anglia, spuse el. 

— Nu am bănuit niciodată că sunteţi o asemenea autoritate 
în artă, d-le Oaks, îl complimentă ea zâmbind. 

— Mă pricep puţin. Dar adevărata mea pasiune e muzica. 
Se spune că aş avea vocea lui Caruso. 

Rostise aceste cuvinte fără să zâmbească. Instinctul îi şopti 
că dacă ar completa ilaritatea mută a acestui moment cu un 
hohot de râs ar face cea mai mare greşeală. 

— Nu ... nu v-am auzit niciodată cântând, d-le Golly începu 
ea cu o oarecare timiditate. 

— Unchiule Golly, o corectă el. Ce tot îi dai zor cu acest 
„domnule”? Ba da, m-ai auzit cântând. li aruncă o privire 
încărcată de dor. Nu-i aşa? 

Lila îşi scutură capul. Minţea. De fapt îl auzise cântând de 
mai multe ori. De fiecare dată închisese ferestrele ca să scape de 
gălăgie. 

— Ce zici de aria asta din „Faust”? 

Fata dădu iar din cap, neîndrăznind să vorbească. Spre 
uimirea ei, Golly se ridică de la locul lui, şi apropiindu-se de micul 
pian aflat într-un colţ al cabinei, începu să cânte. Spre uimirea ei 
cânta ca un adevărat maestru. Apoi începu să cânte din gură. 
Avea o voce remarcabil de falsă. Dacă până atunci distanţa mai 
atenuase ceva din chinurile la care fusese supusă, în spaţiul 
strâmt schelălăiturile lui deveneau insuportabile. Cânta în 
italiană, bâţâindu-se pe scaun, capul îi era dat pe spate şi ochii 
închişi într-un extaz neprefăcut. Şi, din nou, instinctul îi şopti să 
nu-şi astupe urechile sau să facă alt gest care l-ar fi ofensat. 
După o vreme care i s-a părut o eternitate cântăreţul îşi încheie 
recitalul, întorcându-se apoi spre ea. 

— Ei? 

— Minunat, şopti ea. Nici... nici n-am ştiut că puteţi să 
cântaţi. 

Spre marea ei uşurare el închise capacul pianului. Se 
apropie apoi cu mâinile în buzunare şi pieptul umflat ca o 
vrăbiuţă. 

— Numai câţiva oameni sunt în stare de aşa ceva, decretă 
el, extrem de puţini. 

Oare era nebun sau credea sincer că între oribilul său 
scheunat şi a cânta există o legătură cât de vagă? Fata se grăbi 
să schimbe subiectul întrebându-l numele vasului. 

— Rikitiki, răspunse el prompt. E un vas indian. Căpitanul l-a 
cumpărat pe nimica toată. Şi când te gândeşti că e unul dintre 
cele mai rapide din lume. 

— Unde ne aflăm acum, domnule Oaks? 

— Unchiule Golly, vrei să zici, o admonestă el cu reproş. 
Unde suntem? şi privi ceasul cu un gest emfatic. Am trecut de 
Gravesend. Il aşteptăm pe pilot. 

Pentru prima dată nervii începură s-o lase. 

— Pilot? Plecăm pe mare? întrebă ea alarmată. Unde 
mergem, d-le Oaks, adică unchiule Golly? 

— Nu se ştie exact. 

— De ce sunt ţinută aici? 

— Pentru binele tău, draga mea. 

Se aşeză şi îşi bău ceaiul cu sorbituri gălăgioase. 

— Pentru binele tău. Te caută tot soiul de tipi. Omul acela, 
Wade. Ce şacal! Ce ticălos bun de spânzurat. E unul dintre cei 
mai şmecheri din Wapping. Trăieşte numai din ciubucuri. Măştile 
morţii l-au îmbogăţit. 

Nu putea crede o vorbă, deşi dl. Oaks era foarte serios. 
Aproape că o convinsese. 

— De fapt nu m-ar mira să fie unul dintre Oamenii ăştia de 
cauciuc. Poliţiştii sunt amestecați în toate porcăriile astea. N-ai 
citit ultimele ziare? 

— Dar dl. Wade n-ar putea să facă aşa ceva, spuse ea 
indignată. 

— N-ar putea? o imită Golly cu un rânjet sarcastic. Nici nu-ţi 
trece prin minte de ce e în stare un tip ca ăsta. Chiar crezi că 
poate trăi din salariu? Nu, draga mea, primeşte o avere de la cei 
care au tot interesul să-l mituiască: proprietari de case de joc şi 
de alte locuri de care tu nici nu-ţi poţi închipui că există. A vrut 
să ia şi banii tăi. 

— Banii mei? 

Omul din faţa ei înnebunise? DI. Oaks îşi reveni din 
izbucnirea sa chicotind. 

— Asta e, ca să zic aşa, o figură de stil. Vrea pe cineva să-i 
fie ca un servitor. Cineva care să-i ţină gospodăria pe nimic. Unui 
cerşetor ca el i-ar trebui o soţie cât mai ieftină. Nu-şi poate 
permite să... 

— Dar spuneaţi că s-a îmbogăţit prin mijloace necinstite. 

DI. Golly Oaks tuşi. Comisese o nouă eroare. 

— E un fel de a spune, o drese el ştergându-şi gura cu o 
batistă de o curăţenie îndoielnică. Sunt aici o mulţime de cărţi 
care te vor bine dispune. Păcat că nu ştii să citeşti în limbi 
străine. 

Arătă spre un raft de cărţi bine garnisit pe care fata nu 
avusese încă timp să-l cerceteze. 

— Ai grijă de tine. Il voi trimite pe căpitan să-ţi în- 
deplinească dorinţele. 

— Căpitanul? Vreţi să spuneţi ... 

— Aikness îl cheamă. N-are importanţă cum îi spuneai 
înainte. E domnul care obişnuia să te scoată la restaurant. 

O examină printre pleoapele lăsate. 

— E un tip drăguţ. Ţi-a fost mai bun ca un tată. Are 58 de 
ani. 

Cu aceste cuvinte, mititelul părăsi camera. 

O lăsă pe Lila cu destule probleme la care să reflecteze. 
Acel domn Oaks pe care îl cunoscuse cândva, dispăruse definitiv. 
Acum avea de-a face cu un alt om, fantastic, şi deloc real. Nu-i 
era teamă de el. Dimpotrivă, cu el la bord se simţea mai în 
siguranţă. Intr-un fel îl prefera soţiei lui. În plus, fuseseră buni 
prieteni. 

Fata se culcă devreme în seara aceea dar se trezi pe la 
patru din pricina unui zgomot straniu: mugetul unei vaci. Urmă 
un alt muget al unei alte vaci. Apoi cântecul unui cocoş şi un 
clopot care anunţa cel de-al patrulea sfert al orei. Vaci şi pui şi 
toate zvonurile satului făceau discordanţă cu afirmaţia d-lui Golly 
că s-ar fi aflat pe un vas la gurile Tamisei. 

Lila se hotărî să-l întrebe pe Golly dacă putea să iasă pe 
punte. Aerul din cabină era în permanenţă proaspăt, dar ar fi 
vrut să vadă lumina zilei. Inaintea prânzului, Aikness îşi făcu 

apariţia. Nu purta haine de marinar ci un costum de flanelă. Era 
atât de înalt încât trebui să se aplece când intră. Era pentru 
prima oară când îl privea cu detaşare, fără nici un pic de interes. 
Faţa îi era bronzată şi dosul mâinilor acoperit cu un păr fin şi 
negru. Avea o figură mai curând înspăimântătoare. 

— Cum te simţi? Ai obosit? întrebă el. 

O bătu apoi pe umăr cu palma lui mare şi ea se strânse 
toată de dezgust. 

— Intr-o zi, cel mult două te ducem la mal. Ne aşteaptă o 
maşină care o să te ducă în vestul Angliei. Dar pentru un timp ar 
fi bine să nu te arăţi. 

O întrebă dacă o vizitase Oaks în dimineaţa aceea şi când 
ea îi spuse că nu, păru uşurat. 

— Lordul Siniford e la bord? 

Faţa căpitanului căpătă o notă amară, de parcă subiectul i- 
ar fi displăcut. 

— Nu, răspunse el scurt. Ar fi mai bine să-l uiţi. Nu era de 
tine. 

A fost rândul ei să se simtă uşurată. De când se afla la bord 
se aşteptase ca excelența sa să-şi facă apariţia. Căpitanul, faţă 
de care avea un respect generat de ţinuta lui de om de 
comandă, i se părea nervos. O întrebă brusc, după mai multe 
încercări de a formula corect o propoziţie. 

— Câţi ani crezi că am, Lila? 

— 58, răspunse ea prompt. Răspunsul nu fu de natură să-l 
încânte. 

— Ce tâmpenie! Fac 52 pe 3 iulie. Aş putea spune că sunt 
tânăr. Dacă ai de gând să te căsătoreşti, să-ţi alegi un om cu 
mult mai în vârstă ca tine, un om care să fie în stare să-ţi poarte 
de grijă. Un om care să te poată salva din primejdie şi să te ducă 
într-un loc sigur ca ăsta. 

Işi plesni degetele cu zgomot. O privi lung fără să mai 
spună ceva. Figura lui întunecată aproape că o sperie. 

— Sunt atâţia care ar vrea să pună mâna pe un milion. Nu-ţi 
pierde capul dacă ţi se oferă o partidă bună, dar nu uita că eu 
sunt aproape şi, dacă vrei să scapi de cineva, e suficient să faci 
aşa — şi îşi plesni iar degetele. 

Apoi schimbă subiectul. 

— Când m-am întors din ultimul voiaj am descoperit că nu 
mai eşti un copil. Ai început să însemni ceva pentru mine şi 
însemni din ce în ce mai mult. Aş risca mult pentru tine, un 
milion, dacă nu şi mai mult. 

— Ce înţelegeţi prin „milion”, d-le Aikness? 

Omul tuşi, luând o atitudine vădit încurcată. 

— Credeam că Golly te-a vizitat şi că a avut o discuţie cu 
tine. N-a fost aşa? 

Ea zâmbi. Căpitanul era foarte încurcat şi ea se simţi 
imediat stăpână pe situaţie. 

— Nu e nevoie să-i spui lui Golly ce am discutat. E un tip 
altruist şi generos, dar prea sensibil la anumite chestii. 

Golly generos? Mititelul devenea o figură tot mai incredibilă, 
dar ce făcuse el ca să fie generos? Doar era un tip sărac. 

— İl cunoaşteţi de mult pe unchiul Golly? 

— Da, răspunse el scurt, apoi se apropie de uşă. Azi, sau 
mâine va fi uşor, dar după asta nu mai garantez. Când vrei să 
pleci să mă anunţi, dar să nu-i spui nimic lui Golly. 

Inainte de a-i fi răspuns ceva, căpitanul părăsi încăperea. 

Aikness urcă scara şi ajunse pe puntea vasului mare cu 
pânzele strânse. Nava se numea „Betsy and Jane” şi era 
ancorată în dreptul unei pajişti. In spatele ei se afla un alt vas pe 
care se vedeau doi oameni. Pe puntea lui „Helsy” se afla doar un 
om, mic de statură care citea ceva scris pe o bucată de hârtie. 
Imbrăcămintea ridicolă şi boneta imensă care îi acoperea capul îl 
făceau greu de recunoscut pe Golly. El îl privi pe deasupra 
ochelarilor pe căpitanul care se apropia. 

— Arăţi nostim. Vorbele îi musteau de bătaie de joc. Cine te 
vede ar crede că eşti pe un vas familial. Am fost la Lila. 

Aikness se sprijini de tambuchi şi îşi umplu pipa. 

Golly îl privi batjocoritor, apoi spuse: 

— O săptămână te-ai chinuit să-ţi laşi favoriţi şi acum ţi i-ai 
ras ca să creadă că ai 52 de ani. 

— Atâta şi am, mârâi celălalt. 

— Ai 10, îi spuse Golly acru. Du-te şi schimbă-te, intră în 
ţoalele tale de marinar şi p-ormă o să-ţi spun ce s-a întâmplat cu 
„Seal of Troy”, scrie în ziare. 

Faţa celuilalt deveni o pată albă. 

— Au agăţat-o? 


110 


- MĂŞTILE MORŢII - 


Golly încuviinţă. 

— Şi au găsit tot, completă el vesel. Aur, platină, diamante. 
Şi te vor găsi şi pe tine, Bill Aikness. Hai du-te şi schimbă-te. 

— Mai vrei ceva? îl întrebă căpitanul în timp ce se pregătea 
să coboare. 

— Da, să-mi aduci o fâşie de voal negru. Vreau să mi-l leg la 
gât. 

— Adică? izbucni Aikness. 

— Asta vreau. Toate lucrurile trebuie să se sfârşească într-o 
bună zi. Şi ăsta ar fi trebuit să se termine de mult. 


CAPITOLUL X 


Wade ceruse trei zile de detenţie pentru d-na Oaks, timp în 
care trezoreria să hotărască dacă urmărirea acuzatei să mai 
continue sau nu. 

— Probele sunt cam slabe, afirmă o oficialitate de la Justiţie. 
Mă îndoiesc că vei obţine arestarea. Noi îţi oferim patru zile. 
Poate vei reuşi. Nu există nici o dovadă că Oaks a dat vreun drog 
soţiei poliţistului. 

— Mai daţi-mi patru zile. Poate va vorbi. 

Doamna Oaks fu adusă de la Holloway dimineaţa în zori şi 
fu lăsată într-una din celulele poliţiei. In aceeaşi dimineaţă, 
conform obiceiului, o prietenă a d-nei Oaks îi trimise un mic 
dejun consistent care îi fu adus de gardiană. Cam în acelaşi timp 
sosi Wade. Se afla în coridorul care conducea la celulele 
rezervate femeilor, când gardiana trecu în fugă pe lângă el. Se 
opri la sergentul de serviciu pe care îl rugă să trimită după un 
medic. Wade apucă să o prindă de mână pe când se întorcea. 

— E cineva bolnav? 

— Femeia de la numărul 9 — cazul dumitale, d-le Wade. 
Cred că a leşinat. Am auzit când a răsturnat tava cu ceai. Zăcea 
întinsă pe duşumea. 

Wade alergă spre celulă. Femeia avea faţa cenușie şi buzele 
decolorate. Inspectorul se aplecă peste ea dar nu îi auzi 
respiraţia. Mâinile îi erau de gheaţă. Nici urmă de puls. După 
câteva minute apăru şi medicul închisorii. După o examinare 
sumară, urmă verdictul definitiv: 

— E moartă; cianură; d-na s-a sinucis. 

Cercetările ulterioare ale celulei şi ale hainelor victimei nu 
au dus la descoperirea fiolei. Din fericire, deşi masa fusese 
răsturnată, ceainicul şi cu cana cu lapte rămăseseră întregi. 

— Trebuie duse la analiză, spuse Wade. Inspectorul era 
convins însă că d-na Oaks murise din pricina aceluiaşi motiv care 
pusese capăt vieţii lui Siniford. 

Lui Wade nu-i fu greu să găsească persoana care adusese 
mâncarea sărmanei Mami. Era chelneriţă într-o cafenea mică 
lângă Mecca. Femeia nu avea de făcut nici o declaraţie. | se 
spusese să ducă micul dejun la închisoare. Luase ceaiul şi laptele 
la întâmplare alegând dintre câteva vase care conţineau acelaşi 
lucru. 

— Te-ai întâlnit cu cineva pe drum? o întrebă Wade. 

Ea îşi aminti că a întâlnit doi bărbaţi. „Străini” îşi spusese în 
gând; unul dintre ei o întrebase cum se ajunge în High Street. Le 
arătase direcţia cu o mişcare a capului. A 

— Destul de simplu, observă John. In timp ce unul ţi-a 
distras atenţia, celălalt a turnat otrava. 

— A putut să ţi-i descrie? îl întrebă Elk. 

— Tot ce mi-a putut spune a fost că sunt străini. O să încerc 
să las o descriere a lor la fiecare comisariat. E clar că au otrăvit-o 
ca să nu vorbească. 

In după-amiaza care a urmat, li se raportă prezenţa lui Golly 
în cartierul Notting Hill. In aceeaşi zonă fu semnalată şi apariţia 
unui număr de „străini”. Wade şi Elk îi anchetară pe martori. 
Unul dintre ei era sigur că îl văzuse pe Golly. Era convins că îl 
zărise trecând pe lângă Arbroath Building. Elk cunoştea bine 
locul. Era un bloc destinat unor apartamente şi magazine, ce se 
distingea prin urâţenia lui. De altfel imobilul era pustiu şi lăsa 
impresia unei nave naufragiate. 

— L-am recunoscut şi l-am salutat, zise primul. 

— Ce a spus? voi John să ştie. 

— N-a spus nimic. Şi-a ridicat doar gulerul şi a trecut mai 
departe. Am crezut că am făcut o confuzie, dar n-a fost aşa, 
pentru că Jimmy l-a văzut după zece minute. 

— Aşa e, spuse şi celălalt martor. Sunt sigur că el a fost. 

— Ai discutat cu el? 

— Nu, domnule, dar era Oaks. Sunt sigur. Acum câteva seri 
l-a văzut şi bătrânu' Serbey şi i-a spus unui poliţai. N-a avut nici 
cea mai mică îndoială. 

Cei de la departamentul poliţiei din Notting Hill nu prea 
avură multe de adăugat. Doar că „pieptănaseră” bine zona fără 
să dea de Golly. 

— Poate că stă chiar la Arbroath Building? 

— Nu cred, fu de părere inspectorul principal care apăruse 
în timpul interogatoriului. Clădirea e închisă şi sub controlul 
municipalităţii. Dar oricum putem să facem o vizită şi să 
discutăm cu portarul. 

Arbroath Building semăna cu un monument închinat 
zgârceniei şi răutăţii proprietarului. După ce bătură cu insistenţă 
timp de mai multe minute, portarul îşi făcu apariţia la ferestruică 

— Nu e nimeni aici, spuse el, deşi mi-aş dori-o. Azi 
dimineaţă am vorbit cu avocaţii. Se pare că au găsit un 
cumpărător. Aş fi încântat să plec la mare. Mai trebuie să-mi iau 
şi un concediu. 

Wade îi prezentă o descriere precisă a lui Golly. 

— Curios, dar am văzut aşa ceva, spuse portarul. Chiar 
aseară, când stăteam la poartă şi fumam o ţigară. Avea un 
impermeabil cafeniu şi o căciulă. Părea cam mare pentru el. l-am 
spus: „Bună seara” şi el mi-a spus „bon soir” cu un aer absent. 
Dar nu era străin. Pot să jur. 

— Avea ochelari? 

— Da, şi mai fuma şi o ţigară în timp ce fredona ceva cuo 
voce oribilă. 

— El e, se încruntă Wade. Ce dracu o fi făcând pe aici? 

Se întoarseră la Scotland Yard fără să aibă mai multe date 
decât atunci când plecaseră. Tot timpul drumului, Elk rămase 
cufundat în gânduri. 

— Nu-mi place invazia asta de muncitori străini, spuse el. Ai 
auzit de maeştri ai crimei? 

— Prin cărţi, da, spuse Wade. 

— Şi eu tot acolo i-am întâlnit. Şi totuşi presimt că am dat şi 
noi de unul. 

— Aikness sau Golly? 

— Golly? răsună uimită vocea lui Elk. 

— Chiar el. E meticulos. Nu pot să uit panseluţele pe care le 
plantase pe mormântul meu. Are şi simţul umorului. Un astfel de 
tip este unul dintre cei mai periculoşi criminali. 

In timp ce îşi luau cina împreună, Elk citea ziarul. 

— Uite aici e o chestie, Johnny. Amiralitatea trimite un 
distrugător la Greenwich pentru a lua parte la centenarul ... 

— Ei şi, îl întrerupse Wade. 

— De ce să nu fie ţinut un distrugător permanent la gurile 
fluviului? Mai devreme sau mai târziu tot pe aici o vor şterge 
amicii noştri. Or fi pierdut ei „Seal of Troy” dar de unde ştim noi 
că nu mai au alt vas? Doar au făcut milioane! 

În aceeaşi seară Golly citi şi el informaţia apărută în ziare şi 
acelaşi gând îi veni şi lui. Numai că la el acesta urma unui altul 
care îl făcuse să intre în viteză. Era atât de agitat încât uitase că 
trebuie să primească ştiri de la Raggit Lane căruia îi dăduse o 
misiune. Faptul că cel în cauză nu-i executase ordinele din 
scrisoare se datora numai imperfecţiunilor serviciului poştal. 

Comisarul şef îl sfătui pe Wade să-şi continue cercetările 
pentru a o găsi pe Lila, în zona portului Londrei. Cheia enigmei ar 
fi fost rezolvată dacă ar fi dat de urma celor două vase pe care le 
văzuse cu câteva zile înainte ancorate vis-a-vis de Mecca. John 
se opri pe stradă să privească o vitrină luminată, când geamul se 
sparse brusc în mii de bucăţi. Wade nu auzi nici măcar zgomotul 
armei. 

— Omul ăsta e născut într-o zodie norocoasă, spuse Raggit 
Lane dispărând în umbra din cabina taxiului în care se afla de 
trei ore urmărindu-l pe detectiv. 

Lane desfăcu surdina de la pistolul cu ţeavă lungă, făcând o 
mutră vinovată. Primise o notă prin care i se ordona să îl înlăture 
pe Wade indiferent de corst (Golly avea obiceiul să introducă un 
„r” în cuvântul „cost”). Apoi răsună fluierul unui poliţist. Lane 
cobori din maşină şi închise uşa. 

— Imi pare rău, şefule, zise şoferul, idiotul din faţă a pus 
frână brusc. 

— E-n regulă, Harry, am pus arma la locul ei, sub scaun. 

Lui Lane îi părea bine că aventura se sfârşise. O acceptase, 
dar avusese o anumită presimţire. Era pentru prima dată când 
trăgea după cineva în plină stradă, ceea ce nu-i făcea de loc 
plăcere. Rolul lui Lane era de a asigura liniile de comunicaţie. 

jefuirea băncilor şi forțarea caselor de bani nu erau domeniul lui. 
Treaba lui începea şi se sfârşea când posibilităţile de salvare 
erau asigurate. Lane se simţea suficient de obosit, dar şi de 
bogat ca să se retragă. Şi totuşi partea care trebuia să-i revină 
din noua combinaţie i se părea mult prea importantă ca să 
renunţe. Undeva, în America de Sud îl aştepta o vilă somptuoasă, 
un iaht şi o soţie. Dar Lila Smith îi plăcuse încă înainte de a fi 
aflat că e moştenitoare. Lane presupunea că şi bătrânul o dorea. 
De aceea îl eliminase pe Siniford. Mişcarea i se păruse 
periculoasă.. „E timpul să te retragi” îi şopti o voce venită din 
cotloanele sufletului. Apoi gândul îi zbură din nou la partea care i 
s-ar fi cuvenit; o mână îl prinse cu afecţiune de braţul drept. In 
timp ce se răsucea o a doua mână îl apuca de braţul stâng. In 
faţa lui se afla John Wade. 

— Tocmai mă gândeam la tine, Lane. Nu-i aşa că nici tu nu- 
ţi doreşti o discuţie pe stradă? 

Un taxi parcat lângă bordură se apropie încet. Wade 
deschise uşa şi-l împinse uşor pe Lane înlăuntru în timp ce 
închidea cătuşa ce îl lega de el. Imediat au fost urmaţi de un alt 
poliţist. 

— Bănuiesc că nu eşti înarmat, spuse John. Apropo, l-am 
luat pe amicul tău, taximetristul şi i-am găsit sub perne toată 
artileria pe care o ai în dotare. 

— Nu ştiu despre ce vorbeşti, începu Lane. 

— Doar foarte puţini ştiu. Toţi cei pe care îi arestez sunt 
nevinovaţi ca nişte prunci. Ai fost văzut coborând din taxiul cu 
pricina de unul din oamenii noştri, apoi urmărit până în 
Haymarket. Se pare că soldăţeii tăi vor plânge după colonelul lor. 

— Parcă mi-ai vorbi pe greceşte. 

— Am luat lecţii de la Golly, spuse John înveselit. 

In secţia din Canon Row, Lane a fost percheziţionat. S-a 
găsit asupra lui un cartuş consumat. 

— ţi va fi cam greu să-ţi dovedeşti acuzaţiile, spuse Lane 
triumfător. 

Drept răspuns John îl prinse de mânecă, răsucindu-i braţul. 

— la uită-te la mâna lui, sergent. E înnegrită de pulbere la 
baza degetului mare. Armele astea vechi lasă urme. Unde-ţi sunt 
mănuşile de cauciuc, Lane? Le-ai aruncat la gunoi? 

Lane zâmbi. 

— Vrei să-mi înscenezi ceva, Wade. Urma asta e de la un 
stilou. Pentru ce m-ai reţinut? 

— Încercare de asasinat, spuse Wade, după care îl trimise 
pe Lane într-una din celulele arestului. 

După zece minute uşa celulei se deschise lăsându-l pe 
Wade să intre. 

— Spre binele tău, Lane, te sfătuiesc să nu mănânci nimic 
din ce ar putea să-ţi vină din afară. 

Celălalt îi surâse cu superioritate. 

— Chiar mă crezi aşa de prost? 

Dimineaţa sosi Elk. 

— L-ai prins la ţanc, spuse acesta, frământându-şi gânditor 
bărbia. Un pic cam prea la fix ca să-mi placă. 

— Adică? întrebă John surprins. 

— După felul în care mergea, poţi să ghiceşti că tipului nu i- 
a trecut nici o clipă prin minte că va fi acuzat de omucidere. De 
altfel sunt prea mulţi trăgători în banda Măştilor morţii, şi încă de 
prima mână, pentru ca prinderea lui Lane să-mi placă. 

După încheierea formalităţilor Wade plecă spre Oxford. 
Undeva, pe fluviu, se afla Lila şi el avea presimţirea că o va găsi. 
Era aşteptat de o şalupă cu un detectiv şi cu cineva din partea 
oficialităților portuare. 

Urmă o căutare extrem de atentă. De pe unul din vasele 
cercetate de Wade a primit următoarea informaţie: lângă Marlow 
se află două barcaze mari. Unul e „Betsy and Jane” şi celălalt e 
„Bertha Brown”. 

— Sunt trase la dane? întrebă John. 

— Nu, stau la ancoră într-o zonă privată, pe malul drept. 

Deşi era spre ora amiezii, Wade se hotărî să-şi continue 
cercetările. Zări amândouă vasele, ancorate în apropierea 
malului, umbrite de sălciile crescute în imediata apropiere. Văzu 
luminile aprinse pe ambele nave şi se hotărî să-şi amâne 
investigaţiile pentru dimineaţa următoare. 

Reveni deci a doua zi trecând prin ceața subţire care 
învăluia apele fluviului. Opri la mal şi cobori, în ciuda tăbliţei care 
avertiza că încălcarea proprietăţii private va atrage consecinţele 
prevăzute de lege. Se apropiară de vase cu destulă dificultate. 
Până la mal au trebuit să treacă prin rugurile de cătină care 
acopereau toată pajiştea. In cele din urmă Wade descoperi o 

cărare îngustă care îl conduse până la un podeţ din lemn ce 
făcea legătura dintre mal şi navă. La pupa se afla un om, care 
tocmai se spălase. Tocmai se ştergea pe faţă când John traversă 
puntea. Detectivul îl salută cu o aparentă lipsă de interes. 

— Căpitan James, se prezentă omul după ce văzu 
legitimaţia lui Wade. Sunteţi de la poliţie? Este al treilea echipaj 
care ne controlează! 

— Tu eşti şeful? îl întrebă Wade. 

— Da, domnule. 

— Ai fost avansat, nu-i aşa? Ultima oară când ne-am întâlnit 
erai doar paznic. 

In prima clipă omul rămase surprins, apoi chicoti. 

— la te uită! E chiar domnul care a venit la bordul vasului. 
Da, domnule, sunt doar paznicul, dar îmi place să mă dau mare, 
câteodată. Skipperul e la mal. A plecat să aducă mâncare pentru 
prânz. 

Işi puse haina pe el în timp ce John se apropia, apoi îşi vâri 
la iuţeală mâna în buzunar. Gestul îl trădă. 

— Ce ai acolo, îl întrebă John. O armă? 

Celălalt râse răguşit. 

— Eu? Ce să fac eu cu o armă? 

John observă bandajul alb care îi acoperea încheietura. 

— Te-ai lovit la mână, nu-i aşa? 

Omul îşi scoase mâna din buzunar. Bandajul era destul de 
mare. 

— Mi-a căzut chepengul peste mână acum câteva zile. Cu 
ce vă pot fi de folos? Vreţi să inspectaţi magaziile? 

— Poate. 

„Paznicul” se apropie de tambuchi şi strigă către cineva 
aflat dedesubt. Işi făcu apariţia un tip murdar. 

— Ajută-mă să deschid uşile la magazii. Avem noroc de 
vreme bună. 

Deschiseră două uşi şi John privi spre pachetele ne- 
numărate aflate acolo. Pe capace se afla numele unei firme din 
Austria. 

— Deschideţi şi la pupa. Pare cam uşurică. 

Cei doi se supuseră. 

— După cum vedeţi nu e nimic. 

Wade aşteptă până ce închiseră magaziile, apoi îşi scoase 
arma din buzunar. 

— E un pistol frumos, este? 

Paznicul îi aruncă o privire iute, dar nu spuse nimic. 

— Facem o excursie până la Marlow, ce zici? 

— Da' de ce? întrebă celălalt. 

— Poate te întâlneşti cu skipperul, zâmbi John. 

Se întoarse spre podeţul de lemn fără să-l piardă din ochi pe 
paznic. Celălalt tip dispăruse. 

— Nu pot să părăsesc nava. 

Il văzu pe Wade ducându-şi fluierul la buze. 

— Fie, mărâi el, unii dintre poliţiştii ăştia o fac tare pe 
misterioşii. 

II însoţi pe John până la mal. Privirea lui Wade era aţintită 
asupra tufelor de cătină care, datorită înălţimii lor, puteau să 
ascundă cel de-al doilea vas. Nu era însă nici un semn de viaţă. 
Paznicul îl urmă fără să opună nici cea mai mică rezistenţă. In 
timp ce al doilea detectiv îl lua pe prizonier în primire, Wade se 
întoarse cu faţa spre vas, fiind convins că era urmărit de mulţi 
ochi duşmănoşi. Au ajuns la secţia de poliţie din Marlow fără 
incidente. 

— Te rețin pentru jaful unei bănci, spuse John după ce 
buzunarele paznicului fuseseră golite. Să mai adăugăm şi faptul 
că te-ai dat drept sergent de poliţie. 

— Bună dimineaţa, spuse marinarul în bătaie de joc. Devii 
un adevărat Sherlock Holmes. 

— Au mai spus-o şi alţii. 

Cardlin — omul fu pus sub acuzaţie sub acest nume — nu 
protestă. După ce arestatul părăsi încăperea, Wade îl sfătui pe 
inspector să-şi dubleze gărzile. 

— II vei muta în câteva ore. Să nu permiţi nimănui să intre 
aici decât dacă are motive serioase. Cred că am descoperit ceva 
pe vasul ăla. E plin de cutii goale care formează un fel de 
acoperiş fals pentru o cabină din interior. Am nevoie de 50 de 
oameni înarmaţi. În mod sigur că al doilea vas e plin de chinezi. 

Supravegherea navelor era o treabă dificilă întrucât ceața 
se îngroşase. Până la cabina telefonică era o distanţă destul de 
mare şi poziţia detectivului era extrem de expusă. Din cauza 

ceţii care devenise aproape de nepătruns, venirea forţelor 
suplimentare de poliţie fu întârziată cu aproape o oră. 

Cei 50 de oameni împresurară pajiştea şi veneau în goană 
spre mal când John simţi în aer un miros ce venea de pe al doilea 
vas. Vălătuci groşi de fum se ridicau de la teugă şi din magazii. 
Părea că nimeni nu se află la bord. 

Şi primul vas începuse să ardă, dar poliţiştii ajunseseră la 
timp ca să poată stinge focul. De la teugă o uşă ducea spre un 
dormitor confortabil pentru şase oameni. Cea mai mare parte a 
lucrurilor rămăseseră acolo, dar John nu mai avu timp să le 
cerceteze. Cea de-a doua încăpere îl uimi prin luxul ei. Fusese 
celula Lilei, era clar. Wade reveni pe punte unde se afla Elk. Apoi 
trecură amândoi pe mal. 

— Au avut şase maşini ascunse la ferma de aici, spuse Elk 
Probabil că s-au împrăştiat în toate direcţiile. Voi trimite un ordin 
de supraveghere a tuturor ieşirilor din oraş. 

— Nu ieşirile Londrei trebuie păzite, spuse John şi cuvintele 
lui se dovediră profetice. 

In dimineaţa aceea Lila era trează de la ora şapte. Auzise 
chepengul ridicându-se, fără să bănuiască că faptul se datora 
inspecției lui Wade. li recunoscu apoi vocea, deşi cuvintele nu 
puteau fi înţelese. Când chepengul s-a închis la loc, Golly a intrat 
în camera ei cu degetul la buze. 

— Ce s-a întâmplat? îl întrebă ea în şoaptă. 

— Nimic, draga mea, îi răspunse el abia auzit. A venit 
cineva care nu te iubeşte şi n-aş vrea să ştie că eşti aici. 

Golly fusese atât de convingător încât fata îl crezu. De altfel 
în tot timpul trăit pe vas Golly se dovedise a fi singurul ei prieten. 
Apoi Golly dispăru zece minute iar când reveni purta un pardesiu 
şi o pălărie. 

— O să te scot de aici, îi spuse el fetei în şoaptă. Suntem în 
pericol. Hai cu mine şi o să te salvez. 

Fata îşi luă haina, dar el o opri. 

— Las-o! 

Golly ieşi iar pentru o clipă şi reveni cu un pardesiu 
bărbătesc de culoare închisă. Avea mânecile prea lungi şi o ajută 
să le răsucească. 

— Şapca asta îţi vine? 

— Nu pot să port aşa ceva, spuse ea privind uimită la şapca 
bărbătească. 

— Incearc-o, te rog! 

Lila o puse pe cap, iar Golly o prinse de braţ obligând-o să 
iasă. Afară fata îl zări pe Aikness şi încă doi oameni pe care nu-i 
cunoştea. Într-un colţ al camerei în care intraseră se afla o 
cămăruţă de dimensiunea unui şifonier. Golly îi făcu semn lui 
Aikness. 

— Ce facem cu ea? îl întrebă el pe căpitan cu o voce şoptită. 
Nu vreau ca fata s-o vadă. S-o aduci cu o a doua maşină. 

Ajunsă pe punte, Lila privi uimită în jur. Ceaţa se îngroşase 
dar putea să distingă copaci şi o porţiune din pajişte. 

— Aerul ăsta e minunat, spuse ea respirând cu nesaţ boarea 
dimineţii. 

Golly nu-i răspunse, dar o împinse spre podeţul de lemn. 
Ceaţa devenise atât de deasă încât omul de pază nu-i mai putu 
zări. O cotiră la stânga şi după un minut ajunseră în dreptul unui 
şopron. O maşină se afla deja, în aşteptare, pe drum. Omul care 
o însoţise pe Lila scoase din maşină o haină de şofer pe care o 
îmbrăcă grăbit. Din ceaţă mai apăru un însoțitor care se aşeză 
lângă şofer. Era un Rolls impunător şi, pe bancheta din spate, 
avea pusă la vedere o haină de ofiţer. Doar un poliţist curajos ar 
fi oprit un astfel de echipaj. După zece minute ieşiră la drumul 
principal. În acelaşi moment, Golly, aflat pe bancheta din spate 
se destinse cu un suspin de uşurare, afundându-se în pernele 
maşinii. 

— Ai auzit de sărmana Mami? 

— Doamna Oaks? întrebă Lila surprinsă. 

Golly înclină din cap. Faţa lui mică purta expresia unei 
tristeţi adânci. 

— A murit, spuse el simplu. 

Lila îl privi îngrozită, abia putându-şi crede auzului. 

— D-na Oaks a murit? Glumiţi? Dar e îngrozitor. 

— S-a stins, spuse Golly. După cum spunea cunoscutul 
Shakespeare ... 

— A fost un accident? 

— S-a sinucis. A fost o femeie minunată, în felul ei. N-avea 
habar de artă şi era cam temperamentală. 

— Dar nu pot să înţeleg! D-na Oaks s-a sinucis! De ce? 

— Din pricina persecuțiilor. Golly scoase din buzunar un 
pachet de ţigări ieftine şi aprinse una. Numai poliţiştii au împins- 
o în mormânt, Wade mai cu seamă. 

Lila rămase uluită. 

— S-a otrăvit, spuse Golly mai departe. Norocul meu a fost 
că n-am fost acolo, altfel m-ar fi acuzat pe mine că i-aş fi dat 
otrava. 

— Când s-a întâmplat? 

— leri. la uită-te — şi îi arătă plin de mândrie cravata. Era 
absolut nouă, din mătase neagră, strălucitoare. Credeam că vei 
observa că sunt în doliu. Incepu să-şi scoată pardesiul pentru a-i 
arăta panglica din jurul braţului. 

— Şi ce vrea să spună asta? întrebă ea curioasă. 

Golly rămase o clipă surprins. 

— Spune că îmi respect obligaţiile faţă de ea. O să-i ridic şi 
un monument. Apoi voi lua viaţa de la cap. Mi-ar plăcea să mă 
stabilesc în America de Sud, unde cerul e albastru şi sunt mii de 
flori. Am 43 sau 44 de ani. Orice fată ar fi fericită să mă 
însoţească. 

— Dar e groaznic, îşi aminti ea dintr-o dată. Mătuşa Oaks a 
murit. Nu te-a întristat acest fapt? 

— Intristat? repetă Golly şi începu să fredoneze un cântec. 
Cum să spun? Intre noi nu era un sentiment prostesc de 
dragoste. Ne legau afacerile. 

— Cel mai blând şi supus, spuse ea repede. 

— Nu-mi place cuvântul „blând”. Am fost atent cu ea. Dar 
aşa e firea mea. 

— Unde mergem? întrebă ea încercând să schimbe 
subiectul. 

— Undeva în Londra. Am nişte apartamente la Arbroath 
Building, ai auzit de locul ăsta? Au toate dotările necesare, 
inclusiv baie. 

— Erau oameni şi pe celălalt vas? întrebă ea din nou. 

— 20 de prieteni. 

— Dar unde este vasul „Seal of Troy” şi de ce fugim? Am 
greşit cu ceva? 

DI. Oaks îşi reaprinse ţigara. 

— „Serviciul secret”, răspunse el privind-o dintr-o parte. 
Facem anumite lucruri pentru un anumit guvern. 

Ceaţa se subţiase şi când au a juns la periferia Londrei se 
transformase într-o burniţă rece. 

Arbroath Building era un bloc izolat, un fel de insulă. Fusese 
scos la licitaţie de trei ori până când un cartel necunoscut îl 
achiziţionase. Clădirea nu era exploatată în nici un fel de noii 
stăpâni. Din toate apartamentele numai unul sau două fuseseră 
mobilate. În rest, proprietarul se complăcea în a pierde bani. 

Intrară în garaj, apoi Golly o duse pe Lila cu un lift până la 
ultimul etaj. Aici păşiră într-un apartament mic, frumos mobilat, 
în care plutea un miros de stătut. 

— Am obţinut această proprietate pe 20.000 de lire. Nici că 
se putea ceva mai bine. 

— Dar nu aveaţi suma asta, d-le Oaks. 

— Un prieten mi-a avansat-o, explică Golly. A fost dorinţa 
mea cea mai fierbinte ca, obţinând acest loc, să am linişte. Poţi 
duce o viaţă minunată aici, dar te sfătuiesc să ţii draperiile trase. 

După plecarea lui, Lila trase storul de la fereastră şi privi în 
curte. Maşinile care soseau în şir indian păreau că sunt înghiţite 
de pământ, dar fata îşi închipui că ele coboară într-un garaj 
subteran. i 

Uşa ei era încuiată. Intr-o jumătate de oră sosi şi micul 
servitor chinez, care ducea pe o tavă prânzul fierbinte. Tocmai 
aşeza masa când reveni şi Golly. Părea preocupat. După plecarea 
servitorului el o întrebă pe Lila: 

— Ai auzit vreun geamăt? 

— Nu. 

Faţa lui deveni şi mai palidă. Părea că e în căutarea unei 
explicaţii. 

— E o doamnă aici care nu e prea întreagă la minte. Dacă 
nu aş fi fost atât de blând cu doamnele... Clătină din cap, părând 
că îşi regretă umanitarismul. 

— Locuieşte aici? 

— Nu. A fost pe vas, dar nu ne-a făcut necazuri. A fost 
liniştită până când l-a văzut pe Aikness. 

— E şi el aici? 

— Sunt cu toţii aici. Aproape că şuieră aceste cuvinte, dar 
îşi regăsi echilibrul imediat. 

— L-a văzut acum pe Aikness după 20 de ani. Îl plăcuse 
cândva. Eu l-am sfătuit să nu dea ochii cu ea. Nebunii ăştia au o 
memorie formidabilă. 

— Căpitanul Aikness a cunoscut-o? 

— Doar ţi-am spus că s-au cunoscut acum 20 de ani. l-a 
plăcut de el. Şi avea de ce. Era un bărbat bine. Pe ea o cheamă 
Anna. O urmări cu atenţie în timp ce îi spunea aceste lucruri. 

— Pot fi cu ceva de folos? 

— La asta mă gândeam şi eu. Nu văd de ce nu v-aţi întâlni. 
Ea crede că te ştie de când erai mică. Anna! Numele ăsta nu-ți 
spune nimic? 

Fata negă cu o mişcare a capului. 

— Să spunem că aş aduce-o aici, sugeră el. Te-ar deranja? 
Poate ai reuşi să o calmezi. O pot aduce chiar acum. 

— Nu mă tem de aşa ceva, spuse Lila cu un zâmbet. Mă 
bucur că mai e o femeie aici. 

— Fireşte! o aprobă dl. Oaks. Dar mai întâi mănâncă-cţi 
prânzul. Să nu ti-l ia. 

Fata începu să râdă, dar se aşeză la masă. Când se apropia 
de sfârşit, Golly atacă alt subiect. 

— A fost o mare greşeală că l-am adus pe Siniford la bord. 
Mă refer la bordul acestei mici companii. Dar Aikness a crezut că 
în felul acesta îl vom ţine de partea noastră. Ar fi putut să caute 
în registre ca să vadă ce afaceri făcea. 

— Şi acum nu mai face? 

Oaks se înecă. 

— Nu. Momentan a plecat în străinătate. Apoi o readuse pe 
Anna în discuţie. Merg să o aduc. Se ridică, dar nu plecă până nu 
o pregăti pe Lila pentru ce i se păruse lui a fi cel mai rău. 

— De fapt nu prea ai ce vedea. Probabil că va izbucni într- 
una din crizele ei. Dacă se întâmplă, apăi, aşa cum spune şi 
Euripide ... Urmară câteva cuvinte de neînțeles. 

Când reveni, Golly era mai agitat decât atunci când plecase 
după Anna. 

— Intră, draga mea. Păşi într-o parte, permiţând femeii să 
intre. l-am spus că vrei s-o vezi şi am adus-o. 

In cameră intră o femeie micuță, cu faţa albă şi ochi 
întunecaţi. Se uită fix la Lila, până ce fata începu să se simtă 
stânjenită sub privirea aceea stăruitoare. 

— lat-o, spuse dl. Oaks. 

Femeia se apropie încet de Lila şi o prinse de mâini. 

— Delia, scumpa mea! Tu eşti Delia, mă cunoşti, scumpa 
mea? o întrebă cu vocea devenită şoaptă. 

Lila îşi scutură capul. 

— Mă numesc Lila. 

Vorbele ei au avut un efect instantaneu asupra femeii. 

— Lila! Sigur că eşti Lila. Doar întotdeauna ţi-ai spus Lila. O 
îmbrăţişă, strângând-o la piept, spre uimirea fetei care, de 
teamă, nu avea curajul să se elibereze din mâinile ei. 

— Lila, mă cunoşti? Sunt Anna. 


CAPITOLUL XI 


O clipă, ceva se urni în memoria Lilei. O amintire înceţoşată 
care o înspăimântă şi mai mult. Reuşi să se desprindă încet din 
braţele ei. 

— Aşază-te, te rog, zise ea. 

Femeia se agăţă însă de ea cu disperare. 

— Nu-ţi aminteşti casa şi focul ăla groaznic? Nici pe doamna 
care a murit atunci? 

Fata făcu un efort, dar memoria se opunea. Privi spre dl. 
Oaks care înclină aprobator din cap. 

— E adevărat, draga mea. Te-a cunoscut — ţi-a fost doică. 

— E adevărat, fii binecuvântat pentru aceste vorbe! Eu i-am 
fost doică. Mi se spusese că a murit arsă de flăcări. Dar le-am 
spus că trăieşte. Asta i-am spus şi doamnei. Şi ea m-a crezut. Eu 
eram sigură că te voi revedea, dar ei m-au închis în casa aia 
mare. Şi chinezii ăia... 

Izbucni într-o criză, tremurând puternic. 

Memoria Lilei lucra febril. 

— Anna! începuse să-şi aducă aminte de ea. 

— Mă vei lăsa să stau cu tine? Trebuie să mă laşi. Voi avea 
grijă de tine. Trebuie să-i spun şi doamnei. 

— A murit, murmură Oaks. 

— Da, a murit dar tot o să afle... 

— Vă las, doamnelor, împreună, spuse Oaks, după care ieşi 
închizând uşa. 

ÎI găsi pe Aikness într-o sufragerie modest mobilată cu un 
pahar de whisky în faţă. 

— E bine, spuse el cu un aer de satisfacţie. 

Aikness se sculă şi merse până la oglinda de pe perete 
examinându-şi o cicatrice de pe obrazul drept. 

— M-ai luat prin surprindere. 

— Ba tu ai surprins-o, răspunse Golly ascuţit. Doar ţi-am 
mai spus că ţăcăniţii ăştia au memoria bună. 

— S-a schimbat, spuse căpitanul. Până acum a fost o fetiţă 
cuminte. 

Oaks mormăi ceva, apoi îşi puse whisky într-un pahar. 

— Şi tu arătai bine cândva, Aikness. Dacă n-ar fi fost aşa nu 
ţi s-ar fi cerut să te drăgosteşti cu doicile unor familii de condiţie. 

— Într-adevăr, arăta bine cândva, murmură căpitanul. A fost 
singura servitoare inteligentă pe care am cunoscut-o. Cu Lane ce 
ai de gând să faci? 

Golly îşi aprinse o ţigară şi fumă un timp în tăcere. 

— Să-l mai lăsăm, spuse el în cele din urmă. 

— Crezi că o să ciripească? 

Cum celălalt nu răspunse, repetă întrebarea. 

—N-o să vorbească, spuse Golly, privind absent pe 
fereastră. Dar îi ştiu pe alţii care ar face-o. 

Aikness se forţă să zâmbească. 

— In nici un caz eu. Sunt mult prea vârât în afacerea asta. 

— Şi Mami era, şi totuşi era pe punctul de a chiţăi. 

După un timp Aikness vorbi din nou. 

— Lila îţi face probleme. 

— Ea? întrebă Golly cu răceală. Cu ea nu e nici o problemă. 
Se va căsători şi se va aşeza la casa ei. Dar nu va lua un marinar. 
Îl privi cu atenţie pe Aikness, apoi continuă. Te-am bine dispus, 
căpitane... cum te cheamă. Mi-a făcut întotdeauna plăcere să 
dispun lumea. Te-am lăsat s-o faci pe tăticu şi tăticu vei rămâne 
pentru ea. Mami a considerat întotdeauna faptul de a o lăsa pe 
Lila să iasă cu tine drept o tâmpenie. Dar Mami nu avea puterea 
de a presimţi, de aceea a şi murit. Eu am însă această putere. 
Habar n-am avut că va urma să primească bani, dar am ştiut că 
s-a născut într-o familie nobilă, aşa cum am intuit că mai 
devreme sau mai târziu îmi va fi de folos. Dar n-o să se mărite cu 

un marinar şi milionul şase sute de mii n-o să fie folosit ca să-ţi 
ridice ţie palate la Rio. A 

Preţ de o clipă cei doi se priviră. In ochii căpitanului ardea o 
ură pe care nu se mai obosi s-o ascundă. Ochii lui Golly erau reci 
şi lipsiţi de orice sentiment. 

— Nu ştiu cum o să se termine povestea asta, continuă 
Golly, dar am de gând să dau curcanilor o lecţie pe care să n-o 
uite. Aş fi putut s-o şterg din Londra foarte uşor. Dar nu e stilul 
meu. Sunt mare. Aşa am fost mereu. Timp de zece ani am pus la 
punct toată povestea asta. Am operat la banca Lyon de unul 
singur ca să-ţi cumpăr un vas. Am organizat Londra cu mintea 
unui general. Cunosc oraşul cu toate ieşirile lui. Cunosc din 
vedere vreo 3000 de curcani. A ieşit ceva grozav. Şi când toate 
or să se termine, abia atunci o să ne gândim şi la Lila. Şi dacă în 
planurile noastre o să se ivească neînţelegeri în ce o priveşte, o 
să-ţi dau un sfat. Trage tu în mine înainte de a o face eu. Aikness 
se strânse pe scaunul lui. Avea o privire de om hăituit. In omul 
ăsta mare era şi multă laşitate. Golly o ştia foarte bine. 

— Asta e, căpitane, spuse el râzând. Toate lucrurile au fost 
aranjate. Până în cele mai mici detalii. Pot să-ţi spun şi cine o să 
ne fie martor la căsătorie. Şi cu ce vapor o să plecăm. 

— Se căsătoreşte?! Cu tine?! exclamă Aikness surprins, în 
timp ce se ridica în picioare. 

Golly încuviinţă cu un surâs ce se voia suav. 

— Sunt cu 10 ani mai tânăr ca tine, iar eu cu Lila ne 
înţelegem perfect. In plus am documentele necesare ca să 
dovedesc că e Delia Pattison. Siniford mi le-a dat pe cele mai 
multe. Restul le am de la bancă. 

Căpitanul reuşi să-şi stăpânească furia şi se aşeză râzând. 

— Eşti dat dracului Golly. Ceea ce nu pot eu să pricep e cum 
i-ai permis femeii ăleia să te ţină sub papuc. 

— De morţi numai de bine să vorbeşti, spuse Golly foindu-se 
nervos. Asta a fost privilegiul ei. Zilnic i-am dat voie patru ore să 
facă cu mine ce-a vrut, dar restul de douăzeci mergea în vârful 
picioarelor. Să-ţi mai spun ceva. Timp de 12 ani a dormit cu uşa 
încuiată şi sub pernă avea un revolver încărcat. Mami mă 
cunoştea, spuse el zâmbind parcă unei amintiri plăcute. Oamenii 
care mă cunosc nu fac greşeli. Sper că mă cunoşti, căpitane. 

— Te cunosc, cum să nu? dar calmul vocii marinarului suna 
tare fals. 

Aveau multe de făcut în noaptea aceea. Fiecare apartament 
avea telefon. Spre ora 10 oamenii începură să intre în bloc, fiind 
îndrumați spre camerele lor. Erau făpturi curioase care vorbeau 
monosilabic şi studiau listele unor companii de navigaţie ale 
căror porturi se aflau în Franţa şi Italia. Printre ei se afla un tip pe 
nume Ambrose pe care Aikness îl cunoştea, un adevărat şef de 
bandă, care ţinea legătura cu Golly şi restul echipajului. Ceva 
mai târziu în aceeaşi seară, Aikness îi împărtăşea câteva din 
impresiile sale lui Golly. 

— Bineînţeles că se droghează, spuse Golly cu un uşor 
dispreţ, oamenii obişnuiţi n-ar putea să facă ceea ce potei. 

In garajul subteran, în spaţiul rezervorului de petrol, se afla 
un adevărat arsenal. 

— Dacă te apuci de un lucru, atunci fă-l bine, spuse Golly cu 
un surâs de satisfacţie pe care Aikness se chinuia să i-l 
împărtăşească. Omuleţul făcuse câteva vizite Lilei şi era 
mulţumit că între ea şi doica ei se instaura armonia. Fata trebuia 
să aibă o însoţitoare, mai cu seamă că se pregăteau de voiaj. 

Camera lui Golly era spațioasă şi ar fi avut aer suficient 
dacă ferestrele ar fi fost deschise. Mobilierul era compus dintr-un 
pat, un scaun şi o masă. Masa era acoperită de hărţi, planuri, 
orare ale unor companii de transport. Golly stătea în pat studiind 
unul dintre cele trei carnete de bancă pe care le avea în 
permanenţă asupra lui. Contul era deschis la cea mai mare 
bancă din Brazilia. Cu sumele cuprinse acolo se putea trăi 
împărăteşte, chiar şi fără moştenirea Lilei. 

Chiar în momentul în care Golly termina de studiat carnetul 
auziră ciocănituri în uşă. Era Aikness. Părea neobişnuit de 
nervos. Golly o punea pe seama veştii legată de Lila, dar rămase 
surprins când apaticul căpitan, obişnuit să accepte totul fără 
prea multe obiecţii, îl întrebă de două ori asupra unor amănunte 
legate de mişcările imediat următoare. 

— Vreau să-ţi spun ceva, Golly ... 

Acesta îi făcu semn să se aşeze pe scaun, apoi zăvori uşa şi 
se duse spre pat. 

— Eşti buimac rău de tot, căpitane, spuse Golly în timp ce 
îşi aprindea o ţigară. 

— Ştiu, nu prea sunt obişnuit pe mal. Mă simt ca un peşte 
pe uscat. N-ai putea să mă laşi să plec în Olanda? Vreau să 
cumpăr vasul ăla. Vor 60.000 pe el, dar or să-l dea cu mai puţin. 
Vasul se află în registrele olandeze, aşa că pot să navighez sub 
pavilion olandez, cu echipaj olandez. Face 9 noduri ... 

— In timp ce distrugătoarele fac 35, răspunse Golly calm. N- 
am de gând să-ţi dau ţie 60 000 ca să-mi provoci mie rău de 
mare. 

— Ce-ai făcut cu chinezii? Nu mai ştiu nimic de ei, întrebă 
Aikness cu nervozitate. 

— Sunt bine ascunşi în cala lui Blackwall. Nimănui n-o să-i 
mai dea prin cap să caute pe vase. 

— N-am ştiut că ai mai cumpărat unul. 

— Tu nu prea ştii ce fac eu, răspunse Golly abrupt. 

— Mă rog! Şi totuşi, ce facem? Doar nu vom sta aici până dă 
poliţia peste noi. N-ar fi mai bine să plec la Genova? 

— Punctul tău slab e gândul ăsta permanent de ducă. Nu! O 
să stai aici, căpitane... cum îţi zice. Mi-a venit o idee care nici pe 
Napoleon nu l-a tăiat. Să zicem că ai avea un vas. Ce şanse ai 
avea în faţa unui distrugător care face 35 de noduri? lar eu am 
de gând să o şterg cu cea mai mare pradă din istoria omenirii. 
Devenise dintr-o dată agitat. Să zicem că ne vor prinde. Pe toţi. 
Ce se va întâmpla? Omuleţul îşi petrecu o funie invizibilă în jurul 
gâtului şi o atârnă de un cui la fel de imaginar. Asta se va 
întâmpla. Ne-am putea slava? Nu! Ar exista vreo cale de a fi 
iertaţi? Da! Şantajându-l. 

— Şantajând? repetă Aikness. Pe cine? 

— Guvernul! li vom oferi ceva la un preţ şi-i vom arăta de ce 
suntem în stare. În Bond Street sunt doar două magazine de 
bijuterii de unde am putea ridica 150 de mii. Asta va fi începutul. 
Doar ne datorează ceva de pe urma lui „Seal of Troy”. Apoi le 
mai tragem o scatoalcă, iar o a treia îi va lăsa laţi. Până la urmă 
ne vor ruga ei să plecăm în Brazilia sau Argentina. 

Aikness era convins că celălalt înnebunise, dar se pare că 
mititelul îi citea gândurile, pentru că izbucni în râs, spunându-i 
printre hohote: 

— Mă crezi tâmpit. Dar nu mă cunoşti, Aikness. La fel ai 
crezut şi când am dat spargerea la banca din James Street, şi 
când l-am făcut pe director să deschidă seiful. Dintr-o dată 

exuberanţa lui se topi şi Golly se întunecă la faţă. Mi-ar plăcea 
să-l am pe Wade şi să fiu singur cu el. Să-l văd legat pe podea şi 
acoperit cu sugative care să-i absoarbă sângele. Râse ascuţit. 
Abia acum începuse şi Aikness să-l creadă pe acest omuleţ care 
cita din greci şi latini şi, uneori, din arabi. 

— Şi ce plan ai să şantajezi guvernul? Căpitanul ştia că ar fi 
împărtăşit soarta lui Wade dacă micuțul ar fi bănuit că şi în 
mintea lui se născuse un plan. Trebuia să aştepte doar momentul 
cel mai prielnic ca să-l dea pe Golly pe mâna poliţiei. Aikness se 
ştia curat în sensul că nu comisese nici o crimă. Care era însă 
momentul cel mai potrivit pentru a acţiona? 

— Momentul oportun, nu-i aşa, chicoti Golly, ceea ce-l făcu 
pe Aikness să sară de pe scaun, speriat că celălalt i-a citit din 
nou gândurile. Asta e cheia succesului. Programarea. Fii atent 
aici. Işi privi ceasul. Mă întreb ce-or face fetele? 

— Vor dormi în acelaşi apartament în seara asta? întrebă 
Aikness. 

— Am adus un pat şi pentru ea. Femeia asta nu-i mai ţicnită 
ca mine. Dar să vedem ... 

Se aşeză la masă, luă un creion şi începu să scrie. Golly 
cunoştea Londra foarte bine. 

— lată un loc foarte bun, spuse el. E o zonă singuratică. De 
aici se poate vedea fluviul. Nimeni n-o să observe maşina 
parcată aici. Oricum, tu o să fii avertizat prin semnalul unei 
lanterne. Golly privi gânditor spre Aikness. Problema e când o să 
înceapă dansul? 

— Ce anume? exclamă surprins căpitanul. 

— Un dans, sau ceva asemănător tot o să fie! O să aflu eu. 
Apoi mai scrise câteva cuvinte, după care răsfoi paginile unei 
cărţi. Dacă e vineri o să facem o treabă excelentă. Şi o să fie 
vineri. Am eu presimţirea asta. Jonnett şi Mortimer au grijă de 
chinezi. Buni marinari. Ştiu cum să tragă cu o armă. Nu-i aşa? 

— La ce te gândeşti? întrebă nervos Aikness. Ce-i cu toată 
povestea asta cu dansul, cu Jonnett şi armele? 

Golly zâmbi palid. 

— Trebuie să am o discuţie cu fata aia. 

Descuie uşa şi îşi strecură capul afară. 

După ce Aikness ieşi, Golly încuie uşa şi porni fredonând 
spre camera Lilei. Fata îl auzi şi făcu un semn femeii de lângă ea. 

Uşa se deschise brusc şi Golly năvăli ca o furtună. Era într-o 
dispoziţie excelentă. 

— Ei, fetelor, vă distraţi bine? Aruncă o privire cărţilor de joc 
răvăşite pe masă. Va trebui să vă învăţ câteva jocuri. Vei dormi 
aici, doamnă, spuse el adresându-se Annei. 

— Da, domnule: Femeia avea o voce sigură şi calmă. 

Golly merse încet până la uşă, o deschise şi privi atent la 
zăvoarele fixate pe dinafară. 

— Nu vă deranjează dacă fac o mică inspecţie? Sunt mulţi 
spărgători pe aici. E dezgustător să vezi cum proliferează crima. 
Poliţia asta nu-i bună de nimic. 

— Cât vom sta aici, domnule Oaks? îl întrebă Lila. 

Golly ridică din umeri. 

— Câteva zile, apoi plecăm la ţară. Nimic nu-ţi va face mai 
bine. 

— D-le Oaks, ce s-a întâmplat cu lordul Siniford? îl întrebă 
Anna. 

Vorbea cât se poate de normal şi asta îl deconcertă puţin. 
Femeia părea a şti lucruri pe care el nu le bănuia, sau poate 
văzuse lucruri pe care el le credea de neînțeles pentru ea. Golly 
o privi cu un alt interes. Cât îşi mai amintea? Cât şi ce auzise? 
Fusese cam slobod la gură faţă de ea în discuţiile lui cu Aikness. 
Doar o credea nebună. Din clipa asta Anna devenise însă un 
pericol pentru el. 

— Regret că trebuie s-o spun, dar lordul Siniford nu mai 
trăieşte. Tuturor ni se va întâmpla asta, spuse el cuprins de 
tristeţe. A fost ucis de un fulger. 

— Imi pare nespus de rău, spuse fata după un moment de 
tăcere. Era foarte gravă şi el bănuia că face o legătură între 
soarta lui Mami şi noua tragedie. 

— A fost ucis, interveni Anna cu vocea ei calmă dar fermă. 

Golly clătină din cap. 

— Nu poţi să pui bază pe ce scrie în ziare. Deviza lor e: totul 
trebuie să fie senzaţional. O privi iar atent pe Anna. li putea face 
mari necazuri. Işi şterse din minte frumosul apartament pe care îl 
preconizase pentru ea în palatul lui din America de Sud. 

— Somn uşor, draga mea. Ne vedem mâine. Noapte bună, 
doamnă. 

Privirea lui tăioasă îi strecură Annei în suflet o undă de 
spaimă. 

— Fii rezonabilă, îi şopti el misterios, după care dispăru pe 
coridorul întunecat. 

Lila încercă mânerul uşii. Fusese încuiată. Totuşi, ca să nu 
se poată pătrunde din exterior, trase zăvorul, închizându-se pe 
dinăuntru. 

— Nu ştiu ce să cred, spuse mai târziu fata. Mi se pare 
imposibil să fie un om chiar aşa de groaznic. Nu pot spune că m- 
aş simţi speriată de el. In mod sigur că e la fel de neajutorat ca şi 
noi. 

— Nu, nici pe departe, răspunse Anna scuturându-şi capul. 
Tot ce ţi-am spus e adevărat. Sunt multe lucruri pe care mi le 
amintesc doar vag, dar nu pot uita cuvintele pe care le-au rostit 
atunci când m-au luat din casa de lângă fluviu. 

— Să nu mai vorbim despre asta, o rugă Lila, privind-o cu 
dragoste. Să ne gândim mai bine la ce avem de făcut. 

— Tu crezi că eu nu prea sunt în toate minţile. Nu-i aşa? 
Toată povestea asta cu averea ta şi doamna Pattison şi 
incendiul... 

— Sunt convinsă că eşti cât se poate de sănătoasă. Cred 
fiecare lucru pe care mi-l spui. Mai dificil mi se pare că accept că 
dl. Oaks ar fi una din Măştile morţii. 

— Aşa este! susţinu Anna cu vehemenţă. Ai crede despre el 
că e un omuleţ nevinovat care-şi închipuie că poate să cânte. 
Dar căpitanul e aşa de umil în prezenţa lui încât mie mi-a fost 
ruşine pentru el. l-am auzit vorbind o dată despre căsătorie fără 
să-mi fi dat seama că pe tine te aveau în vedere. 

— Chiar aşa? exclamă uluită Lila. 

— Chiar aşa, deşi nu ţi-au rostit niciodată numele. Mă lăsau 
să asist la discuţiile lor crezându-mă nebună. Aikness mai râdea 
câteodată de mine, dar Golly m-a privit aidoma măcelarului care 
încă nu a hotărât cum să-şi sacrifice victima. 

— Dar... dar nu-mi... nu-mi vine să cred. Anna, simt că-mi 
îngheaţă sângele. 

— Probabil că sunt, totuşi, suficient de nebună dacă reuşesc 
să te înspăimânt în halul ăsta. Voi fi rezonabilă, doar mi-a cerut 
lucrul ăsta. Şi acum să vedem dacă putem scoate şi restul de 
tapet. 

— Nu ne poate prinde nimeni. Am zăvorât uşa pe dinăuntru, 
spuse Lila. 

Fata descoperise o notiţă pe peretele din baie, acolo unde o 
porţiune de tapet se desprinsese. Şi-au udat bine batistele şi au 
udat restul de tapet până când acesta s-a desprins de tot. Notiţa 
cuprindea următoarele: „In caz de foc trageţi scara de incendiu şi 
trapa se va deschide automat. leşiţi pe marginea acoperişului şi 
aruncaţi scările de salvare, plasate la intervale regulate şi fixate 
de parapeţi”. 

— Trapa din acoperiş, repetă Lila privind spre acoperişul 
care părea intact. 

Anna reveni cu un scaun pe care se sui, cercetând tavanul. 
Simţi cum o porţiune cedează sub degetele ei. 

— Aici trebuie să fie, explodară cuvintele ei cu un şuierat. 
Apoi se auzi un ciocănit uşor în uşa apartamentului. Pardoseala 
băii era acoperită cu insule mari de praf. Era suficient ca Golly să 
arunce o privire spre tavan şi spre podea ca să le ghicească 
intenţiile. 

— Incuie uşa şi nu ieşi, îi spuse Anna. 

Aşteptă până ce Lila se închise în baie, apoi îi dădu drumul 
lui Golly înlăuntru. 

— Ce faceţi aici? o întrebă el privind-o suspicios. Unde e 
Lila? 

— E în baie. Trebuie să găsesc prosoape. Explicaţia păru că 
îl mulţumeşte. 

— Spui că face baie? Foarte bine. Tocmai voiam să am o 
discuţie cu tine, fata mea. Privi o clipă spre uşa băii şi o întrebă 
îngrijorat. Sper că nu iese chiar acum? 

— Nu. 

— Bănuiesc că nu ai mai fost niciodată în America de Sud? 

— Nu. 

— E o ţară minunată. Am fost o dată acolo. Flori, cald, vară, 
o mulţime de bani. Cum ţi se pare? 

— Sună minunat. 

— Asta te va aştepta. Dacă eşti o fată bună. Nu-mi da de 
furcă, nu mai face alte scene, ajută-mă cu ea şi totul va fi în 
ordine. În caz contrar ce crezi că se întâmplă? Nu răspunzi? Dar 
pariez că ştii. Te vor pescui din apele fluviului. Ajut-o pe Lila să 

se îndrăgostească de mine. Asta-i tot ce-ţi cer. Vreau să mă 
căsătoresc cu ea. Vrei bani? 

— N-am cum să-i cheltuiesc, spuse ea şi Golly zâmbi. 

— Văd că-ţi merge mintea, spuse el după care plecă 
fredonând un cântecel. 

Anna încuie uşa în urma lui, apoi se întoarse la fată. Lila 
revăzu ceva din vechea expresie pe faţa ei. 

— Nu e nimic, draga mea, încercă Anna să o liniştească. 

Deschise sertarul mesei din care scoase un cuţit. Cu el 
străpunse tavanul. Tencuiala căzu peste ea cu un zgomot, 
acoperind-o cu o pudră albă. Anna luă veioza de lângă pat şi 
lumină cu ea prin deschiderea făcută. 

— Uite trapa, spuse ea. 

Reuşiră să o deschidă cu ajutorul cozii unei mături. Treaba 
era însă mai dificilă. Uşiţa din acoperiş era destul de grea. Cu 
chiu cu vai au reuşit să o deschidă după o luptă care a durat 
până la ora trei. Prin deschizătura aceea Anna se strecură afară. 
Apoi o ajută şi pe Lila să iasă. Incepură imediat să caute scările 
de incendiu dar, spre disperarea lor, spaţiile speciale în care ar fi 
trebuit să se afle nu erau de găsit. Trebuiau să se întoarcă în 
cameră cu tot riscul de a li se fi descoperit tentativa. 

Prima care se strecură înapoi în baie a fost Anna. Ea o ajută 
şi pe Lila să facă acelaşi lucru. Le era imposibil să mai închidă 
uşa de pe acoperiş. Deşi era teribil de speriată, Lila reuşi să 
adoarmă câteva ore. Se trezi înainte de venirea micului dejun şi 
a lui Golly. Acesta nu mai era în aceeaşi bună dispoziţie ca la 
vizita precedentă. Ceva se întâmplase. 

— O să vă iau, doamnele mele, de aici, în seara asta în jurul 
orei 9. Nu voi putea să vă însoțesc eu, dar mă vor înlocui câţiva 
dintre prietenii mei. Să nu-i supăraţi. In caz contrar nu-mi pot 
asuma nici o răspundere. 

— Unde ne duci? îl întrebă Lila. 

— Hainele de pe voi vă sunt suficiente, continuă el în loc de 
răspuns. Şi spune femeii ăleia că o voi plăti să-şi ţină gura. Se 
simte bine? Dă vreun semn de nebunie? 

— Crezi că te va asculta? îl întrebă fata cu seriozitate. 

— Cu siguranţă, răspunse el zâmbind. Bănuiesc că te-a pus 
în temă cu tot trecutul tău, cu bunica ta. E bine. Oricum ar fi 
trebuit s-o afli cândva. Apropo, câţiva din băieţii mei l-au prins 

noaptea trecută pe Wade. L-au împuşcat exact în inimă. Urmări 
cu atenţie cum ochii i se deschid şi faţa i se albeşte. Ghinion, nu-i 
aşa? A fost un tip simpatic, Johnny. N-a fost un poliţist prea 
grozav, dar ca băiat a fost dulce. Era ceva în tonul şi gesturile lui 
care făceau să creadă că o minte. Avea nevoie să creadă cu 
intensitate acest lucru, altfel ar fi leşinat. 

Golly continua. 

— Ce mai pierdere pentru poliţie. 

Făcu un zgomot cu limba fără să o piardă din priviri. Abia 
acum Lila fu sigură că o minte şi simţi o mare uşurare. El văzu 
cum îi revine culoarea în obraji, dar atribui în mod greşit efectul 
altei cauze. 

— Te şochează, Lila? Cu toţii trecem prin aşa ceva. Unde e 
Anna? In camera ei, nu? 

— Vrei să o vezi? întrebă Lila. 

— Nu. De altfel nici nu o să prea am timp de voi azi. 

In cele din urmă fata reuşi să-i adreseze o rugăminte pe 
care o tot amâna. 

— Aţi putea să-mi daţi ceva să-mi curăţ o pată de pe 
rochie? 

Juca oare suficient de bine ca să-l înşele? Aparent, da. 

— Foarte bine că îţi găseşti de lucru, draga mea. Gazul ar fi 
bun? 

Dădu din cap, neavând curajul să vorbească. Golly reveni 
peste câteva minute cu o sticluţă. 

— Urât mai miroase, spuse el în timp ce îşi ştergea mâinile 
cu o batistă. Hai că ţi-o duc eu în baie. 

Simţi că îngheaţă de frică. 

— Nu e nevoie. O s-o folosesc aici. 

Fusese ideea Annei să aibă pe masă un vas şi rochia pe 
care o purtase cu o zi înainte. El puse sticluţa jos, după care 
plecă. Numai după aceea apăru şi Anna din camera ei. 

— La ce-ţi trebuie gazul? Nu pricep. 

Anna nu-i răspunse. 

In ziua aceea o activitate intensă domni la Arbroath 
Building. Unul dintre „chiriaşii” cu figura cea mai nevinovată ieşi 
în City expediind telegrame de la fiecare oficiu poştal întâlnit. 
Aikness fu invitat pentru consultaţii. 

— Le-am promis băieţilor un profit gras şi o plecare fără 
necazuri şi aşa va fi, spuse Golly. Tu vei face altceva. Vei duce 
fetele la Greenwich. Ne întâlnim când te întorci. li arătă o bucată 
de hârtie. Maşina te va lăsa aici, în exact două minute — îi arătă 
el pe planul întocmit pe hârtie. Să zic că îţi acord trei minute. 
Acolo te va aştepta o şalupă. 

— Crezi că va merge chiar aşa de simplu? 

— Nu mă întrerupe, mârâi Golly. La 9,11 deschidem 
magazinul Kinshner — Golly se referea la bijuteria din Bond 
Street — şi apoi West End Diamond. La Kinshner treaba va 
merge repede. E un seif de modă veche. Nu-ţi cer să faci parte 
din echipă. Se va lăsa cu Împuşcături. Ştiu că nu-ţi place. Tot ce 
ai de făcut e să ridici din cele două locuri suma de 250 000. Mi-ar 
fi plăcut să fiu aici să văd ziarele de dimineaţă. 

— Parcă era vorba de vineri, şi atunci de ce vorbeşti de 
deseară? 

— Am crezut că vineri o să fie seară de dans. 

În faţa lui Aikness se afla un alt Golly, dinamic şi 
ameninţător. 

— Să nu care cumva să încerci ceva, Aikness. Golly se 
înfipse în celălalt. Vor mai merge doi oameni cu voi. Unul va sta 
cu tine, celălalt va fi în spate, cu doamnele. Te vor împuşca 
imediat cum dai semne de laşitate. E clar? 

— Sigur, răspunse  Aikness făcând un efort să-şi 
stăpânească vocea. Propriul său plan se năruia fără nici o şansă. 


CAPITOLUL XII 


Elk primi o notiţă scrisă la repezeală cu creionul: „Avem 
treabă la noapte — în West End. Am fost informat că trebuie să 
ne aflăm în zona Piccadilly”. Nota venea de la o sursă demnă de 
încredere. De aceea telefonă şefului său. 

— Trebuie avertizat inspectorul de divizie, îi răspunse 
acesta. Unde e Wade? 

— La Brixton. la un interogatoriu lui Lane. Trebuie să apară. 

Cum închise telefonul, sună Wade. N 

— Lane mi-a spus o grămadă de lucruri. lţi aminteşti de 
Arbroath Building? Se pare că e cartierul lor general. Lane nu ştie 

foarte precis amănuntele privind clădirea. E însă sigur că vineri 
seara vor da lovitura cea mare. 

In momentul când Wade ajunse la sediul poliţiei, West End- 
ul colcăia de poliţişti în civil. In jurul orei 9 o explozie zgudui 
Bond Street, însoţită de o alta care venea din capătul opus al 
străzii. Au răsunat fluierele poliţiştilor. O maşină a Poliţiei se izbi 
de un camion care tocmai trecea prin zonă, rănind doi dintre 
poliţişti. Şoferul camionului scăpă neatins. In acelaşi timp o 
maşină puternică trase la bordura din dreptul magazinului 
Kinshner a cărui uşă se deschise brusc, lăsând să iasă patru 
oameni. În aceeaşi clipă un poliţist se îndreptă spre ei şi tot 
atunci răsună prima împuşcătură în lupta aceea care avea să 
rămână o amintire urâtă timp de mai mulţi ani. Polițistul căzu la 
pământ cu umărul zdrobit, în timp ce maşina se depărta, alţi doi 
poliţişti îşi făcură apariţia încercând să o oprească. Gestul lor îi 
costă viaţa. Intreg West End-ul fu uimit să audă focul cadenţat al 
unei arme automate. Maşina tăie Piccadilly, se strecură printre 
două vehicule spre Jermyn Street, apoi ajunse în James Street, 
pierzându-se apoi înainte ca prima maşină a poliţiei să-şi facă 
apariţia. 

Cealaltă echipă nu mai scăpă la fel de uşor. Hoţii ieşiră din 
spate de la Diamond Syndicate trezindu-se în mijlocul unor 
detectivi înarmaţi. Urmă un schimb de focuri care-l îngenunche 
pe unul din bandiți. Ceilalţi trei reuşiră să intre într-o maşină de 
unde-i împroşcară pe poliţişti cu focul unei arme automate. 
Drumul le fu barat în Oxford Street de un şofer care-şi puse 
autobuzul de-a curmezişul străzii, dar infractorii reuşiră să se 
strecoare cu maşina prin spaţiul rămas liber între zid şi autobuz. 
In trecere au tras asupra şoferului pe care nu l-au nimerit. Au 
continuat să fie urmăriţi până în clipa în care un glonte a atins 
roata maşinii de poliţie care îi escorta. 

Toate staţiile de poliţie au fost alertate. Wade auzi prima 
rafală în timp ce mergea cu Elk prin Piccadilly. A mai apucat să 
vadă cum dispare maşina spărgătorilor. 

— E cea mai mare aventură la care am fost martor, le 
mărturisi cu respiraţia întretăiată ofiţerul pe care îl întâlniră în 
Bond Street. Au luat bijuteriile şi nici măcar n-au încercat să se 
ascundă. Unul din oamenii mei i-a văzut operând la seif şi mi-a 
telefonat. 

John nu-şi mai pierdu vremea cu cercetarea clădirii în care 
se comisese spargerea. Împreună cu Elk porni în goană spre 
Scotland Yard, trecând prin faţa grupului de superiori care 
discutau agitaţi pe marginea declaraţiilor lui Lane. 

— Poate că s-au întors acolo, spuse comandantul. N-ar fi 
nici un rău dacă am curăța cuibul ăla. la-ţi oamenii. Să fie 
înarmaţi. 

Se făcuse 10,20 când prima maşină a poliţiei opri la 
Arbroath Building. In aceeaşi clipă fură ajunşi din urmă şi depăşiţi 
de o maşină a pompierilor care trecu în faţa lor. 

— Ce s-a întâmplat? 

— Arbroath Building a luat foc. E un bloc vechi. 

John nu mai voia să audă nimic despre clădirea aceea. Văzu 
o lumină puternică reflectându-se pe cer şi se întrebă dacă 
povestea se va repeta. 

— Sunt două femei acolo, una e mai tânără, spuse polițistul. 
Le-am văzut făcând semne cu mâna, apoi am dat alarma. 

— Ce?! John simţi cum îi îngheaţă sângele la simplul gând 
că Lila era acolo. 

Golly îşi făcu apariţia luând o atitudine părintească, plină de 
măreție. 

— Ne vedem peste o oră. Şi nu uita, fără şmecherii, adăugă 
el aruncând Annei o privire semnificativă. Contez pe tine, Lila, că 
o vei face să fie cuminte. 

Fata acceptă cu un semn din cap. 

DI. Oaks inspiră adânc şi strâmbă nemulţumit din nas. 

— Nu-mi place cum miroase gazul ăsta, dar nici geamul nu-l 
putem deschide. Acum o să vă pătrundă în haine. Deci ne am 
înţeles, Lila, pleci cu Aikness. Cu el şi cu încă doi prieteni în care 
trebuie să ai încredere. Cum a ieşit din cameră, uşa fu încuiată în 
urma lui; Lila intră în baie, apoi se strecură prin trapa deschisă. 
Merse pe acoperişul de beton pe lângă parapet, peste care privi 
cu atenţie. Trebui să aştepte 10 minute până când văzu prima 
maşină ieşind din garaj. Urmă o a doua, apoi auzi uşa 
închizându-se. Se întoarse pentru a comunica ce văzuse. În acest 
timp Anna adunase scaunele mai uşoare, o masă mică şi luase 
pătura de pe pat. Le împinse pe toate prin chepengul deschis. 

— la sticla şi fii atentă cum o foloseşti. 

Lila îngrămădi mobilele pe acoperiş, apoi reveni în dreptul 
uşiţei întredeschise a trapei. 

— Bate cineva la uşă, îi şopti Anna, cred că e Aikness. 

Ciocăniturile deveniră mai insistente. Lila se strecură 
înăuntru. Lăsă capacul să cadă la locul lui. Cu o putere greu de 
bănuit la ea, Anna reuşi să-şi facă vânt prin chepengul deschis. 
Cu un ultim efort trase şi scaunul după ea. Apoi au lăsat capacul 
să cadă cu un zgomot înfundat. 

— Aikness şi amicii lui n-o să încerce să-l deschidă, spuse 
Anna, şi dacă o s-o facă o să stăm pe el. 

Duseră grămada de scaune, masa şi pătura lângă un colţ al 
parapetului, şi urmăriră ce se mai întâmplă jos. Câţiva oameni 
treceau pe stradă. Nu departe zări un poliţist. Desfăcu sticla şi îi 
vărsă conţinutul pe grămada de lucruri. Vântul îi stinse primele 
trei bețe de chibrit. Cel de-al patrulea aprinse însă pătura 
îmbibată cu gaz. Aproape instantaneu limbile flăcărilor se 
cocoţară pe parapetul de beton luminând clădirile învecinate. 
Femeile auziră fluierul poliţistului. Mai mulţi oameni începură să 
vină fuga spre blocul lor. Lila auzi un zgomot. Se întoarse şi văzu 
capacul trapei mişcându-se. Ajunse din câţiva paşi la chepeng şi 
se sui pe el. In clipele următoare Anna auzi sunetul pe care îl 
aşteptau cu nerăbdare. Era sirena modelată a maşinii de 
pompieri. Sfidând pericolul femeia se urcă pe parapet agitându-şi 
braţele. Fu imediat văzută de mulţimea care se adunase jos. In 
timp ce cobora de pe parapet văzu o a treia maşină ieşind din 
garaj, croindu-şi loc prin mulţime, şi dispărând după colţ. 

— Au plecat, strigă ea cu voce răguşită. Slavă Domnului că 
am scăpat. 

Curând îşi făcură apariţia şi alte maşini de pompieri. Pe 
urmă se înălţă o scară roşie, telescopică pe care se urcă un 
pompier, urmat imediat de un al doilea. Apoi Lila văzu un tip în 
civil sărind de pe parapet. Era Wade, în ale cărui braţe se repezi 
cu disperare. 

Ofițerii de pe distrugătorul „Meridian” erau cu toţii invitaţi la 
un bal la Greenwich Hospital. Excepţie făcea doar ofiţerul de 
cart. O barcă se apropie de „Meridian”. Santinela de la bordul 
vasului îi întrebă pe cei din barcă cine sunt. | se răspunse că se 
aduce căpitanului un mesaj urgent. In clipa în care ofiţerul de 
cart se pregătea să vadă despre ce e vorba, două focuri de 

revolver, trase cu surdină, îi reduseră la tăcere pe cei de pe vas. 
Aproape instantaneu bordul vasului fu ocupat de vreo douăzeci 
de omuleţi de rasă galbenă. Marinarii, cei mai mulţi adormiţi, 
fură neutralizaţi în câteva clipe. Scăpă unul singur, care se 
aruncă în apă, reuşind să înoate până la mal. Apoi o şalupă 
neagră se apropie de distrugătorul la bordul căruia se urcară 
Golly şi ceilalţi oameni ai lui. După alte 15 minute sosi şalupa cu 
Aikness. Era însoţit de cei doi gardieni pe care i-i dăduse Golly, 
dar cele două femei lipseau. Căpitanul era atât de speriat încât 
nu reuşi să lege nici un cuvânt. Tot ce putu să audă Golly a fost 
cuvântul „foc”. 

— Vorbim noi mai târziu, spuse Golly livid de furie. 

Chinezii îşi luaseră deja posturile în primire. Un timonier 
conducea distrugătorul în josul apei, mărindu-i viteza. Golly era 
cu Aikness în cabina acestuia, supunându-l unui interogatoriu. 

— Te ascult! spuse el privindu-l cu ferocitate, în timp ce 
Aikness începu să-şi bâlbâie povestea. 

— Au ieşit prin capac. N-am bănuit că există aşa ceva; am 
văzut o notă scrisă pe perete. Un avertisment în caz de incendiu. 
Acolo se menţiona ieşirea prin tavan. 

— Ele au pus focul. De asta au vrut gazul. O să mă întorc 
pentru ele. 

— Ne vor urmări, începu Aikness. 

— Ne vor urmări? Oare! Nu ţi-am spus că nu pot veni după 
noi? Pun eu mâna pe un transatlantic. Chiar azi după amiază a 
părăsit unul Londra. Dacă trimit distrugătoare după mine, 
scufund vasul cu pasageri cu tot. Ai auzit? E 

Deci, aceasta era planul! Abia acum îl auzea Aikness. Asta 
era şantajul cu care tot ameninţa! 

Distrugătorul mergea cu viteză maximă, trecând pe lângă 
pericolele care ar fi albit părul timonierului, dacă ar fi ştiut de 
ele. În zori simţiră aerul sărat al mării! Zăriră transatlanticul 
neaşteptat de aproape. 

— lat-o, exclamă Golly. Punem mâna pe ea. Am omul meu 
pe nava aia. Să-l anunţăm. 

Lampa de semnalizare trimise un semnal căruia îi răspunse 
un altul de pe vapor. 

— E timpul, spuse Golly 

În aceeaşi clipă raza puternică a unui reflector se aprinse de 
la mal şi trecu pe deasupra apei, oprindu-se pe distrugător. 

— Dă-i drumul înainte, mârâi Golly. Trebuie să luăm 
„pachetul”. Cu coada ochiului Golly prinse dâra subţire de lumină 
roşie venind de la mal, urmată de o explozie puternică. Nu mai 
văzu obuzul izbind apa. Şi din nou firul de lumină roşie se 
reaprinse de o nouă explozie. 

— Ne ajung, şopti Aikness. O să ne prindă. Privi fascinat 
spre bateria de coastă, care expedie un nou obuz. 

— Dacă am putea, începu el. 

Nu apucă să termine. Un proiectil izbi vasul din laterală. 
Urmă o explozie teribilă. 

Bărcile de salvare au găsit un singur supravieţuitor. Un 
omuleţ cu ochelarii bine prinşi de urechi, plutind pe un colac de 
salvare uriaş. 

— Mă numesc Oaks, spuse el. Nu vă fac nici un necaz. Nu 
sunt eu omul. Tot ceea ce doresc e pacea, liniştea, armonia. O 
dată am salvat un copilaş. Se numea Lila Smith. 

Când fu condamnat la moarte, începu să cânte celorlalţi 
arestaţi şi gardienilor, care-l înjurară amarnic pentru zgomotul pe 
care îl făcea. Dar condamnaţii la moarte au privilegiile lor. A 
cântat şi în dimineaţa execuţiei cu acelaşi glas spart şi martorii 
care au asistat la execuţie nu au simţit nici un fel de regret când 
trapa s-a deschis cu zgomot, aşa cum li se întâmpla de obicei 
când alţi condamnaţi se aflau într-o situaţie similară. 

